Bappa Ge Zinmaa Akee Hamaekani Biluthah Dhahkaa Meehaa Ah Vumeh Noon. ބައްޕަގެ ޒިންމާއަކީ ހަމައެކަނި ބިލުތައް ދައްކާ މީހާއަށް ވުމެއް ނޫން – Huvadhoo News Bappa Ge Zinmaa Akee Hamaekani Biluthah Dhahkaa Meehaa Ah Vumeh Noon. Huvadhoo News\nބައްޕަގެ ޒިންމާއަކީ ހަމައެކަނި ބިލުތައް ދައްކާ މީހާއަށް ވުމެއް ނޫން\nބައްޕަގެ ޒިންމާއަކީ ހަމައެކަނި، އާއިލާގެ ޚަރަދުތަކާއި، ބިލްތައް ދައްކައި، ލިބިފައިވާ ކުދިން ވަންނާނެ ބޯހިޔާ ވަހިކަމެއް ހަމައެކަނި ފޯރުކޮށްދިނުމެއް ނޫނެވެ. އެއްވެސް ހާލެއްގައި މިއިން އެއްވެސް ކަމަކީ މުހިންމު ނޫން ކަންކަންގޮތުގައި ނުދެކެމެވެ. ނަމަވެސް މިހުރިހާ ކަމަކާއި އެއްވަރަށް ލިބިފައިވާ ކުދިންނަށް ބައްޕަގެ ލޯތްބާއޮ އަޅާލުން ބޭނުންވުމާއިއެކު، އެކުދިންގެ ކަންކަމަށް ބައްޕަ އިސްކަން ދިނުން މުހިންމު ކަމުގައި ދެކެމެވެ.\nރަނގަޅު ބަފައެއް ކަމުގައިވާނަމަ، އާއިލާއިން، އެމީހެއްގެ އެހީތެރިކަން ބޭނުންވާ ކޮންމެ ވަގުތެއްގައި އެންމެ ކައިރީގައި ވާނެއެވެ. ތެދެކެވެ. ކޮންމެ ބައްޕަޔަކީ، އަދާކުރާ ވަޒީފާގެ ގޮތުން ނުވަތަ، ކާންބޯން ކުރާ މަސައްކަތުގެ ސަބަބުން، އާއިލާ ކައިރީގައި ދިރިއުޅެން އުޒުރުވެރިވާ ފަރާތަކަށް ވެދާނެއެވެ. ނަމަވެސް ކިތަންމެ ދުރުގައި ހުރި ނަމަވެސް، އާއިލީ ގުޅުން ދަމަހައްޓައި ގާތްކަން ދެމެހެއްޓިދާނެއެވެ. މިގޮތުން، ގިނަ ގިނައިން ދަރިންނާއި އަނބިންނަށް ގުޅައި، ވީޑިއޯ ކޯލްކޮށް، ގުޅުން ބަދަހިކޮށް، ފައިސާގެ އެހީތެރިކަން ފޯރުކޮށްދޭ ފަދައިން، އަބި ދަރިންނަށް ދިރިއުޅުމުގައި ކުރިމަތިވާ ތަފާތު ކަންތައްތަކުގައި ބައިވެރިވެ، ޚިޔާލާއި ފިކުރު ހިއްސާކޮށް، ދިރިއުޅުމުގެ އެއްބައިގެ ގޮތުގައި، އަބަދުވެސް ވާކަމަމުގެ އިޙްސާސް އާއިލާއަށް ގެނެސްދެވިދާނެއެވެ.\nތެދެކެވެ. އަޅުގަނޑުމެންގެ ތެރެއިން ބައެއް ބަފައިންނަކީ، ދިރިއުޅުމުގައި އަދާކުރާ ވަޒީފާއިން ލިބޭ އާމްދަނީއިން، ފޯރުންތެރި ދިރިއުޅުމެއް ނޫޅެވޭ މީހުންނެވެ. އެހެން ކަމުން، ލިބޭ ހުސްވަގުތުވެސް، އާމްދަނީ ހޯދުމަށް ކޮންމެވެސް އިތުރު މަސައްކަތެއް ކުރަން މަޖުބޫރުވެއެވެ. މީގެ އިތުރުންވެސް ތަފާތު ޕާޓްޓައިމް ވަޒީފާތަށް އަދާކުރާ ބަފައިންވެސް އުޅެއެވެ. އަދި ލިބޭ އާމްދަނީ މަދުވެ، ޚަރަދުތަށް ފޫނުބެއްދޭތީ، ދެމަފިރިން ވަޒީފާ އަދާކުރާ އާއިލާވެސް ނިސްބަތުން ގިނަކަމުގައި ފާހަގަ ކޮށްލެވެއެވެ. މިފަދަ ގޮތަކަށް ދިރިއުޅުމުގެ ކަންކަން ބައްޓަން ވެފައި ހުރުމުން، ބައެއް މައިންނަށްވެސް، އަދި ބަފައިންނަށްވެސް، ދަރިންނާއި އެކު، ގިނަވަގުތު ހޭދަ ނުކުރެވި، ކުދިންނާއި ބާއްވަންޖެހޭ ގުޅުން ކުޑަވެ، ކުދިންގެ ބޭނުންތަކާއި، ކުދިންގެ ޚިޔާލާއި ފިކުރު ރަނގަޅަށް ނޭނގި ދަރިންނާއި އޮންނަ ގުޅުން ހީނަރުވެގެން ދެއެވެ.\nރަނގަޅު ބައްޕަޔަކީ، މަންމައެކޭ އެއްފަދައިން ދަރިން ތަރުބިއްޔަތު ކުރުމުގައި ޒިންމާ ނަގާފަރާތެވެ. އެމީހަކީ އޭނާގެ ފިރިހެން ދަރިންނަށް މައިންބަފައިންނަށް އިޙްތިރާމްކޮށް އަޅާލާން ދަސްކޮށްދޭ ފަރާތެވެ. އަދި އަންހެން ދަރިންނަށް، އަބުރުވެރި ދިރިއުޅުމެއް އުޅުމަށް ނަސޭހަތްތެރިވެ، އަންހެނުންނަށް އިޙްތިރާމް ނުކުރާ ފިރިހެނުންގެ މަޅީގައި ނުޖެހުމަށް ނަސޭހަތްތެރި ވާނެއެވެ. ކެތްތެރި، ހިތްހެޔޮ، އަޅާލާ، އަދި ދަރިން އެމީހަކާއެކު ގިނަވަގުތު ހޭދަކުރަން ބޭނުންވާ ފަރާތަކަށް ބައްޕަ ވުން މުހިންމެވެ.\nރަނގަޅު ބަފައިން ދަރިން ޝައުގުވެރިވާ ކަންތައްތަކަށް އިސްކަން ދިނުމާއިއެކު، ދަރިންނަށް އެހީތެރިކަން ފޯރުކޮށްދޭނެއެވެ. ދަރިންނާއި، ބައިވެރިޔާއަށް އެއްވެސް ގޮތަކަށް މަކަރާއި ހީލަތް ހަދައި އޮޅުވާލުމެއް ނެތި، ތެދުވެރިވެ ވަފާތެރިވާނެއެވެ. ބައިވެރިޔާ އަދި ދަރިންނާއިއެކު، ހޭދަކުރާ ވަގުތަކީ އެންމެ ބޭނުންތެރި ވަގުތުގޮތުގައި ހެދުމާއިއެކު، ގެ އަހަރަމެން އެންމެން ނިސްބަތްކުރާ ތަނަކީ ގެއަކަށް ހެދުމުގެ މުހިންމު ޒިންމާ އުފުލާ ފަރާތަށް ބައްޕަ ވާނެއެވެ.\nމިދުނިޔޭގައި ރަނގަޅު ބަފައިންނަކީ އެހާ އާންމު ބައެއް ނޫނެވެ. ނަމަވެސް ގިނަ ބަފައިންނަކީ ދަރިންނާއި އަނބިންނާއު ދޭތެރޭ ފުންކޮށް ވިސްނާ އޯގާތެރި މީހުންނެވެ. ތަފާތު ސަބަބުތަކާއި، ދިރިއުޅުމުގައި ދެމަފިރިން ވަކިވުމާއި، މިފަދަ ތަފާތު ކަންތައްތަކާއި ގުޅިގެން، ދިރިއުޅުމުގައި ތަފާތު ގޮންޖެހުންތައް ކުރިމަތިވެއެވެ. ރަނގަޅު ބައްޕައަކީ، މިފަދަ ގޮންޖެހުންތަކާއި އެކުވެސް ދަރިންނައި އަބިންނަށް އެންމެ ކައިރިން ދަންނަ، ބޯހާސް ކުރުވާ ފަރާތެއްގެ ބަދަލުގައި ދަރިންގެ އުފަލާއި ހިތާމައިގައި ބައިވެރިވާ މީހާއެވެ. ރަނގަޅު ބަފައިން ދަރިން ކުރަން ބޭނުންނުވާ ކަންކަން ދަރިންނަށް މަޖުބޫރުކޮށްގެން ކުރުމަށް ބާރު ނާޅާނެއެވެ. ބަފައިންނަކީ ދަރިންނަށް ރަނގަޚު މަގުދައްކައިދޭ ފަރާތެވެ.\nރަނގަޅު ބަފައަކީ، ދިރިއުޅުމުގެ ހުރިހާ ކަމަކަށްވުރެ، ދަރިން އަދި ބައިވެރިޔާ އިސްކުރާ މީހާއެވެ. އަދި މިކަން އޭނާގެ ދިރިއުޚުމުގައިވާ ހުރިހާ އެންމެން ދަންނާނެއެވެ. އާއިލާއަކީ އެންމެ އަގު ބޮޑު މާލިއްޔަތު ކަމުގައި ދެކުމާއިއެކު، އެކަން އާއިލާއަށް އަބަދު ވިސްނައިދޭން މަސައްކަތް ކުރާނެއެވެ. ތެދެކެވެ. ދިރިއުޅުމުގައި ތަފާތު ގޯސް ދުވަސްތައް ކުރިމަތިވާނެއެވެ. ނަމަވެސް އާއިލާގެ އެއްވެސް ފަރާތެއް ބާކީ ނުކުރުމާއެކު، އެއްވެސް މީހަކު މަތިން ހަނދާން ނައްތާ ނުލާނެއެވެ.\nރަނގަޅު ބައްޕަޔަކަށް ވުމަކީ، ބައެއް މީހުން ހީކުރާ ފަދަ އުދަނގޫ ކަމެއް ނޫނެވެ. ތިބާ ދެކެ ލޯބިވާ ފަރާތްތަށް ދެކެ ލޯބިވާށެވެ. މިއީ ރަނގަޅު ބައްޕަޔަކަށް ވުމަށް ކުރެވިދާނެ ފުރަތަމަ ކަމެވެ. ބައްޕައެއްގެ ޒިންމާ އަދި މަސްއޫލިއްޔަކީ، ގޭގެ ޚަރަދުތައް ބެލެހެއްޓުމާއި ތަފާތު ބިލުތައް ދެއްކުން އެކަނި ކަމުގައި ނުދެކޭށެވެ.\nވަރަށް ފުރިހަމަ ލިޔުމެއް ބައްޕަމެނަށް ހެޔޮވިސްނުން ދެއްވާންދޭވެ


Tourism ge dhaairaa in Raajje ah sarahahdhee fenvaruge Award eh\nޓޫރިޒަމުން ރާއްޖެ ސަރަހައްދީ ފެންވަރުގެ އެވޯޑެއް ހޯދައިފި\nރާއްޖެއަށް ލިބުނު އެވޯޑާ ހަވާލުވަނީ\nމިމަހުގެ 18 އިން 20 އަށް އިންޑިއާގެ ބޮމްބޭ ކޮންވެންޝަން ސެންޓަރުގައި ބޭއްވި "ވަން ވޯލްޑް ޓްރެވަލް މާޓް 2016" މައުރަޒުގެ އެންމެ "ހިތްގައިމު މަންޒިލް" އެވޯޑު ރާއްޖެއިން ހޯދައިފި އެވެ. ވަން ވޯލްޑް ޓްރެވަލް މާޓް ފެއާގައި ރާއްޖެއިން ބައިވެރިވީ، ފަތުރުވެރިންގެ ނިސްބަތް އިތުރުކުރަން ފަށާފައިވާ "ވިޒިޓް މޯލްޑިވްސް އިޔާ 2016" ކެމްޕެއިންގެ ދަށުންނެވެ.\nމޯލްޑިވްސް މާކެޓިން އެންޑް ޕީއާރް ކޯޕަރޭޝަން (އެމްއެމްޕީއާރްސީ) އިން އިސްނަގައިގެން ބައިވެރިވި އެ ފެއާގައި ރާއްޖޭގެ އިތުރުން އެހެން ގައުމަކުން ވެސް ވަނީ އެވޯޑު ހޯދާފަ އެވެ. ފެއާގައި ރާއްޖެ ތަމްސީލުކުރަން ބެހެއްޓި ސްޓޯލްގައި ރާއްޖޭގެ ރިސޯޓުތަކާއި ކަނޑުއަޑީގެ ރީތި މަންޒަރުތައް ދައްކުވައިދޭ ފޮޓޯ ވަނީ ހިމަނާފަ އެވެ. މީގެ އިތުރުން ރާއްޖޭގެ ސަގާފަތް ދައްކުވައިދޭ ބައެއް ފޮޓޯ ވެސް ވަނީ ހިމަނާފަ އެވެ.\nވަން ވޯލްޑް ޓްރެވަލް މާޓް މައުރަޒަކީ ފަތުރުވެރިކަމުގެ ދާއިރާއަށް އަމާޒުކޮށްގެން އިންޑިއާގައި ކުރިއަށްގެންދާ އެންމެ ބޮޑު އެއް މައުރަޒެވެ. އެގޮތުން މިއަހަރުގެ ފެއާގައި އެމްއެމްޕީއާރުސީގެ އިތުރަށް 15 ކުންފުންޏަކުން 26 ފަރާތެއް ވަނީ ފެއާގައި ބައިވެރިވެފަ އެވެ.\nއެމްއެމްޕީއާރުސީ އިން ބުނީ، އެ ފެއާގައި ރާއްޖެއިން ބައިވެރިވުމަކީ އިންޑިއާގައި އޮތް ރާއްޖޭގެ ފަތުރުވެރިކަމުގެ މާކެޓް އިތުރަށް ފުޅާ ކުރުމަށް ލިބޭ ވަރަށް ބޮޑު ފުރުސަތެއް ކަމަށެވެ. އަދި އެއީ ފެއާ މެދުވެރިކޮށް، އެހެން ގައުމުތަކަށް ވެސް ރާއްޖެ ބޮޑަށް އިޝްތިހާރު ކުރުމަށް ފުރުސަތު ލިބިގެންދާނެ ކަމަށް އެމްއެމްޕީއާރްސީއިން ބުންޏެވެ.


India in 24 gadi iru therey 90,000 ah vure gina meehun positive vejje - vNews.mv\nއިންޑިއާއިން އެއްދުވަސްތެރޭ 90،000 އަށްވުރެ ގިނަމީހުން ޕޮޒިޓިވްވެއްޖެ\nސައިފް އަޒްހަރު 06 September 2020, 19:36\nބަލީގެ ހާލަތު ދެވަނައަށް އެންމެގޯސް ގައުމަށް އިންޑިއާ މާދަމާ އަރާނެ\nވޭތުވެދިޔަ 24 ގަޑިއިރުގެ ތެރޭގައި އިންޑިއާއިން 90،000 އަށްވުރެ ގިނަމީހުން ކޮވިޑް-19 އަށް ޕޮޒިޓިވްވެފައިވާކަން އެގައުމުން ހާމަކޮށްފިއެވެ.\nމިއީ، މުޅި ދުނިޔެއަށް ބަލާއިރުވެސް ގައުމަކުން އެއްދުވަހެއްގައި މިހާ ގިނަ އަދަދެއްގެ މީހުން ޕޮޒިޓިވްވި ފުރަތަމަ ފަހަރެވެ. އަދި މިއީ ރެކޯޑު އަދަދެއް ވެސް މެއެވެ.\nއިންޑިއާގެ މައި ސަރުކާރުގެ މިނިސްޓްރީ އޮފް ހެލްތު އެންޑް ފެމިލީ ވެލްފެއަރއިން އާންމުކުރި ތަފާސްހިސާބުތަކުގައި ބުނެފައިވަނީ، މިއަދުގެ ނިޔަލަށް، ވޭތުވެދިޔަ 24 ގަޑިއިރުގެ ތެރޭގައި 90،632 މީހުން އަލަށް ޕޮޒިޓިވް ވެފައިވާ ކަމަށެވެ.\nހަމަ އެއާއެކު، އެ މުއްދަތުގެ ތެރޭގައި އިތުރު 1،065 މީހުން މަރުވެ، ކޮވިޑް ބަލީގައި އިންޑިއާއިން މިހާތަނަށް މަރުވި މީހުންގެ ޖުމްލަ އަދަދު 70،626 އަށް އިތުރުވެގެން ގޮސްފައިވާ ކަމަށްވެސް ހެލްތު މިނިސްޓްރީން ބުނެފައި ވެއެވެ.\nއިންޑިއާއިން ކޮވިޑް-19 އަށް ޕޮޒިޓިވްވި މީހުންގެ އަދަދު4މިލިއަނަށްވުރެ މައްޗަށް އިއްޔެ ގޮސްފައިވާއިރު، ބްރެޒިލް ފަހަނައަޅައި، ދުނިޔޭގައި ބަލީގެ ހާލަތު ދެވަނައަށް އެންމެ ގޯސް ގައުމަށް އިންޑިއާ މާދަމާ އަރާނެ ކަމަށް ލަފާކުރެވިފައި ވެއެވެ.\nދުނިޔޭގައި ބަލީގެ ހާލަތު އެންމެ ގޯސް ގައުމުގެ ގޮތުގައި އެމެރިކަ އޮތްއިރު، އެމެރިކާއިން ބަލިޖެހިފައިވާ މީހުންގެ އަދަދު މިއަދުއޮތީ 6.4 މިލިއަންގައެވެ. އެމެރިކާއިން ބަލީގައި މަރުވި މީހުންގެ އަދަދުވަނީ 193،000 އާއި ގާތްކޮށްފައެވެ.


Ras Online - "އަނބި"+"އެއް"އާއި ހުސްނޫނުގެ މައްސަލައިގެ ހައްލު\n"އަނބި"+"އެއް"އާއި ހުސްނޫނުގެ މައްސަލައިގެ ހައްލު\nޢަބްދުލްޢަޒީޒު ޖަމާލު އަބޫބަކުރު 1 ޖުލައި 2020\nމިއަދު އަޅުގަނޑު އެއްޗެކޭ ދަންނަވާން މި ގަސްތުކުރީ ވަރަށް ޙައްސާސީ މައުޟޫޢެއްގެ މައްޗަށެވެ. ދިވެހިބަހުގެ ޢިލްމުވެރީންނާއި ތަޖުރިބާކާރު ލިޔުންތެރީން އެ މައުޟޫޢެއްގެ މައްޗަށް ތަފާތު ބަހުސްތައް ކުރައްވާ މައުޟޫޢަކަށެވެ. އެ މައުޟޫޢާމެދު ތަފާތު ކަންމިނުން ބަހުސްކުރެވި ކޮޅެއްގައި ނުޖެހި އޮތް ބަހުސެއްގެ މައުޟޫޢެކެވެ. ނަމަވެސް މިއީ ޢިލްމީ ގޮތެއްގައި ސާބިތު ވަކި ގޮތެއް ކަނޑއެޅޭން ޖެހޭނެ މައްސަލައެއްގެ ބަހުސެއް ވެސްމެއެވެ. އެހެނީ މިއަދު ދިވެހިބަހުން ޑިގްރީއާއި އެ ދާއިރާއިން މާސްޓަރޒް ހައްދަވައިފައިވާ ބޭފުޅުންގެ ޢަދަދު އެތައް ސަތޭކައަކަށް އަރައިފައިވާއިރު މިއަދު މި މައްސަލައަށް ހަރުދަނާ ޢިލްމީ ޙައްލެއް ލިބޭން ޖެހޭކަމަށް އަޅުގަނޑު ދެކެމެވެ. ސަބަބަކީ މި ރޮނގުން މަތީ ތަޢުލީމު ޙާޞިލު ކުރުވުމުގެ ބޭނުމަކީ ޢިލްމީ ގޮތެއްގައި ބަހާމެދު ވިސްނާނެ ސިކުނޑިތަކެއް މުޖުތަމަޢަށް ނެރުން ކަމަށް ވާތީއެވެ.\nމި މައުޟޫޢުގައި އަޅުގަނޑަށް ފެންނަ އެއްޗެއް ދަންނަވައިލާން ބޭނުންވަނީ ބަހަވީ ޢިލްމުވެރީން މި މައްސަލައަށް ޙައްލެއް ހޯއްދެވުމަށް ޓަކައި މަސައްކަތްޕުޅުކުރައްވާ އިރު، ރިޢާޔަތްކުރައްވާންޖެހޭނެ ކަމަށް އަޅުގަނޑުގެ ވިސްނުމަށް އަންނަ ބައެއް ކަންކަން ޙިއްސާކޮށްލާން ބޭނުންވާތީއެވެ. އޭރުން މި މައްސަލައިގެ ޙައްލު ހޯއްދަވާން އެ ފަދަ ބޭފުޅުންނަށް ވެސް ފަސޭހަފުޅު ވެދާނެ ކަމަށް ވިސްނުނީތީއެވެ.\nއެއްވެސް ޝައްކެއް ނެތެވެ. 'މީކާފަގެބޯވަ' މި އަކުރުތަކުގެ ތެރެއިން އަކުރެއްގެ އިބިފިއްޔަށް ނިމޭ ލަފުޒެއް އެކަހެރިކުރާ އިރު، ނުވަތަ އާންމުކުރާ އިރު، /ތ/ ސުކުނެއް އިތުރުކުރާންޖެހޭ ކަމަށް ދިވެހިބަހުގެ ގަވާއިދު ދެނެވަޑައިގަންނަވާ ތިޔަ ހުރިހާ ބޭފުޅުންވެސް އެއްބަސްވެވަޑައިގަންނަވާނޫއެވެ. އެކަމާ އަޅުގަނޑުމެން އެކަކު ވެސް ޝައްކެއް ނުކުރަމުއެވެ. އެހެންވީއިރު "އަނބި" މި ލަފުޒު އެކަހެރިކުރާއިރު /ތ/ ސުކުނެއް އިތުރުކުރާން ޖެހޭނެކަން މި ހަމައިން އެބަ ސާބިތުވެއެވެ. އެއީ ކުރީން މި ދެންނެވި ހަ އަކުރުގެ ތެރޭގައި ހިމެނޭ އަކުރަކަށް ނިމޭ ލަފުޒެއް ކަމަށްވާތީއެވެ. ވީމާ، މިހާހިސާބަށް އިޚުތިލާފެއް ނެތެއް ނޫންތޯއެވެ!\nދެން އަޅުގަނޑު ދަންނަވައިލާން ބޭނުންވަނީ އަޅުގަނޑު މި ބަހުސްކުރާ ލަފުޒުގެ އަސްލުކަމުގައިވާ "އަނބި" މި ލަފުޒަކީ ހުސްނޫނުގެ އަޑާއެކު އޮންނަ ލަފުޒެއްކަމެވެ. ލިޔެ އުޅޭ އިރު ވެސް، ހުސްނޫނު ލިޔެ އުޅޭކަމެވެ. ލަފުޒެއްގައި އޮންނަ ހުސްނޫނުގެ އަޑު، އެ ލަފުޒެއް އެކަހެރި ކުރާ ޙާލަތުގައި އުނިކޮށްލުމަކީ ބަހުގެ އެއްވެސް ހަމައަކުން ފެންނާން އޮތް ކަމެއް ނޫނެވެ. އަދި ހަމައެހެންމެ އެ ލަފުޒު ކިޔާއިރު ހުސްނޫނުގެ އަޑު ނުވަތަ ނޯށު އަޑު ހިމެނޭ ކަމީ އެއްވެސް ދިވެއްސަކު ދެބަސްވާނޭ ކަމެއް ނޫނެވެ. ވީމާ "އަނބި" މި ލަފުޒު އާންމުކުރުމަށް ޓަކައި، "އެއް" މި އަކުރު އިތުރުކުރިޔަސް ހުސްނޫނު އުނިކުރެވޭނެ ހަމައެއް ނެތްކަން ސާބިތުވެއެވެ. ވީމާ މި ލަފުޒު އެކަހެރިކުރާން ނުވަތަ ޢާއްމުކުރާން ޖެހޭ ޙާލަތުގައި /ތ/ ސުކުން އިތުރުނުކޮށް އަދި ހުސްނޫނު އުނިކޮށް އޭގެ ބަދަލުގައި ނޫނު ސުކުނެއް އިތުރުކުރާންޖެހޭ ޢިލްމީ އެއް ވެސް ހަމައެއް ނެތްކަން ދިވެހިބަހުގެ ގަވާއިދަށް ބެލުމުން ސާބިތުވެއެވެ. މާނައަކީ ބައެއް ލިޔުންތަކުން ފެންނަ ފަދައިން "އަންބެއް" ލިޔުމަކީ ބަހުގެ އެއްވެސް ގަވާއިދަކަށް ފެތޭ ހަމައެއް ނޫނެވެ. "ޖަންބު" އެކަހެރި ކުރާއިރު "ޖަންބެއް" ކިޔާހެން، "އަންބެއް" ކިޔޭނީ "އަންބު" ކިޔާ ލަފުޒެއް އޮވެފައި، އެ ލަފުޒު އެކަހެރި ކުރާ ނަމަ ތާއެވެ.\nއެއްވެސް ބޭފުޅަކު ދެކޮޅު ނަހައްދަވާނެ ހަގީގަތަކީ ހުސްނޫނަކީ ނޯށުގެ އަޑެއްކަމެވެ. އާދޭހެވެ! އެއީ ފަޅި ނޯށުގެ އަޑެކެވެ. އެހެން ގޮތަކަށް ދަންނަވާނަމަ، އެއީ "ލުއި ސުކުނެކޭ" ވެސް ދެންނެވިދާނެއެވެ. ދިވެހިބަހުގެ ލަފުޒުތަކަށް ބަލައި ހޯދާއިރު ސުކުނެއްގެ ކުރިއަށް ހުސްނޫނު ގެނެވިފައި ހުރި ލަފުޒުތަކެއް އަޅުގަނޑަކަށް ނުފެނުނެވެ. މާނައަކީ ލުއި ސުކުނެއްގެ ފަހަތަށް އިތުރުސުކުނެއް އައިސްފައިނުވެޔޭއެވެ. އަދި ފުރިހަމަ ދެ ސުކުން ވެސް ވިދިވިދިގެން އައިސްފައެއް ވެސް ނުހުރެއެވެ. މިއީ އަޅުގަނޑަށް ފެނިފައިވާ ގޮތެވެ.\nތެދުފުޅެކެވެ! އާނ، ހޫނ ފަދަ، ލަފްޒުތަކުގެ ފަހަތަށް ހުސްނޫނު އަންނަ ލަފުޒުތައް ދިވެހިބަހުގައި އެބަހުއްޓެވެ. އަދި ދެކުނުގެ ބައެއް ބަހުރުވަތަކުގައި /ކ/ ގެ ކުރިއަށާއި /ހ/ ގެ ކުރިޔަށް ވެސް ހުސްނޫނު ލައިގެން ވާހަކަ ދައްކައެވެ. އެކަމަކު "އާއްމު އަދަބީ ބަހުރުވައިގައި" ހުސްނޫނު އަންނަނީ އަކުރުތަކުގެ ފަހަތަށާއި "ބދގޑ" މި ހަތަރުއަކުރުގެ ކުރިއަށާއި ބައެއް ލަފުޒުގެ ފަހަތަށެވެ. މި ނޫން ޙާލަތެއްގައި އާއްމު އަދަބީ ބަހުރުވައިގައި ހުސްނޫނެއް ނާދެއެވެ. ވީމާ، "އަނބި" މި ލަފުޒުގެ ފަހަތަށް އެއް ގުޅާއިރު /ތް/ ގެ ފަހަތަށް ހުސްނޫނު އައުމަކީ މި ހަމައާ ޚިލާފު ކަމެއް ނޫނެވެ. އެހެންނަމަވެސް /ތް/ ގެ ކުރިޔަށް ހުސްނޫނު ގެނައުމަކީ މި ހަމައާ ޚިލާފު ކަމެއްކަން ފާހަގަކޮށްލަމެވެ.\nދެން، މި ލަފުޒު ކިޔުމުގައި އަޑު އަންނަނީ ކިހިނެއްތޯ ބަލައިލަމާތޯއެވެ! ވިދިވިދިގެން ދެ އަކުރެއް އައުމުގެ ސަބަބުން އަކުރުގެ އަޑު، އެއާ ކައިރި އެހެން އަކުރެއްގެ އަޑަށް ބަދަލުވާ ބަދަލުވުމަށް ފޮނޮލޮޖީގެ އިލްމުގައި ކިޔަނީ އެސިމިލޭޝަން ނޫންތޯއެވެ. "އަނބި" މި ލަފްޒު އެކަހެރި ކުރާ އިރު ވެސް އަދި "އަނބި" މި ލަފްޒުގައި ވެސް ހުސްނޫނުގެ އަޑު އަންނަނީ "މީމު"ގެ އަޑަށް ބަދަލު ވެގެންނެވެ. އެސިމިލޭޓްވެގެންނެވެ. /ތ/ އެއްގެ ކުރިޔަށް އަންނަ /ނ/ އެއް މީމެއްގެ އަޑަށް އެސިމިލޭޓެއް ނުވެއެވެ. މީމެއްގެ އަޑަށް އެސިމިލޭޓްވާނީ ދެ ތުންފަތުގެ (ބައިލޭބިޔަލް) މަޚްރަޖުން ކިޔޭ އަޑެއްގެ ކުރިޔަށް /ނ/ އައުމުން ނޫންތޯއެވެ. "އަންތަރީސް" ފަދަ /ތ/ ގެ ކުރިޔަށް /ނ/ އަންނަ ތަންތަނުގެ /ނ/ ގެ އަޑު މީމަކަށް ބަދަލެއް ނުވެއެވެ. އެކަމަކު ދެ ތުންފަތުގެ އަޑުތައް ކަމަށް ވާ /މ/، /ބ/، /ޕ/ ގެ ކުރިޔަށް އަންނަ /ނ/ ކިޔޭނީ މީމެއްގެ އަޑުންނެވެ. "މަންމަ"، "އަންބާ"، "ސަންޕާ" ފަދަ ލަފްޒުތަކުންނާއި "ކުރުނބާ" ފަދަ އަދި "އަނބި" ފަދަ ލަފްޒުތަކުން މިކަން ފާހަގަ ކުރެއްވޭނެއެވެ. ހުސްނޫނު، ހުސްމީމެއްގެ އަޑަށް ބަދަލު ވަނީ (އެސިމިލޭޓްވަނީ) /ބ/ އާ ވިދިގެން، /ބ/ ގެ ކުރިޔަށް އަންނަ އިރު އެކަންޏެވެ. "އެނދު"، "އަނގަ"، "ރަނޑު" ފަދަ ލަފްޒުތަކުގެ /ނ/ އާއި "އަނބި" މި ލަފްޒުގެ /ނ/ ގެ އަޑު ތަފާތު ވަނީ އެސިމިލޭޝަންގެ ސަބަބުންނެވެ. އެސިމިލޭޝަންގެ މި ގަވާއިދަކީ ދިވެހިބަހަށް އެކަނި ޚާއްޞަ ގަވާއިދެއް ނޫނެވެ. ޢާލަމީ ގަވައިދެކެވެ. އިނގިރޭސިބަހުގައި ވެސް ޢަރަބިބަހުގައި ވެސް މިކަން އޮތީ މިހެން ނޫންތޯއެވެ! އަޅުގަނޑުމެންނަކީ މުސްލިމުންކަމަށްވާތީ ކީރިތި ޤުރްއާން ކިޔަވާން އުނގެނުނު ތަޖުވީދުގެ ހަމައަކީ ވެސް ނޫނު ސުކުނުގެ ފަހަތަށް ބާ އަތުވެއްޖެ ނަމަ އެ ނޫނުގެ އަޑު މީމަކަށް ފުރޮޅައިލުންކަން އަޅުގަނޑުމެން ދަންނަމު ނޫންތޯއެވެ! އެއީ އެސިމިލޭޝަންއެކެވެ. ތަޖުވީދު ޢިލްމުގައި އެއަށް ކިޔަނީ "އިޤްލާބު" ނޫންތޯއެވެ! އިޤްލާބް ދަސްކޮށްދެއްވުމަށްޓަކައި ކުރީގެ އެދުރުދައިތައިން މިސާލެއްގެ ގޮތުގައި، "ރުނބައިން ބިންބި ނަޤައިޤެން އެ މުޤުރައިގެން އެއިން ފޮޅިފިހެގެން ކަނި!" މި މިސާލު ގެންނަވަނީ އިޤްލާބު (އެސިމިލޭޝަން) އާއި އިޡުހާރާއި އިޚުފާގެ ތަފާތު އެ މިސާލުން ސާފުވާތީ ނޫންތޯއެވެ! މިހާހިސާބަށް ޚިޔާލުތަފާތުވުމެއް އެބަ އޮތްތޯއެވެ! އަދި ދެ ވާހަކައެއް ދަންނަވައިލާނަމެވެ. ވިދާޅުވަމުން ކުރިއަށް ވަޑައިގަންނަވާށެވެ!\nއިސްވެ ދެންނެވުނު ހަމަތަކަށް ބަލައި "އަބި" މި ލަފްޒު (ހުސްނޫނާ ނުލައި) އެކަހެރި ކުރީމާ ލިޔާ ގޮތަށް، "އަތްބެއް" މިހެން ލިޔެފައި، ހުސްނޫނު ވައްދާން ވީ ކޮންތާކަށް ތޯ ވިސްނައިލާ އިރު، މީމެއްގެ އަޑު އައުމަށް ޓަކައި ދެ ތުންފަތް ލެއްޕޭތީ، /ނ/ އަންނަނީ /ބ/ އާ ގުޅިގެން /ބ/ ގެ ކުރިޔަށް ކަން ޔަގީން ވާތީ، "އަތްނބެއް" މިހެން ލިޔުނީމާ މައްސަލަ ހައްލުވީ ނޫންތޯއެވެ!\nދިވެހިބަހުގެ އަޞްލުކަމުގައި ބަހުގެ އިލްމުވެރީން ބުރަވެވަޑައިގަންނަވާ ސާންސްކިރިތުބަހާއި ދިވެހިބަހާ އެންމެ ތިމާގެ އެއްބަސް ކަމުގައިވާ ސިންގަޅަ ބަހުގައި ވެސް ޕްރީނޭޒަލައިޒްޑް (ނުވަތަ ނޯށު އަޑަކާ ވިދިގެން ކިޔޭ) އަޑުތަކެއް ހުރިކަން އެ ދެ ބަސް ދިރާސާކުރައްވައިފައިވާ ބޭފުޅުން ވިދާޅުވެއެވެ. ސިންގަޅަ ބަހުގައި ހުރި ޕްރީނޭޒަލައިޒްޑް އަޑުތަކަކީ ދިވެހި ބަހުގައި ވެސް ކުރިޔަށް ހުސްނޫނު އަންނަ އަޑުތަކެވެ. ސިންގަޅަ ބަހުގައި އެ އަޑުތައް ލިޔަނީ ވެސް އެ އަޑުތަކަށް ޚާއްޞަ ނިޝާންތަކެއް ބޭނުން ކޮށްގެންނެވެ. އަދި އައިޕީއޭއިން އެ އަޑުތައް ލިޔާއިރު ނޯށުއަޑުގެ (ނުވަތަ ހުސްނޫނުގެ) ރަމްޒު ލިޔަނީ އެހެން އަކުރުތަކަށް ވުރެ ކުދިކޮށެވެ. "ގދޑ" މި އަކުރުތަކުގެ ކުރިޔަށް އަންނަ ނޯޑު އަޑު ރަމްޒު ކޮށްދީފައި ހުންނަނީ ކުޑަ "އެން" އަކުރަކުންނެވެ. "ބ" ގެ ކުރިޔަށް އަންނަ ނޯށު އަޑު ރަމްޒު ކޮށްދީފައި ހުންނަނީ ކުޑަ "އެމް" އަކުރަކުންނެވެ. އެހެންކަމުން މިއީ ހަގީގަތުގައި "ނޯށުބާ"އަކާއި "ނޯށުދާލަ"ކާއި "ނޯށުގާފަ"ކާއި "ނޯށުޑަވިޔަންޏެ"ކެވެ. ހުސްނޫނަކީ މި އަކުރުތަކުގެ އަޑުގެ ބައެކެވެ. ތާނައިން ލިޔުމުގައި އަޅުގަނޑުމެން މި ތަނުގައި ލިޔާ ހުސްނޫނަކީ ވަކި އަކުރެއް ނޫނެވެ. އެއީ އަކުރެއް ކިޔާ އިރު ނޯށަށް އަރުވައިލާން ޖެހޭކަން އަންގައިދޭ ރަމްޒެކެވެ. "އަނބި" މި ލަފުޒުގައި އެ ރަމްޒުން އަންގައިދެނީ /ބ/ ކިޔާން ވާ ގޮތެވެ. ވީއިރު އެ ރަމްޒާއި /ބ/އާ ވަކި ކުރެވޭނެ ތޯއެވެ.\nޢިލްމީ ނަޒަރުން ވިސްނައި ފިކުރުކުރާނަމަ، ދިވެހިބަހުގެ އާންމު އަދަބީ ބަހުރުވައިގައި ހުސްނޫނަކީ "ބޯދާގަޑި"އާ ވަކި ނުކުރެވޭނެ އަކުރެއްކަން ނުވަތަ ރަމްޒެއްކަން ވަރަށް ފުރިހަމައަށް ސާބިތު އެބަ ވެއެވެ. އެހެންވީމާ "އަނބި" މި ލަފުޒުގެ ފަހަތަށް "އެއް" ގުޅައިގެން ތާނައިން ލިޔާއިރު /ތ/ ސުކުން އޮންނާންވީ ހުސްނޫނުގެ ކުރިއަށް ކަން މި ހުރިހާ ކަމަކުން އެބަ ދަލީލުކޮށްދޭ ނޫންތޯއެވެ! އިލްމީ ގޮތުން މި ފަދަ ސާބިތު ހެކިތައް މިހެން ފެންނަން ހުއްޓައި، ކުރީން ލިޔާ ގޮތޭ މި ވެނި ބޭފުޅަކު ވިދާޅުވެފައި އޮތީ މިހެންނޭ ވިދާޅުވެ، މިއާ ޚިލާފަށް ނިންމައި ގަވާއިދެއް ހެދިއްޖެ ނަމަ، އެ ގަވާއިދެއް ހެދި ބަޔަކަށް، ފަހުން އަންނަ ޖީލުތަކުގެ މީހުން، "މިއީ ޢިލްމީ ހަމަތަކަށް ރިޢާޔަތްނުކުރާ ބަޔަކު ލިޔުނު ގަވާއިދެއްތާއޭ" ބުނެ މަލާމާތް ނުކުރާނެ ތޯއެވެ!\nއަޅުގަނޑުގެ މި ޚިޔާލަށް ތާއިދު ލިބޭ ގޮތަކަށް "ރާއްޖެތެރޭގައި އަތްނބެއް" މި މައުޟޫޢުގައި މުޙައްމަދު ޝާހިދު ޙަލީމް ލިޔުއްވައިފައިވާ ލިޔުމެއް "ފަތްތޫރަ–149" (އޮގަސްޓް 1991) ގައި ޝާއިޢުކުރައްވައިފައިވެއެވެ. އަދި 20 ޑިސެންބަރު 2010 ގައި "ފަންވަތް.އިންފޯ"ގައި ވެސް މި ލިޔުން ޝާއިޢުކުރައްވައިފައި އެބަ އޮތެވެ.\nމަޢާފުކުރެއްވުން އެދެމެވެ! މިއީ ނިންމުމެއް ނޫނެވެ. ފަތުވާއެއް ވެސް ނޫނެވެ. އަޅުގަނޑަކީ އެ ޝަރުޢިއްޔަތު އޮތް މީހެއް ވެސް ނޫނެވެ. މިއީ އަޅުގަނޑަށް ފެންނާންހުރި ހެކިތަކަށް ބުރަވެ، އަޅުގަނޑު ގަބޫލުކުރާ ގޮތެވެ. ޢިލްމީ ގޮތުން މި މައްސަލަ ދިރާސާކުރައްވާ ޢިލްމީ ބޭފުޅުންގެ މަސައްކަތްޕުޅަށް ހުޅުވައިލި ދޮރެކެވެ. ކަމާ ބެހޭ ވިދާރާއަކުން މި ނޫން ގޮތަކަށް ނިންމެވުމެއް ނުނިންމަވާހާ ހިނދަކު އަޅުގަނޑު ޢަމަލުކުރާނީ މި ގޮތަށެވެ. ޢިލްމީ ގޮތުން ސާބިތުވާން އޮތީ މި ގޮތަށް ކަމަށް ވާތީއެވެ.\nވަރަށް ފުރިހަމަ އިލްމީ ލިޔުމެއް


COVID-19: Vaccinege Agaaimedhu Kanboduvun - vNews.mv\nކޮވިޑް-19: އިންސާނިއްޔަތުކަން ގެއްލުވައިނުލާ އެއްޗަކަށް ހެދުން\nކޮވިޑް-19: ވެކްސިންގެ އަގާއިމެދު ކަންބޮޑުވުން\nޖާދުﷲ ސައީދު 21 February 2021, 23:50\nދުނިޔޭގެ އެކި ކަންކޮޅުތަކުގައި ކޮވިޑް ވެކްސިން ދެމުންދާ ގޮތާއިމެދު ބައެއް ފަރާތްތަކުން ފާޑުކިޔަމުން ގެންދާއިރު އަނެއްބައެއްގެ ކަންބޮޑުވުންތައް ދަނީ އިތުރުވަމުންނެވެ. އޭގެތެރެއިން ފަހަގަކޮށްލެވޭ އެއްބޭފުޅަކީ ޓްރިނިޑާޑް އެންޑް ޓޮބާގޯގެ ބޮޑުވަޒީރު ކީތު ރައުލީއެވެ. އޭނާ އެއްގޮތަކަށްވެސް ހިތްހަމަޖެހިވަޑައެއް ނުގަންނަވައެވެ.\nދުނިޔޭގެ ޞިއްޙަތު ޖަމިއްޔާ، ޑަބްލިޔުއެޗްއޯގެ ވެރިއާއާއިއެކުދެއްވި ބަސްދީގަތުމެއްގައި ބުރާސްފަތިދުވަހު ވިދާޅުވީ ވެކްސިން ބޮނޑިކުރުމާއި ވެކްސިންގެއަގު ކަނޑައެޅުމާއިމެދު ޢާންމު އާދައިގެ މިންވަރަށްވުރެ ތަންކޮޅެއް ބޮޑު ކަންބޮޑުވުމެއް އެބަ އޮތް ކަމުގައެވެ.\nއެހެންވީމާ ވެކްސިން ހޯދުމާއިގުޅޭގޮތުން މިވަގުތު އެންމެ ރަނގަޅަށް އެކަން ދެނެވަޑައިގަންނަވާ ބޭފުޅަކަށް އޭނާ ވާނެއެވެ.\nއެމެރިކާގައި 60 މިލިއަން ޑޯޒް ވެކްސިން މިހާރު މިވަނީ ދީފައެވެ. ނަމަވެސް ދުނިޔޭގެ ގިނަ ޤައުމުތަކުގައި އަދި އެއްވެސް މީހަކަށް ވެކްސިނެއް ނުދެވެއެވެ. އެހެން ނަމަވެސް ޓްރިނިޑާޑް އެންޑް ޓޮބާގޯގައި ވަނީ ފުރަތަމަ ސަފުގައި މަސައްކަތްކުރާ މީހުނަށް ވެކްސިން ދީފައެވެ. އެހެނެއް ކަމަކު އެކަމަށް މަގުފަހިވީ އިންޑިއާއިން ބާރބެޑޯސްއަށް ހަދިޔާކުރި 2000 ޑޯޒްގެ ސަބަބުންނެވެ. އެއީ އޭގެ ބައެއް އަވަށްޓެރި ކެރީބިއަންގެ ޤައުމުތަކަށް އެމީހުން ހިތުންރުހުމުން ދިނީތީއެވެ.\nތަޞައްވަރުގެ ދުނިޔެއެެއްގައި މުހިންމު އަދި އެންމެނަށް ބޭނުންވާ ވެކްސިނެއްގެ އަގު އޮންނަންވާނީ ހަމަޖެހޭ އަގެއްގައެވެ.\nމެދުމިންވަރާއި އެންމެ ދަށް އާމްދަނީ ލިބޭ ޤައުމުތަކަށްބަލާއިރު އިންޑިއާގައި އޮކްސްފޯރޑް އަސްޓްރާޒެނީކާ ޑޯޒެއްގެ އަގަކީ 2.27 ޑޮލަރެވެ. އެފްރިކާ އިއްތިޙާދުގައި3ޑޮލަރެވެ. ކޮވެކްސްއިން ވެސް3ޑޮލަރަށެވެ. އަދި ބަނގްލަދޭޝްގައި4ޑޮލަރަށް ޑޯޒެއް ލިބޭއިރު ފިލިޕީންސްގައި5ޑޮލަރެވެ. އަދި ޔޫގެންޑާގައި 8.5 ޑޮލަރަށެވެ.\nމެދުމިންވަރުން ތަންކޮޅެއް މަތީގެ އާމްދަނީ ލިބޭ ޤައުމުތަކުގައި ކުޑަތަފާތެއް އެބަހުއްޓެވެ. އެގޮތުން ބްރެޒިލްގައި 3.16 ޑޮލަރާއި 5.00 ޑޮލަރަށްހުރިއިރު ދެކުނު އެފްރިކާގައި 5.25 ޑޮލަރެވެ.\nއެންމެ މަތީން އާމްދަނީ ލިބޭ ތަންތަނަށް ބަލާއިރު ޔޫރަޕިއަން ކޮމިޝަނުން 3.5 ޑޮލަށް ހުރިއިރު ސަޢޫދީ އަރަބިއްޔާގައި 5.25 ޑޮލަރެވެ. އެމެރިކާގައި4ޑޮލަރަށެވެ.\nކޮވެކްސްއަކީ 190 ޤައުމު ހިމެނޭ ގޮތަށް އެކުލަވައިލެވިފައިވާ އިއްތިޙާދެކެވެ. އެ އިއްތިހާދުގައި ޤައުމުތަކަށް ވެކްސިން ގަންނަނީ އެންމެން އެއްބައިވެގެންނެވެ. އަދި ބްރެޒިލްގައި ދެވެކްސިނެއް ގެންގުޅެއެވެ. އެއްވެކްސިނަކީ އިންޑިއާއިން އެތެރެކުރާ އެއްޗަކަށްވާއިރު އަނެކައްޗަކީ އެ ޤައުމުގައި އުފައްދާ ވެކްސިނެކެވެ.\nމިވަގުތު ވެކްސިން ލިބިގެން ވެކްސިން ޖަހަމުންދާއިރު ބައެއް ޙަޤީޤަތްތައް ހޯދައިގަތުމަކީ ދަތިކަމެކެވެ. މިސާލަކަށް އިންޖެކްޝަން ފުޅިއަކަށް ނުވަތަ ޑޯޒް ޕެކަކަށް އޮންނަ އަގެވެ. ކުންފުނިތަކުން ވެކްސިންގެ އަގު އަދި ބާއްވައިފައި އޮތީ ސިއްރެއްގެ ގޮތުގައެވެ.\nނަމަވެސް މިކަން ހާމަކަން ބޮޑު ދެފުށް ފެންނަގޮތަށް ބޭއްވުމަށްޓަކައި ޔުނިސެފުން ވަނީ ޗާރޓެއް އެކުލަވައިލައިފައެވެ. މި ޗާރޓުގައި އޮންނަނީ ޤައުމުތަކާއި ދަރުމަވެރި ގުރޫޕުތަކުން ޑޯޒަކަށް ހޭދަކުރާ މިންވަރެވެ. މިޗާރޓު އެކުލަވައިލައިފައިވަނީ މަދަނީ ޚަބަރު ރިޕޯރޓުތަކުން ބަލައިގެންނެވެ. ދުނިޔޭގެ ޚަބަރުފަތުރާ ބައެއް މީޑިއާތަކުގައި ރިޕޯރޓުތަކާއި ލިޔެކިޔުންތައް އެއްކޮށްފައިވަނީ ތަފާތު ވަސީލަތްތަކުންނެވެ.\nވެކްސިންގެ އަގާއިމެދު ފާހަގަކޮށްލެވޭ ތަފާތެއް އެބަހުއްޓެވެ. ސަބަަބަކީ ބައެއް ވެކްސިން އުފެއްދުމަށް ކުރަންޖެހޭ ޚަރަދު އެހެން ވެކްސިންތަކަށްކުރާ ޚަރަދުތަކަށްވުރެ ބޮޑުވުމެވެ.\nނަމަވެސް ހަމަ އެއްވެކްސިނަކަށް ބަލާއިރު ފާހަގަކޮށްލެވޭ ތަފާތުތަކެއް އޭގެ އަގުތަކުގައި އެބަހުއްޓެވެ. އެކަމަކު އަސްޓްރާޒެނީކާ ވެކްސިން ފާހަގަކުރެވެނީ ދުނިޔޭގައި މިވަގުތު އަތްފޯރާ ފަށުގައިވާ އެންމެ އަގުހެޔޮ ވެކްސިންގެ ގޮތުގައެވެ. ނަމަވެސް މި ކުންފުނިންވެސް ވެކްސިނަކަށް ނަގާ އަޞްލު އަގު އަދި ހާމައެއް ނުކުރެއެވެ. އެކަމަކު ކުންފުނީގެ ސީއީއޯ ޕާސްކަލް ސޯރިއޮޓް ތަކުރާރުކޮށް ވިދާޅުވަމުން ގެންދަވާފައިވަނީ ވަބާގެ ތެރޭގައި ވެކްސިނުން ނަފާއެއް ނުނަންގަވާނެ ކަމަށެވެ.\nމިކަމުގެ ސަބަބުން ދުނިޔޭގެ އެކި ހިސާބުތަކުގައި ވެކްސިންގެ ތަފާތު އަގުތަކާއި ގުޅޭގޮތުން ރިޕޯރޓުތައް ނެރެން ޖެހިފައިވެއެވެ. އަދި ފަޤީރު ޤައުމުތަކުން މުއްސަނދި ޤައުމުތަކަށްވުރެ މާމަތީ އަގެއް އެއްވެކްސިނަކަށް ޚަރަދުކުރަމުންދާ ޙާލަތު މެދުވެރިވެފައިވެއެވެ. އެހެންވީމާ ކުރީން ދެންނެވުނު އަގުތަކުގައި ޤައުމުތަކުން ވެކްސިންގެ ޑޯޒަކަށްކުރާ ހޭދަ ތަފާތުވެގެން ދަނީއެވެ. އަދި އަގުގެ ތަފާތަކީ އަނާކޮޅަކުން ތަފާތު ފެންނަންހުރި އެއްޗަކަށްވިޔަސް އެ ހޭދަ މިލިއަނުން ގުނަކޮށްފިނަމަ އެތަފާތު ބޮޑުވާނެ މިންވަރު އެއޮތީ އެނގޭށެވެ.\nލިބެންހުރި ތަފާސްހިސާބުތަކަށް ބަލާއިރު އެހެން ބައެއް ވެކްސިންގެ އަގުތައް އަދި މާބޮޑަށް ތަފާތެވެ. ޗައިނާ ސަރުކާރުން އެހީތެރިވެދީގެން ކޮވިޑް ވެކްސިން އުފައްދާ ސައިނޯފާރމް ވެކްސިންގެ ޝޮޓެއްގެ އަގު ސެނެގޯލުގައި 18.50 ޑޮލަރުން 44 ޑޮލަރަށް އަރާއިރު ޗައިނާގެ އެތެރޭގައި 72.50 ޑޮލަރަށް އަރައެވެ. އަދި މި ވެކްސިނަކީ ޗައިނާގެ އެތެރޭގައި ބޭނުންކުރާން ފިޔަވައި އެހެން މައިގަނޑު ތަންފީޒީ އިދާރާއަކުން ހުއްދަ ލިބިފައިނުވާ ވެކްސިނެކެވެ.\nޑޮކްޓާރސް ވިތައުޓް ބޯރޑާރސް އެކްސެސް ކެމްޕެއިންގެ އޮފިޝަލެއް ކަމުގައިވާ މާނުއެލް މާރޓިން ވިދާޅުވީ ކުދި ޤައުމުތަށްވަނީ ވެކްސިން ހޯދުމަށްޓަކައި ބޭސްއުފައްދާ ކުންފުނިތަކާ މަޝްވަރާކުރުމުގައި ވަރަށް ނިކަމެތި ޙާލެއްޖެހިފައި ކަމުގައެވެ. އަދި މިފަދަ ކުދި ޤައުމުތަކަކީ އެގޮތަށް ހޭދަކުރުމުގެ ތަނަވަސްކަމާއި ދޭދޭ އެއްބަސްވުމެއް ޤާއިމްކުރުމުގެ ޤާބިލްކަން ނެތް ޙާލަތެއްގައެވެ. މާރޓިން އިތުރަށް ވިދާޅުވީ އަދި އެފަދަ ޤައުމުތަށް ތަނަވަސްކަމުގައި ވިޔަސް ބޭސްއުފައްދާ ކުންފުނިތަކުން ކުޑަ މިންވަރެއްގެ ޑޯޒްތަކެއް ވިއްކުމުގެ މާބޮޑު ޝައުޤެއް ނޯވެއެވެ. އެއީ އާބާދީ ބޮޑު މުއްސަނދި ޤައުމުތަކަށް ވިއްކާ ނިސްބަތް ބޮޑުވުމުން ކަމަށް އޭނާ ދެކިވަޑައިގަންނަވައެވެ. އަަދި އެފަދަ މުއްސަނދި އާބާދީ ބޮޑު ޤައުމުތަކުގައި ގަތުމުގެ ޤާބިލްކަމާއި ފައިސާގެ ބާރު ގަދަ ކަމުގައެވެ.\nދުނިޔޭގެ ހުރިހާއެންމެނަށް އެއްހަމައެއްގައި ވެކްސިން ފޯރުކޮށްދިނުމަށް ޑަބްލިޔުއެޗްއޯއިން އިސްނަގައިގެން އުފައްދާފައިވާ ކޮވެކްސްއާއި ގަވީއާއި ކޯލިޝަން ފޯރ އެޕިޑެމިކް ޕްރިޕެއަރޑްނަސް އިނޮވޭޝަނުން ގެންދަނީ ހަމައަގެއްގައި ދުނިޔެއަށް ވެކްސިން ފޯރުކޮށްދެވޭތޯ މަސައްކަތް ކުރަމުންނެވެ. އެއީ ބޭނުން ޖެހިފައިވާ ޤައުމުތަކަށް ހިލޭ ނުވަތަ ހެޔޮ އަގުގައި މިހާރުވެސް ވެކްސިން ފޯރުކޮށްދެމުން ގެންދާ ބައެކެވެ.\nކަންމިހެން އޮތްއިރު ކޮވެކްސްއިންވެސް ވެކްސިން ޑޯޒަކަށްކުރާ ޚަރަދު ނުވަތަ ސީދާ އަގު ހާމައެއް ނުކުރެއެވެ. ވެކްސިން އެލަޔަންސް ގަވީގެ ވެރިއާ ސޭތު ބެކްލީއާއި ރިޕޯރޓަރުންގެ މެދުގައި ކުރެވުނު ފޯންކޯލެއްގައި ވިދާޅުވީ ވެކްސިން އުފައްދާ ފަރާތްތަކާއިމެދު ކުރެވިފައިވާ ދޭދޭ އެއްބަސްވުންތަކަށް ރިއާޔަތްކުރާއިރު އެއީ މުދަލުގެ ވެރިފަރާތުގެ ޙައްޤު އެކުލެވޭ މަޢުލޫމާތުތަކެއް ކަމުގައެވެ. އަދި އެއީ ވެވިފައިވާ ޤާނޫނީ އަދި ވިޔަފާރީގެ އެއްބަސްވުމުގެ ޒާތުން ހާމަކުރެވެން ނެތް އެއްޗެއް ކަމުގައި ކަމާގުޅުންހުރި ފަރާތްތަކުން ރިޕޯރޓުކޮށްފައި ވެއެވެ.\nގަވީއިން ވެކްސިން ފޯރުކޮށްދޭން ފެށުމާއި ގާތަށް ގޮސްފައިވާއިރު އަދި މިހާތަނަށް އެމީހުން އަދި އެންމެ ވެކްސިނެއްވެސް ފޯރުކޯށްދީފައެއް ނުވެއެވެ. މީގެ އިތުރުން ވެކްސިންތަކުގެ ކްލިނިކަލް ޓްރައިލް ތަކުގައި އެހީތެރިވެދިން މެދު ފަންތީގެ އާމްދަނީ ލިބޭ ޤައުމުތައްވެސް ވަނީ އެހީތެރިވެދިން ކުންފުނިތަކާއި އެކު މަޝްވަރާކުރުމަށް ނުކުޅަދާނަ ހާލަތެއްގައެވެ. އެގޮތުން އާރޖެންޓީނާއަކީ ފައިޒަރގެ އެންމެ ބޮޑު3ޓްރައިލްގައި ބައިވެރިވި ޤައުމަށްވީނަމަވެސް އެ ޤައުމުވަނީ ފައިޒަރގެ މި ކާމިޔާބު ވެކްސިންގަތުމުގެ އެއްބަސްވުމަކާ ހިސާބަށް ނާދެވިފައެވެ.\nޕޭރޫއިންވަނީ ސައިނޯފާރމްގެ ޓްރައިލްތަކުގައި ބައިވެރިވެދީފައެވެ. ނަމަވެސް އެ ޤައުމުގެ ޤާނޫނުހަދާ މަޖިލީހުގެ ބޭފުޅުން ވިދާޅުވީ ވެކްސިންގެ ތަޖުރިބާގެ މަރުޙަލާ ނިންމައިލުމަށްފަހު ސައިނޯފާރމްގެ ވެކްސިން ގަންނަމުންދާއިރު ޑިސްކައުންޓެއްވެސް ނުދިންކަމުގައެވެ.\nޑޮކްޓާރސް ވިތައުޓް ބޯރޑާރސްގެ މާރޓިން ވިދާޅުވީ އެއްގޮތަކުން ބަލާއިރު މި ވެކްސިންތައް ތަރައްޤީކޮށް ކާމިޔާބު އެއްޗަކަަށް ހަދައިދިނުމަށްޓަކައި ފުރާނަޔާ ކުޅެލި މީހުން އެބަތިބި ކަމުގައެވެ. ދެން އެއަށްފަހު އެމީހުނަށް ވެކްސިންގެ ބޭނުން ޖެހުނުއިރު އެމީހުނަށް ވެކްސިން ލިބުމުގައި އިންތިހާއަށް ވޭން އުފުލަން ޖެހިފައިވާ ކަމުގައެވެ. އަދި އަގަކީ އެއްސަބަބު ކަމަށާ އެހެން ނަމަވެސް އެހެނިހެން ސަބަބު ތަކުގެ ތެރޭގައި އެމީހުނާ ހިސާބަސް ވެކްސިން ފޯރާނެތޯ ސުވާލު އުފެދޭ ކަމުގައެވެ.\nއޭނާ ވިދާޅުވީ އިމްތިޔާޒީ ވެކްސިންގެ ގޮތުގައި މިހާރު ކަންކަން ވަމުން އަންނަ ކަމުގައެވެ. އެގޮތުން ވެކްސިންގެ އިމްތިޔާޒު ބޮޑުވެ މުއްސަނދި ޤައުމުތަކަށް ފުރަތަމަ ވެކްސިންވެސް ލިބެމުންދާއިރު އެންމެ ރަނގަޅަށް ދިފާޢުކޮށްދޭ ވެކްސިންވެސް ލިބެނީ އެމީހުންނަށް ކަމުގައެވެ.\nކޮވިޑް-19 ގެ ވޭރިއަންޓްތައް ފެތުރެމުންދާއިރު ދުނިޔޭގެ ވެކްސިންގެ ހަހަމަކަން ގެއްލި އެކަން ގޯހުން ގޯހަށް ދިއުމުގެ ބިރު އޮތް ކަަމަށް މާރޓިން ދެކިވަޑައިގަންނަވައެވެ.\nއޭނާ އިތުރަށް ވިދާޅުވީ ބައެއް ވެކްސިންތައް ފޫއަޅުވައިލާ އެއްޗަކަށް އަލަށް އުފެދޭ ވޭރިއެންޓެއް ވެދާނެ ކަމުގައެވެ. އަދި އެހިސާބުން މުއްސަނދި ޤައުމަތަކުން އެ ވެކްސިނެއް ބޭނުމެއް ނުވާނެ ކަމަށާއި އެހިސާބުން ނޫނީ އެ ވެކްސިން އެހެން ބަޔަކަށްވެސް ލިބިގެން ނުދާނެކަމުގައި އޭނާ ވިދާޅުވިއެވެ. އެހެންވީމާ ފަހަރެއްގައި މިއީ އަދި އިހުނަށްވުރެވެސް ބޮޑު ތަފާތު ނަހަމަ ކަމެއް ބޭހުގެ ފެންވަރުގައި ނުވަތަ އެކަށީގެންވާ މިންވަރަށް ލިބުމުގައިވެސް ނިކުމެދާނެ ކަންކަން ކަމުގައެވެ. އަދި މުއްސަނދި ޤައުމުތަކާއި ތަރައްޤީވަމުން އަންނަ ޤައުމުތަކުގެ މެދުގައި ވެކްސިންގެ ކާމިޔާބާއި ދެމެދު ހަމަހަމަ ކަމުގެ ތަފާތުވެސް އޮވެދާނެ ކަމެއް ކަމުގައެވެ.\nޓްރިނިޑާޑް އެންޑް ޓޮބާގޯގެ ބޮޑުވަޒީރު ރައުލީ ވިދާޅުވީ މިއީ މިކަން އޮންނަންވާނެގޮތް ނޫން ކަމުގައެވެ.\nރައުލީ ވިދާޅުވީ ތާރީޚު ތަޣައްޔަރުކުރަނީ ގެއްލުންދެނިވި ޢަމަލުތަކާއި އިޙުތިރާމެއްނެތި ގަދަވެގަތުމާއި ހަމަހަމަކަން ގެއްލުމާއި އެނޫންވެސް އިންސާނުންނަށް އޮންނަ އިންސާނިއްޔަތުކަން ގެއްލި ދިއުމުން ކަމުގައެވެ.\nނަމަވެސް މި ޢާދަ ފޫވައްޓައިލައިފަނިވި ޙާލަތުގައި ލޮލަށް ނުފެންނަ ފަނާކުރަނިވި ޙާލަތެއްގައި އިންސާނުން ބަނދެވިފައި ވަނިކޮށްވެސް އުއްމީދަކީ ނުވަތަ އިލްތިޖާއަކީ މި ތަޖުރިބާގެ ފަތްފުށްތައް ލިޔެވުން ކަމުގައި ރައުލީ ދެކިވަޑައިގަންނަވައެވެ. އެއީ ޙައްޤުތަކަކުން މަޙުރޫމްނުވެ މި ޙާލަތު ލިޔެވިގެންދާނެ ސަބަބު ކަމަށާއި މުއްސަނދީން ފަޤީރުންނަށް އަޅައިލިކަންވެސް ފާހަގވެގެންދާނެކަމެއް ކަމުގައެވެ. އަދި އެއްޗެއްގެ މިލްކުވެރިކަން އެބައެއްގެ އަތުގައި އޮތުމުގެ ސަބަބުން ނިކަމެތި ދެރަބަޔަކަށް އިތުރު ދެރަކަމެއް ކުރިމަތިވެގެން ނުދިޔަކަންވެސް އެނގެން އޮންނާނެތީ ކަމަށް އޭނާ ވިދާޅުވިއެވެ.\nއޭނާ ގޮވައިލައްވައިަފއިވަނީ ދުނިޔޭގެ ވެކްސިން ބެހުމުގައި ޙިއްޞާކޮށްދިނުމާއި އަޅައިލުން އޮންނަ ނަމޫނާއެއްގެ ބިންގަލުގައި ވެކްސިން ފޯރުކޮށްދިނުމަށެވެ. އަދި ހަމަހަމަ ގޮތުގައި އޭނާގެ ޤައުމުފަދަ ކުދި ޤައުމުތަކަށްވެސް ހަމައެކަނި އެހީއެއްގެ ބަދަލުގައި އިންސާނިއްޔަތުގެ ފައިދާ އެންމެ ހެޔޮގޮތުގައި އެންމެނަށް އުފާވެރިކަން ލިބޭނޭ ގޮތުގެމަތީން އެ ނަމޫނާ ބޭއްވުމަށް ކަމަށް ވިދާޅުވިއެވެ.


Hambantota ban'dharu 99 aharah China ah dhinumakee goaheh: Sri Lanka ge raees - vNews.mv\nހަމްބަންޓޯޓާ ބަނދަރު 99 އަހަރަށް ޗައިނާއަށް ދިނުމަކީ ކުރީގެ ސަރުކާރުން ހެދި ގޯހެއް: ސްރީލަންކާގެ ރައީސް\nސައިފް އަޒްހަރު 27 November 2019, 19:17\nސްރީލަންކާގައި ހަދާފައިވާ ބިޔަ ކަނޑުގެ ބަނދަރު، ހަމްބަންޓޯޓާ ބަނދަރު 99 އަހަރަށް ޗައިނާއަށް ދިނުމަކީ ކުރީގެ ސަރުކާރުން ހެދި ވަރަށް ބޮޑު ގޯހެއް ކަމަށާއި، ކުރީގެ ސަރުކާރުގެ އެނިންމުމާމެދު އަލުން ވިސްނުމަށް ބޭނުންފުޅު ވާކަމަށް ސްރީލަންކާގެ ރައީސް ގޮޓަބާޔަ ރާޖަޕަކްސަ ވިދާޅުވެއްޖެއެވެ.\nރައީސް ގޮޓަބާޔަ ވިދާޅުވީ، ޗައިނާއަކީ ސްރީލަންކާގެ ރަހްމަތްތެރިއެއް ނަމަވެސް އަދި ސްރީލަންކާގެ ތަރައްގީއަށް ޗައިނާއިން އެހީތެރިވި ނަމަވެސް، ހަމްބަންޓޯޓާ ކަނޑުގެ ބަނދަރު ދިގު މުއްދަތަކަށް ޗައިނާއަށް ދިނުމަކީ ގޯހެއްކަމަށް ވިދާޅުވާން ބިރުފުޅު ނުގަންނަ ކަމަށެވެ.\nރައީސް ވިދާޅުވީ، ހަމްބަންޓޯޓާ ބަނދަރު 99 އަހަރަށް ޗައިނާއަށް ދިނުމުން ރައްޔިތުން ތިބީ ހިތްހަމަ ނުޖެހިފައި ކަމަށެވެ. އެހެންކަމުން، ސްރީލަންކާގެ މުސްތަގްބަލަށްޓަކައި ކުރީގެ ސަރުކާރުގެ އެ ނިންމުމާމެދު އަލުން ވިސްނާވަޑައި ގަންނަވާނޭ ކަމަށް ރައީސް ގޮޓަބާޔަ ވިދާޅުވިއެވެ.\nސްރީލަންކާގެ ރައީސް މި ވާހަކަފުޅުތައް ހިއްސާ ކުރައްވާފައިވަނީ ސްރީލަންކާގެ ނޫހަކަށް ދެއްވި ޚާއްސަ އިންޓަރވިއުއެއްގައެވެ. މިއީ، ރައީސްކަމާ ހަވާލުވެވަޑައި ގެންނެވިފަހުން ގޮޓަބާޔަ ނޫހަކަށް ދެއްވި ފުރަތަމަ އިންޓަރވިއުއެވެ.\nމި އިންޓަރވިއުގައި، ދިގު މުއްދަތަކަށް ޗައިނާއަށް ދީފައިވާ ބައިނަލްއަގްވާމީ ކަނޑުގެ ބިޔަ ބަނދަރުގެ މައްސަލާގައި ރައީސް ވާހަކަފުޅު ދެއްކެވިއިރު، ރައީސް ގޮޓަބާޔަ މިހާރު ތައްޔާރުވެވަޑައި ގަންނަވަމުން ގެންދަވަނީ ސްރީލަންކާގެ ރައީސްގެ ހައިސިއްޔަތުން ގައުމުން ބޭރަށް ކުރައްވާ ފުރަތަމަ ދަތުރުފުޅަށެވެ.\nއަންނަ ހުކުރު ދުވަހު ރައީސް ގޮޓަބާޔަ ވަޑައިގަތުމަށް ހަމަޖެހިފައިވަނީ އިންޑިއާއަށެވެ. އެއީ، އިންޑިއާގެ ބޮޑުވަޒީރު ނަރެންދުރަ މޯދީ ދެއްވި ޚާއްސަ ދައުވަތަކަށެވެ.\nރައީސް ގޮޓަބާޔަ ވިދާޅުވީ، ސްރީލަންކާ އޮންނަން ބޭނުންވަނީ ވަކިފަރާތަކަށް ނުޖެހި ކަމަށެވެ. ދުނިޔޭގެ ބޮޑެތި ބާރުތަކުގެ މެދުގައި ހިނގާ ކޯޅުންތަކުގެ ތެރެއަށް ވަންނާން ބޭނުންފުޅު ނުވާކަމަށްވެސް ރައީސް ވިދާޅުވިއެވެ. އެއްވެސް ގައުމަކަށް ދެރައެއް ލިބޭނެ ކަމެއް ކުރެއްވުމަކީ އޭނާގެ ސިޔާސަތެއް ނޫންކަމަށްވެސް ވިދާޅުވިއެވެ.\n"ދުނިޔޭގެ ބޮޑެތި ބާރުތަކުން، ބާރުތައް ހޯދުމަށް ކުރާ ކަންކަމުގެ މެދުގައި ތާށިވެފައި އޮންނާކަށް ބޭނުމެއްނޫން. އަޅުގަނޑުމެން ބޭނުންވަނީ ހުރިހާ ގައުމަކާވެސް ގުޅިގެން މަސައްކަތްކުރަން"\nރައީސް ގޮޓަބާޔަ ރާޖަޕަކްސަ ވިދާޅުވީ، ޗައިނާގެ ނުފޫޒު ސްރީލަންކާގެ މައްޗަށް ގަދަވެގެންފާނެތީ ބައެއް ގައުމުތައް ނުތަނަވަސްކަން ފާޅުކުރަމުންދާ ކަމަށެވެ. އެގޮތުން، އިންޑިއާ، ސިންގަޕޫރު، ޖަޕާން، އޮސްޓްރޭލިއާގެ ނަން ރައީސް ފާހަގަ ކުރެއްވިއެވެ.\nހަމްބަންޓޯޓާ ބަނދަރަކީ ލަންކާގެ ކުރީގެ ރައީސް މަހިންދަ ރާޖަޕަކްސާގެ ވެރިކަމުގައި ޗައިނާއިން އެތައް ބިލިއަން ޑޮލަރެއްގެ ލޯން ނަގައިގެން ހިންގެވި މަޝްރޫއުތަކުގެ ތެރެއިން ފާހަގަކޮށްލެވޭ އެއް މަޝްރޫއެވެ.


Ihavandhoo Councilge ninmumaa gulhigen LGA in gaanoonee lafaa hoadhanee\nއިހަވަންދޫގައި މަރާލި އިސްމާއިލްގެ ކަށު ނަމާދަށްފަހު މީހުން މިސްކިތުން ފައިބަނީ: ބިދޭސީންގެ މައްސަލާގައި ކައުންސިލުން ގޮތްތަކެއް ނިންމި ފޮޓޯ: އިހަވަންދޫ އޮންލައިން\nބިދޭސީންނާ ގުޅުވައި ހއ. އިހަވަންދޫ ކައުންސިލުން ނިންމި ނިމުމާ ގުޅިގެން ގާނޫނީ ލަފައެއް ހޯދުމުގެ މަސައްކަތް ލޯކަލް ގަވަރުމަންޓް އޮތޯރިޓީ (އެލްޖީއޭ) ފަށައިފި އެވެ.\nއިހަވަންދޫ ކައުންސިލުގެ ނިންމުމާ ގުޅިގެން ބަނޑާރަ ނައިބުގެ ލަފައެއް ހޯއްދަވާ ކަމަށް ބުނެ އެލްޖީއޭއިން ވަނީ ޓްވީޓެއް ވެސް ކޮށްފައެވެ. އެހެން ނަމަވެސް އެލްޖީއޭގެ ސީއީއޯގެ އެއްވެސް ބަހެއް އެކަމާ ގުޅިގެން ލިބޭ ގޮތެއް ނުވި އެވެ.\nއެލްޖީއޭގެ އެ މަސައްކަތް ފަށާފައިވާއިރު ރަހުމުކުޑަ މަރަކާއެކު އިހަވަންދޫ ކައުންސިލުން ވަނީ ހަރުކަށި ފިޔަވަޅުތަކެއް އަޅައި އިހަވަންދޫ ބިދޭސީންނަށް މީގެ ފަހުން އުޅެވޭނެ ގޮތްތަކެއް ކަނޑައަޅާފަ އެވެ. އެގޮތުން ރޭގަނޑުގެ 10 ގެ ފަހުން ބިދޭސީން ގެއިން ބޭރަށް ނިކުމެ އުޅުން ވަނީ މުޅިން މަނާކޮށްފަ އެވެ. އަދި ހުކުރު ދުވަސްތަކުގެ މެންދުރުފަހު 2:00 އާއި ހަވީރު 5:00 އާ ދެމެދު ނޫނީ ބޭރަށް ގުރޫޕް ހަދައިގެން ނިކުމެ އުޅުން ވެސް މަނަލެވެ.\nކައުންސިލްގެ އިހުތިސޯސް އޮންނަ އެއްވެސް ސަރަހައްދެއްގައި ބިދޭސީން މަސްވެރިކަމުގެ މަސައްކަތްތައް ކުރުން ވެސް މަނާކޮށްފައިވާއިރު ވަލަށް ވަދެ، ކާށި ހޮވުމާއި ދަރު ހޮވުން ވެސް މަނާކޮށްފައި ވެއެވެ. މީގެ އިތުުރުން އެ ސަރަހައްދަށް ކުނި އުކަން ފިޔަވައި އެހެން ބޭނުމެއްގައި ދިޔުން ވެސް މަނަލެވެ.\nއެ ރަށުގައި ދިރިއުޅޭ ހުރިހާ ބިދޭސީން ވެސް ކައުންސިލްގައި ރަޖިސްޓްރީވުމަށް ފަސް ދުވަހުގެ މުއްދަތެއް ވަނީ ދީފަ އެވެ. އެ ރަޖިސްޓްރީގައި ގަވައިދާ އެއްގޮތަށް އުޅޭ ބިދޭސީން ވެސް ރަޖިސްޓްރީ ވާން ޖެހޭނެ އެވެ. އެހެންނޫނީ ގަވައިދާ ހިލާފަށް އުޅޭ ކަމަށް ނިންމާ ރަށުން އެމީހުން ފޮނުވާލުމުގެ މަސައްކަތް ކުރާނެ އެވެ. ގަވައިދާ ހިލާފަށް އުޅޭ ބިދޭސީން ރަށުން ހުސްކުރުމަށް ވެސް ވަނީ ނިންމާފަ އެވެ.\nހުކުރު ދުވަހު މަރާލާފައި އޮތްވާ ފެނުނު އިސްމާއިލް އުމަރުގެ މަރުގެ ތަހުގީގު މިހާރު ކުރިއަށްދާތީ، އެ ރަށުން އެއްވެސް ބިދޭސީއަކު މިވަގުތު ފޭބުން ވެސް ވަނީ މަނާކޮށްފަ އެވެ.\nއިސްމާއިލް އުމަރުގެ މަރުގެ އިތުރުން ވެސް 2002 ވަނަ އަހަރު ބިދޭސީއެއްގެ ރަހުމުކުޑަ ހަމަލާތަކެއްގެ ޝިކާރައަކަށްވެ އިހަވަންދޫ އަންހެއް ކުއްޖަކު މަރުވެފައިވެ އެވެ. އުމުރުން 16 އަހަރުގެ ފާތިމަތު ހަސަން މަރުވީ، އެ ރަށުގައި ދިރިއުޅުނު ބިދޭސީންގެ ފަރާތުން ގިނަ ފުރައްސާތަކެއް ކުރިމަތިވުމަށްފަހު އެވެ. އެ މައްސަލާގައި ތިން ބިދޭސީއަކު ކުށްވެރިވެ ޖަލަށްލި އެވެ.\nއިސްމާއީލް އުމަރުގެ މަރު އިހަވަންދޫ އެލްޖީއޭ + ބިދޭސީން


ކޮވިޑްގެ ބިރަށް އިންޑިޔާ މީހަކު އޭނާ ގެންގުޅޭ ބަކަރި ތަކުގައި މާސްކް އަޅުވައިފި – Dhen.mv\nކޮވިޑްގެ ބިރަށް އިންޑިޔާ މީހަކު އޭނާ ގެންގުޅޭ ބަކަރި ތަކުގައި މާސްކް އަޅުވައިފި\nApril 10, 2020 - 1:26 pm\nކޮވިޑްގެ ބިރުވެރިކަމާ، އެކި ފަރާތްތަކުން ކުރިމަތިލަނީ އެކި ގޮތަށެވެ. މިގޮތުން ބައެއް މީހުން ކާޑުގެ ބާވަތްތައް ގަނެ ގެ ފުރާލާއިރު، އަނެއް ބަޔަކު ޓޮއިލެޓް ޕޭޕަރ ސްޓޮކް ކުރެއެވެ. ނަމަވެސް މިފަހަރު ތަފާތު ކަމެކެވެ.\nއިންޑިޔާގެ ކައްލު މަންޑާގައި ހިމާރު ގެންގުޅެމުން އަންނަ މީހަކު ކުރި ކަމަކުން ގިނަ ބައެއްގެ ސަމާލުކަންވަނީ މިމީހާއަށް ހުއްޓިފައެވެ. މިހާރު މީސްމިޑިޔާގައި ދައުރުވަމުން އަންނަ ފޮޓޯއަކުން ފެންނަ ގޮތުގައި، މިމީހާވަނީ އޭނާ ގެންގުޅެމުން އަންނަ ބަކަރިތަކުގައި މާސްކް އަޅުވާފައެވެ.\n"ނޫސްތަކުން ފެނުނު ސިންގާއަކަށް ކޮވިޑް ޖެހުނު ވާހަކަ. އަހަރެން އެއްވެސް ވަރަކަށް ޗާންސް ނަގާކަށް ބޭނުމެއް ނޫން. އަހަރެންގެ ޢާއިލާގައި މަސައްކަތް ކުރަނީ އަހަރެން އެކަނި، ހަތަރުދަމު ބަކަރި ތަކުގެ ކައިރީގައި އަހަރެން އުޅެން ޖެހެނީ. ބަކަރިތަކަށް ވައިރަސް ޖެހިއްޖެ ނަމަ މުޅި އާއިލާއަށް ޖެހޭނެ." ބަކަރިތަކުގައި މާސްކް އެޅުވި ސަބަބު އިންޑިޔާގެ ނޫހަކަށް ކިޔައިދެމުން މިކަންތައް މިހެން ކުރި މީހާ ބުނެފައިވެއެވެ.\nމީގެ ދެތިން ދުވަސް ކުރިން އެމެރިކާގެ ނިއުޔޯކްގެ ޒުލެއްގައި އުޅެމުންދިޔަ ސިންގާއަކަށްވަނީ ކޮވިޑް19 ޖެހިފައެވެ. ބެލެވޭ ގޮތުގައި މިބަލި ސިންގާއަށް ޖެހިފައިވަނީ ސިންގާ ބެލެހެއްޓުމާ ހަވާލުވެހުރި މީހާގެ ފަރާތުންނެވެ.


Coalition ah dhahchaa undhagoo vanee Majlis therein: Azim\n"ކޯލިޝަނަށް ދައްޗާއި އުނދަގޫވަނީ މަޖިލިސް ތެރެއިން"\nރައީސް ސޯލިހް އާއި ރައީސް ނަޝީދު އަދި ގާސިމް އިބްރާހިމް\nމި ސަރުކާރު ހިންގާ ކޯލިޝަން ދެމެހެއްޓުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވަރަށް ބޮޑަށް މަސައްކަތް ކުރައްވާ ކަމަށާ ނަމަވެސް އެކަމަށް ދައްޗެއް، އުނދަގުލެއް ކުރިމަތިވަނީ ރައްޔިތުންގެ މަޖިލީސްތެރެއިން ކަމަށް އެމްޑީޕީގެ ޕާލިމަންޓަރީ ގުރޫޕްގެ ލީޑަރު އަދި މެދު ހެންވޭރު ދާއިރާގެ މެންބަރު އަލީ އާޒިމް ވިދާޅުވެއްޖެ އެވެ.\nރައީސް އިބްރާހިމް މުހައްމަދު ސޯލިހުގެ ސަރުކާރަކީ އެމްޑީޕީ އާއި ޖުމްހޫރީ ޕާޓީ އާއި އަދާލަތު ޕާޓީ އަދި އެމްއާރުއެމްގެ ބައިވެރިވުން އޮތް ސަރުކާރެކެވެ. މި ސަރުކާރުގައި އެ ޕާޓީތަކަށް ހިއްސާ އޮންނަ މިންވަރު ކަނޑައަޅާ މާކުރިން ވަނީ އެއްބަސްވުން އެކުލަވާލާފައެވެ. ވެރިކަމަށް ވަޑައިގެން އެއްބަސްވުމާއި އެއްގޮތަށް ހިއްސާ ދިން ނަމަަވެސް ވެރިކަމަށް ދެ އަހަރުވީއިރު ފަސް ވަޒީރަކު ވަނީ މަގާމުން ދުރުކޮށްފައެވެ. އޭގެ ތެރޭގައި މުޅީންވެސް ހިމެނެނީ އެމްޑީޕީ ނޫން ޕާޓީތަކަށް ނިސްބަތްވާ ވަޒީރުންނެވެ.\nމީގެ އިތުރުން އެހެން ޕާޓީތަކަށް ނިސްބަތްވާ ވަޒީރުން މަޖިލީހަށް ހާޒިރުކޮށް އެ ވަޒީރުންނަށް ކަންކަން ނުކުރެވޭ ކަމުގެ ތުހުމަތުކޮށް އެކި ވަޒީރުންނާ އެކި ގޮތްގޮތަށް އެމްޑީޕީގެ މެޖޯރިޓީ އޮތް މަޖިލީހުން ދަނީ ދިމާކުރަމުންނެވެ. ނަމަވެސް ކޯލިޝަން ވަރުގަދަ ކަމަށް ވިދާޅުވެ އެ ގޮތުގައި ފަސް އަހަރަށް ދަމަހައްޓަވާނެ ކަަމަށް ރައީސް ސޯލިހު ގެންދަވަނީ ވިދާޅުވަމުންނެވެ.\nރޭ ރާއްޖެ ޓީވީގައި ވާހަކަދައްކަވަމުން އާޒިމް ވިދާޅުވީ 2008 ގައި އަދި 2013 ގައިވެސް ވެރިކަމަށް އައީ ކޯލިޝަން ސަރުކާރެއް ނަމަވެސް އެކަން އެ ގޮތުގައި ދެމިގެން ނުދިޔަ ނަމަވެސް ރައީސް ސޯލިހު ވަރަށް ބުރަ މަސައްކަތުން ކޯލިޝަން ދަމަހައްޓަވަމުން ގެންދަވާ ކަމަށެވެ. އެއީ ރައީސަށް ޝުކުރު ހައްގު ކަމެއް ކަމަށްވެސް ވިދާޅުވިއެވެ.\nއަދި އާޒިމް ވަނީ ކޯލިޝަނަށް ދައްޗެއް، އުނދަގުލެއް ކުރިމަތިވަނީ ރައްޔިތުންގެ މަޖިލީސްތެރެއިން ކަމަށް ގަބޫލުކުރައްވާ ކަމަށްވެސް ވިދާޅުވިއެވެ. ނަމަވެސް އެހެން ދިމާވަނީ މަޖިލީހުން ސަރުކާރު ޖަވާބުދާރީ ކުރުވަން ޖެހޭތީ ކަމަށް އާޒިމް ވިދާޅުވިއެވެ.\n"އެއްވެސް ބަޔަކަށް ކޯލިޝަނެއް ނުހިފެހެއްޓުނު ދެއްތޯ. ނަމަވެސް އިބްރާހިމް މުހައްމަދު ސޯލިހް އެ ވައުދުވާ ވައުދުވުން އެބަ ހިފެހެއްޓުމަށް އެމަނިކުފާނަށް ކުރެއްވޭނެ ހުރިހާ ކަމެއް އެބަ ކުރައްވާ އިނގޭތޯ. ދެން ދައްޗެއް އެރިއްޔާ އުނދަގުލެއް ވިއްޔާމު ވަނީ ރައްޔިތުންގެ މަޖިލިސްތެރެއިން ކަމަށް އަޅުގަނޑު ގަބޫލުކުރަން. އެހެން ނަމަވެސް އެއީ މުޅިން ތަފާތު، އަޅުގަނޑުމެން މި ތިބެނީ ސަރުކާރު ޖަވާބުދާރީ ކުރުވަން ކަމަށްވާތީ އަޅުގަނޑުމެން އެބަޖެހޭ ރައްޔިތުންގެ ހައްގުގައި އެ ވާހަކަ ދައްކަން. ކަންކަން ކުރަން. ދެން އޭގެން ހީނަރުކަމެއް ނާންނަ ގޮތަށް ރައީސުލްޖުމްހޫރިއްޔާ އެބަ މަސައްކަތް ކުރައްވާ،" އާޒިމް ވިދާޅުވިއެވެ.\nއާޒިމް ވިދާޅުވީ ކޯލިޝަންގައި އޮތް ކޮންމެ ޕާޓީއަކީވެސް ވެރިކަމަށް އަންނަން އުފެއްދި ޕާޓީތަކެއް ކަމުން މިހާރު އޮތް ގޮތަށް ކޯލިޝަން ދެމެހެއްޓުމަށް ގޮންޖެހުންތަކެއް ހުންނާނެ ކަމަށެވެ. އަދި ސަރުކާރުގެ ތެރޭގައި އެހެެން ޕާޓީތައް ތިބެގެން "ހެޔޮ ކަމެއް ރަނގަޅު ކަމެއް" ކުރާނެ ކަމަށް ގަބޫލު ނުކުރައްވާ ކަމަށެވެ.\nއަދި ރިޔާސީ އިންތިހާބު ކައިރިވަމުން އަންނައިރު ބައެއް ޕާޓީތަކުގެ ވިސްނުން ހުރީ "ޖެއްސުން" ކުރުމުގެ ގޮތުގައި ކަމަށާ މަޖިލީހުން އިއްޔެ ފެނިގެން ދިޔައީވެސް އެފަދަ ކަމެއް ކަމަށެވެ. އާޒިމް އެ އިޝާރާތް ކުރައްވަނީ އިތުބާރު ނެތް ކަމަށް ފާސްކޮށް އިއްޔެ މަގާމުން ދުރުކުރި ސައިންސް މިނިސްޓަރު މުހައްމަދު މަލީހު ޖަމާލު، އެމްޑީޕީގެ ތުހުމަތުތަކާއި ޗެލެންޖް ކޮށް ދެއްވި ވާހަކަފުޅުތަކަށެވެ.\n"އެެހެންވީމަ ރައްޔިތުންނަށް ފަސޭހައެއް ނުކޮށްދީ އުނދަގޫ ކުރާކަމަށް ވަނީނަމަ ދެން އަޅުގަނޑުމެން އެބަ ވިސްނަން ޖެހޭ އެހެން ގޮތްތަކެއް އޮތްތޯ، އެ ގޮތަކީ ކޮބައިތޯ. އެ ގޮތެއް ހޯދައިގެން ރައްޔިތުން ކައިރިއަށް ނިކުންނަންޖެހޭ. އެހެންވީމަ މި ކޯލިޝަން ހިފެހެއްޓުމަކީ ވަރަށް ދަތި އުނދަގޫ ކަމެއް،" އާޒިމް ވިދާޅުވިއެވެ.\nއާޒިމް ވިދާޅުވީ 2008 ގައިވެސް 2013 ގައިވެސް ކޯލިޝަން ދެމެހެއްޓިފައި ނުވަނީ އެއީ ކުރަން ދަތި ކަމަކަށްވުމުންނެވެ.\nގިނަ ޕާޓީތަކެއް އެކުލެވޭ، ސަރުކާރު ހިންގާ ކޯލިޝަންގެ ތެރޭގައި ހިޔާލުތަފާތުވުންތައް ހުރި ނަމަވެސް، މަޝްވަރާކޮށްގެން އެ ފަދަ މައްސަލަތައް ހައްލުކޮށް ކޯލިޝަން ދެމެހެއްޓޭނެ ކަމަށް ރައީސް އިބްރާހިމް މުހައްމަދު ސޯލިހު މިއަހަރުވެސް ވަނީ ވިދާޅުވެފައެވެ.\nއިންޑިއާގެ މަޝްހޫރު "ދަ ހިންދޫ" ނޫހަށް ދެއްވި އިންޓަވިއުއެއްގައި ކޯލިޝަނާ ގުޅޭގޮތުން ކުރެވުނު ސުވާލަކަށް ޖަވާބު ދެއްވަމުން ރައީސް ވިދާޅުވީ، ތަފާތު ފިކުރުގެ ޕާޓީތަކެއް ހިމެނޭ ކޯލިޝަނެއްގައި ދެބަސްވުންތަކާއި ހިތްހަމަނުޖެހުން ހުންނާނެ ކަމަށެވެ. ނަމަވެސް، 2018 އިގެ އިންތިހާބު ކާމިޔާބުކޮށް، ޕާޓީތައް ގުޅިގެން ރައްޔިތުންނަށް ވައުދުވި "ޖަޒީރާ ރާއްޖެ" ހަގީގަތަށް ހެދުމުގެ ވިސްނުމާއި އަޒުމަށް ބަދަލެއް ނާންނަކަމަށް އެމަނިކުފާނު ވިދާޅުވި އެވެ. އަދި ގިނަ ގޮންޖެހުންތަކާއެކުވެސް، މިހާތަނަށް ކޯލިޝަން ދެމެހެއްޓިފައިވާކަން ރައީސް ފާހަގަކުރެއްވި އެވެ.\n"އަޅުގަނޑުމެން [ޕާޓީތައް] އެއްގަލަކަށް އެރި ސަބަބުގެ މަތީގައި، މަޝްވަރާކޮށްގެން ކުރިމަތިވާ ހުރިހާ މައްސަލަތަކަށް ހައްލު ހޯދޭނެކަމުގެ ޔަގީންކަން އެބައޮތް،" އެމަނިކުފާނު އިތުރަށް ވިދާޅުވި އެވެ.\nއިދިކޮޅު ބޭފުޅުންގެ ނަޒަރުގައި ކޯލިޝަން މިހާރު އޮތީ ނަމެއްގައެވެ. އަދި އެއީ ލީޑަރުންގެ މަސްލަހަތަށްޓަކައި ދަމަހައްޓާ ދެމެހެއްޓުމެކެވެ.\nމި ސަރުކާރު ހިންގަން ބޭނުން ވަނީ އެމްޑީޕީ މެންބަރުން އެދޭ ގޮތަށް އެމްޑީޕީން އެކަނި ކޯލިޝަނަކާ ނުލައި ސަރުކާރު ހިންގާ ގޮތަށް ކަމަށް ދޭހަވާ މޭރުމަކުން ރައީސް މުހައްމަދު ގެންދަވަނީ ތަކުރާރުކޮށް ވިދާޅުވަމުންނެވެ. އަދި އެ ވާހަކަތައް އާޒިމް މެދުވެރިކޮށް ދައްކަވަނީ ރައީސް ނަޝީދުގެ ވިސްނުންފުޅަށް ކަމަށް ކޯލިޝަންގެ ބައެއް ލީޑަރުން ދެކެވަޑައިގަންނަވައެވެ.\nއެމްޑީޕީ ރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު + ގާސިމް އިބްރާހިމް އަދާލަތު ޕާޓީ އިމްރާން އަބްދުﷲ ޖުމްހޫރީ ޕާޓީ މުހައްމަދު ނަޝީދު (ކާނަލް) އެމްއާރުއެމް އަލީ އާޒިމް


Haalugai jehunu Kunahandhoo ah fen foaru kohdheefi\nލ. ކުނަހަނދޫއަށް ފެން ފޯރުކޮށްދެމުންދާ ފެނަކަ ކޯޕަރޭޝަންގެ ދޯނި. -- ފޮޓޯ: ކުނަހަންދޫ ކައުންސިލް\nވާރޭ ނުވެހޭތާ ގިނަ ދުވަސްވެ މިމަހުގެ ކުރީކޮޅުން ފެށިގެން ފެން ހުސްވެ ހާލުގައި ޖެހުނު ލ. ކުނަހަންދޫއަށް މިއަދު ފެންފޯރުކޮށްދީފައިވާ ކަމަށް އެ ރަށު ކައުންސިލުން ބުނެފި އެވެ.\nކޮންމެ އަހަރަކު ވިއްސާރަ ނުވެދާ ދުވަސްވަރު ފެނަށްޖެހޭ ރަށްތަކުގެ ތެރޭގައި ހިމެނޭ ކުނަހަންދޫގައި ގޭބީސީތަކުން ވާރޭ ފެން ހުސްވެގެން ކަމާބެހޭ އިދާރާތަކަށް އެންގީ މިމަހުގެ ދެވަނަ ދުވަހު އެވެ.\nއެ ރަށު ކައުންސިލްގެ ނައިބު ރައީސް ލިރުޣާމް ސައީދު ވިދާޅުވި ގޮތުގައި އެންވަޔަރަމަންޓް މިނިސްޓްރީ މެދުވެރިކޮށް ފެނަކަ ކޯޕަރޭޝަންގެ ދޯންޏެއް މިއަދު އެ ރަށަށް ފެން ފޯރުކޮށްދެމުންދާ ކަމަށެވެ.\n"އަޅުގަނޑުމެން އެންމެ ފުރަތަމަ ފެން މި އަޅަނީ ރަށު ކައުންސިލުން ބަލަހައްޓާ ފެން ތާނގިތަކަށް. ދެން އާންމުންވެސް އެދޭ މިންވަރަކުން ގޭބީސީތަކަށްވެސް އަޅުގަނޑުމެން ފެން ފޯރުކޮށްދޭނަން،" ލިރުޣާމް ވިދާޅުވި އެވެ.\nލިރުޣާމް އިތުރަށް ވިދާޅުވި ގޮތުގައި، މިހާރުވެސް އެރަށަށް އޮތީ ވިއްސާރަ ބޯމަތިކޮށްފައި ކަމަށާއި، ވަރަށް އަވަހަށް އެ ރަށަށް ވިއްސާރަ ކުރާނެކަމަށް މެޓް އޮފީހުންވެސް މައުލޫމާތު ލިބިފައިވާ ކަމަށެވެ.\n"ވިއްސާރަކޮށްފިއްޔާ ދެން އަޅުގަނޑުމެންނަށް ފެންވެސް ނެގޭނެ. އެކަމަކު ފެނަކައިން ގެނެސްދިން ފެނުންވެސް މުޅި ރޯދަ މަހު އަޅުގަނޑުމެންނަށް ދަތިނުވެ އުޅެވޭނެ. ރައްޔިތުންވެސް މިހާރު ތިބީ ވަރަށް ހިތްހަމަޖެހިގެން. ވަރަށް ދަތި ހާލުގައި އަސްލު މި ދުވަސްތައް މިދިޔައީ،" ލިރުޣާމް ވިދާޅުވި އެވެ.\nގާތްގަނޑަކަށް 970 އެއްހާ މީހުން ދިރިއުޅޭ ކުނަހަންދޫއަކީ ފެންތިލަ ރަށެއް ކަމުން، އެ ރަށުން ނަގާ ފެން އެއްވެސް ވަރަކަށް ބޭނުން ނުކުރަން ދުނިޔޭގެ ސިއްހަތު ޖަމިއްޔާގެ ވަފުދަކުން އިރުޝާދު ދީފައިވާކަމަށް ކައުންސިލުން ބުނެ އެވެ.\n"ބޯން ކީއްކުރަންތޯ، ގަޔަށް އަޅަން ވެސް ކަމުދާ ފެނެއް ނޫންކަމަށް އެ ބޭފުޅުން ވިދާޅުވީ. އަޅުގަނޑުމެންގެ ޒަރޫރީ ބޭނުންތަކަށް މި ބޭނުން ކުރަނީ ކޮންމެ ގެއެއްގައި ވެސް ރައްކާކޮށްފައި ހުންނަ ވާރޭ ފެން،" ލިރުޣާމް މީގެ ކުރިން ވިދާޅުވެފައިވެ އެވެ.\nކޮންމެ އަހަރަކު ވިއްސާރަ ނުވެދާ ދުވަސްވަރު ކުނަހަންދޫ ފެނަށްޖެހޭއިރު، އެ ރަށު ރައްޔިތުންގެ އެދުމަކީ އެކަމަށް ދާއިމީ ހައްލެއް ލިބިގެން ދިއުން ކަމަށް ވެސް ލިރުޣާމް މިއަދު ވިދާޅުވި އެވެ.\nމޫސުން ތިމާވެށި ފެނަކަ ކޯޕްރޭޝަން + އީޕީއޭ


FC Dhoondigalonaage thafaathu bodu molhaa eku Semi Final ah\nމިހާރު ކުރިޔަށްދާ ސިޓީ ކައުންސިލްގެ ފުޓްސަލް މުބާރާތް 2019، މެޗު 8\nއެފްސީ ދޫނޑިގަލޯނާގެ ތަފާތު ބޮޑު މޮޅާއެކު ސެމީ ފައިނަލަށް\n5 އޮކްޓޯބަރ 2019, 15:15 |\nމިހާރު ފުވައްމުލައް ސިޓީ ފުޓްބޯޅަ ސްޓޭޑިއަމްގައި ކުރިޔަށްދާ ފުވައްމުލައް ސިޓީ ފުޓްސަލް މުބާރާތް 2019 ގެ4ވަނަ ދުވަހުގެ މެޗުތަކުން މިސްކިތްމަގު ޓީމާއި އެފްސީ ދޫނޑިގަލޯނާގެ ޓީމު މޮޅުވެއްޖެއެވެ. މި މޮޅާއެކު އެފްސީ ދޫނޑިގަލޯނާގެ ޓީމު ވަނީ ގާތްގަނޑަކަށް ގުރޫޕް އޭގެ އެއްވަނަ ޓީމުގެ ގޮތުގައި ސެމީފައިނަލަށްް ދަތުރުކޮށްފައެވެ.\nމުބާރާތުގެ ޕޮއިންޓް ޓޭބަލް\nއިއްޔެ ހަވީރު ކުޅެވުނު މުބާރާތުގެ7ވަނަ މެޗުގައި މިސްކިތްމަގު ޓީމާއި ވާދަކުރީ ދޫނޑިގަލޯނާ ޖޫނިއަރ ޓީމެވެ. މި މެޗު 2-0 ން ކާމިޔާބުކުރީ މިސްކިތްމަގު ޓީމެވެ. މިމެޗުގެ މޮޅު ކުޅުންތެރިއަކަށް ހޮވިފައި ވަނީ މިސްކިތްމަގު ޓީމުގެ ޖާރޒީ ނަމްބަރު 12 މުހައްމަދު މުހުސިނު އެވެ.\nމެޗު7ގެ މޮޅު ކުޅުންތެރިޔާ: މިސްކިތްމަގު ޓީމުގެ ޖ. 12 މުހައްމަދު މުހުސިނު\nމި މޮޅާއެކު މިސްކިތްމަގު ޓީމު ކުޅުން3މެޗުގެ ތެރެއިން2މެޗުން މޮޅުވެ6ޕޮއިންޓާއެކު ގްރޫގޫރުގެ ދެވަނައަށް ވާދަކުރެއެވެ. މިގްރޫޕުގަިއ ބާކީ އޮތް މެޗުން ދޫނޑިގަލޯނާ ޖޫނިއަރ ޓީމު މޮޅު ނުވެއްޖެ ނަމަ ސެމީ ފައިނަލުގެ ޖާގަ ލިބޭނީ މިސްކިތްމަގު ޓީމަށެވެ. ގްރޫޕުގެ ފަހު މެޗުން ދޫނޑިގަމަގެ 1 ނަމަބަރު ޓީމުގެ މައްޗަށް ޖޫނިއަރ ޓީމުން ކުރި ހޯދައިފިނަމަ އެމީހުންނަށް ގޯލުގެ ތަފާތުން މިސްކިތމަގު ޓީމަށްވުރެ ކުރި ލިބި ސެމީގެ ދެވަނަ ޖާގަ ލިބޭނެއެވެ.\nމެޗު 8ގެ ފެށުން\nމުބާރާތުގެ 8 ވަނަ މެޗުގައި އިއްޔެ އެފްސީ ދޫނޑިގަލޯނާ ޓީމާއި ދަޑިމަގު ޖޫނިއަރ ޓީމު ބައްދަލުކުރި މެޗު 8-1 ގެ ބޮޑު ތަފާތަކުން ކާމިޔާބުކުރީ އެފްސީ ދޫނޑިގަލޯނާ ޓީމެވެ. މިމެޗުގެ މޮޅު ކުޅުންތެރިއަކީ އެފްސީ ދޫނޑިގަލޯނާ ޓީމުގެ ޖާރޒީ ނަމްބަރު9އަލީ ރިލުވާމް އެވެ.\nމެދު 8 ގެ މޮޅު ކުލުންތެރިޔާ: އަލީ ރިލުވާމު ޖ.9އެފްސި ދޫނޑިގަލޯނާ\nމި މުބާރާތުގައި އެންމެ ގިނަ ގޯލު ގޯލުޖަހަމުން އަންނަ ޓީމަކީ އެފްސީ ދޫނޑިގަލޯނާއެވެ. އެޓީމު މިހާތަނަށް ކުޅުނު ދެމެޗުގައި ޖުމްލަ 18 ގޯލު ޖަހާފައި ވެއެވެ.\nބީ ގްރޫޕުން ސެމީ ފައިނަލުގައި ކުޅޭނީ 1 ވަނަ ހޯދަޑު ސްޕޯރޓްސް،2ވަނަ އެފްސީ ދަޑިމަގު އެވެ. ސެމީފައިނަލުގައި ކުޅޭނީ ގްރޫޕްގެ 1ވަަނަ އަދި ދެވަނަ ކޮރޮސްކޮށެވެ.\nމިއަދު ހަވީރު ކުޅޭ ގްރޫޕ ސްޓޭޖުގެ ފަހު މެޗުގައި ބައްދަލުކުރާނީ ދޫނޑިގަލޯނާ ޖޫނިއަރސް ޓީމާއިއެފްސީ ދޫނޑީގަލޯނާގެ ޓީމެވެ.\nމާދަމާ ސެމީފައިނަލުގެ2މެޗު ކުޅެފައި ފައިނަލް މެޗު ކުޅޭނީ އެއިގެ އަނެއްދުވަހު އެވެ.


ކޯވިޑް-19 : އެންމެފަހުން ނިޔާވި 10 މީހުންގެ ތެރެއިން7މީހުން ވެކްސިން ނުޖަހާ - ޑރ. ޝަހީދު - Voice of Meedhoo\nކޯވިޑް-19 : އެންމެފަހުން ނިޔާވި 10 ...\nއައްޑޫސިޓީގެ އާ މޭޔަރާއި އާ ކައުންސިލަރުން ...\nކޯވިޑް-19 : އެންމެފަހުން ނިޔާވި 10 މީހުންގެ ތެރެއިން7މީހުން ވެކްސިން ނުޖަހާ – ޑރ. ޝަހީދު\nby vomadmin May 17, 2021\nކޮވިޑް-19 ޖެހިގެން މިދިޔަ3ދުވަހުގެތެރޭގައި ނިޔާވި 10 މީހުންގެ ތެރެއިން7މީހުން ވެކްސިންގެ އެއްވެސް ޑޯޒްއެއް ފުރިހަމަކޮށްފައިނުވާކަމަށް ޑރ. ޝަހީދު ވިދާޅުވެއްޖެއެވެ.\nޓެގްޓީމުގައި ހިމެނިވަޑައިގަންވާ ޑރ. ޝަހީދު މިހެން ވިދާޅުވީ ހެލްތު އިމަޖެންސީ އޮޕަރޭޝަން ސެންޓަރުން ބޭއްވި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުންނެވެ. މިބައްދަލުވުމުގައި ޓެގް ޓީމްގެ ޑޮކްޓަރ، ޑރ. ޝަހީދު އިތުރަށް ވިދާޅުވީ\nމިމަހުގެ މިހާތަނަށް ކޮވިޑް-19 ބަލީގައި 23 މީހުން ނިޔާވެފައިވާކަމަށާއި، މިދިޔަ3ހަފްތާގައި ނިޔާވި އެންމެނަކީވެސް އެކި ބަލިތަކުގައި ދިގުމުއްދަތަކަށް ފަރުވާހޯދަމުންދިޔަ މީހުންކަމަށެވެ.\nފަހަކަސް އައިސް ނިޔާވާ މީހުންގެ ތެރެއިން 70 އިންސައްތަ މީހުންނަކީ 80 އަހަރުން މަތީގެ މީހުންކަމުގައިވީނަމަވެސް އެޑްމިޓްކޮށްގެންނާއި އަސީޔޫގައިވެސް މިހާރު ޒުވާން އުމުރުފުރާގެ މީހުންނަށް ފަރުވާދެމުންދާކަން ޑޮކްޓަރުވަނީ ކަންބޮޑުވުމާއެކު ފާހަގކުރައްވާފައެވެ.\nއަދި އެންމެ ފަހުން ރާއްޖެއިން މިބަލީގައި ނިޔާވި މީހުންގެ ތެރެއިން ގިނަ މީހުނަކީ ވެކްސިންގެ އެއްވެސް ޑޯޒްއެއް ފުރިހަމަކޮށްފައިވާ ބައެއްނޫންކަމަށް ޑރ. ޝަހީދު ވިދާޅުވިއެވެ.\n“މިމަހުގެ 14، 15، 16 މިތިން ދުވަހު ނިޔާވި 10 މީހުންގެ ތެރެއިން7މީހުންނަކީ ވެކްސިންގެ އެއްވެސް ޑޯޒްއް ލިބިފައިނުވާ މީހުންކަން ފާހަގަކޮށްލަން” ޑރ. ޝަހީދު ވިދާޅުވިއެވެ.\nވެކްސިން ޖެހުމުގެ މުހިއްމުކަން ފާހަގަކުރައްވައި ވާހަކަފުޅުދައްކަވަމުން ޑރ. ޝަހީދު ވިދާޅުވީ މާލެ ސަރައްދުގައިއާ އެނޫންވެސް ރަށްރަށުގައި ބައެއް ވެކްސިންތައް މިހާރުވެސް ޖަހަމުންދާއިރު ލަސްނުކޮށް ވެކްސިން ފުރިހަމަކުރުމަށް ޑޮކްޓަރވަނީ އިލްތިމާސްކުރައްވާފައެވެ.\nރާއްޖޭގައި މިހާތަނަށް މަރުވި މީހުންގެ ތެރެއިން އެއްވެސް މީހަކަށް އެކަށީގެންވާ ފަރުވާ ނުދެވިގެން ނިޔާވެފައި ނުވާކަން ފާހަގަކުރައްވަމުން ޑރ. ޝަހީދުވިދާޅުވީ މިހާރު ހުރި ގޮންޖެހުންތަކާއެކުވެސް އެންމެ ސީރިއަސްވާ މީހުންނަށް ދޭންޖެހޭ ފަރުވާއާއި ފޯރުކޮށްދޭންޖެހޭ އެންމެހާ ކަންކަން ފުރިހަމަކުރަމުން ގެންދާކަމަށެވެ.\nމަސްދަރު : ޕީއެސްއެމްނިއުސް\nއައްޑޫސިޓީގެ އާ މޭޔަރާއި އާ ކައުންސިލަރުން ހުވާ ކުރައްވައިފި\nކ. އަތޮޅުން ފެށިގެން އައްޑޫސިޓީއާއި ހަމައަށް ވައިޓް އެލާޓް ނެރެފި\n45 މޭލަށް ވައިގަދަވާނެ ކަމަށް ލަފާކޮށް ހުދު އެލާޓު ނެރެފި އެވެ. މޫސުމާ ބެހޭ ގައުމީ އިދާރާއިން ހުދު ...\nސިޓީ ކައުންސިލްގެ ބާރުތައް ފެށޭ ހަފްތާގެ ތެރޭގައި ދޭނަން – ރައީސް\nސިޓީ ކައުންސިލަތަކަށް ދޫކޮށްލެވެން ހުރި ހުރިހާ ބާރުތަކެއް މި ފެށޭ ހަފްތާތެެރޭ އެ ކައުންސިލަތަކަށް ދެއްވާނެކަމަށް ރައީސުލްޖުމްހޫރިއްޔާ އިބްރާޙީމް ...\nއިއްޔެގެ އެއްވެސް ސާމްޕަލެއް ޕޮޒިޓިވްވެފައިނުވޭ – އެކަމަކު 34 ރެމްޑަމް ސާމްޕަލެއްގެ ނަތީޖާ އަދި ލިބިފައިނުވޭ – ސިއްހީމަރުކަޒު\nހުޅުދޫއާއި މީދުން އިއްޔެ ނެގި އެއްވެސް ސާމްޕަލެއް ޕޮޒިޓިވްވެފައިނުވާކަމަށް ހުޅުމީދޫ ސިއްހީމަރުކަޒުން މައުލޫމާތުދީފިއެވެ. ސިއްހީމަރުކަޒުން މައުލޫމާތު ދިން ގޮތުގައި ...\nމަގޫދޫގައި ބަހައްޓާފައިހުރި ސޯލާ ކަރަންޓުގެ ނިޒާމުން އުފައްދާ ކަރަންޓު ފެނަކައަށް ގަނެފި\nފ. މަގޫދޫގައި ގާއިމުކޮށްފައިވާ ސޯލާ ކަރަންޓުގެ ނިޒާމުން އުފައްދާ ކަރަންޓު ފެނަކަ ކޯޕަރޭޝަން ލިމިޓެޑަށް ގަތުމުގެ އެއްބަސްވުމެއްގައި މިއަދު ...


Kaiveni party in ithuruvi kaanaa fageerunnah\nކޮއްކޮ ކައިވެނި ޕާޓީން އިތުރުވި ކާނާ ފަގީރުންނަށް\nކައިވެނި ޕާޓީން އިތުރުވި ކާނާތައް ބަހަނީ\nއިންޑިޔާގެ ކައިވެނިތަކަކީ ވަރަށް ކުލަގަދަކޮށް އެތައް ދުވަހަކަށް ދެމިގެންދާ ކަމެކެވެ. މި ކައިވެނިތަކުގައި މިއުޒިކާއި ލަވަ އާއި ރީތި ހެދުންތައް އަޅައިގެން ފަރިވުމާއި އެތައް ޒަމާނަކުއްސުރެ ބައްދަލު ނުވާ އާއިލާގެ އެންމެންނާއި ގާތް އެކުވެރިން ބައްދަލުވެ އެތައް ދުވަހެއް ވަންދެން މަޖާ ކުރުން ހިމެނެ އެވެ. އަދި ކާ އެއްޗެތި އެމީހަކު ބޭނުން ވަރަކަށް ކާން އޮވެ އެވެ.\nކައިވެނި ޕާޓީތަކަށް ތައްޔާރުކުރާ ކާނާގެ ތެރެއިން ބޮޑު ބައެއް އިސްރާފު ވާކަން އެއީ ހަގީގަތެކެވެ. ސަބަބަކީ މެހެމާނުންނަށް ފުދިފައި އިތުރުވާ ވަރަށް ވުރެ މީހުން ކާއެއްޗެތި ތައްޔާރުކުރާތީ އެވެ. ނަމަވެސް ދުނިޔޭގެ އާބާދީގެ ތިންބައިކުޅަ އެއްބައިހާ މީހުން މިއަދު ވެސް ތިން އިރުގެ ކެއުން ހޯދުމަށް ނުކުޅެދިފައިވާއިރު ކާނާ އިސްރާފު ކުރުމަކީ ވަރަށް ބޮޑު ފާފައެއް ކަމުގައި އެންމެން ވެސް ގަބޫލު ކުރެ އެވެ.\nދާދިފަހުން އިންޑިޔާ އަންހެނަކު އޭނާގެ ކޮއްކޮގެ ކައިވެނީގެ ޕާޓީން އިތުރުވި ކާއެއްޗެތި ބޭނުން ޖެހިފައިވާ މީހުންނަށް ބަހާ މަންޒަރު ފެނިފައި ގިނަ ބަޔަކު އެމީހާއަށް ތައުރީފުކުރީ އެހެންވެ އެވެ.\nއިންޑިޔާގެ ވެސްޓް ބެންގާލްގެ މި އަންހެންމީހާ އޭނާގެ ކޮއްކޮގެ ކައިވެނި ޕާޓީން އިތުރުވި ކާނާތައް ބޮޑެތި ތެލި ތެއްޔަށް އަޅައިގެން ގެންގޮސް އެންމެ ފަގީރުން ގިނަ ރޭލްވޭ ސްޓޭޝަންގެ ޕްލެޓްފޯމް މަތީގައި އަތުރައިގެން އިނދެ އެ ކާނާ ބަހާ މަންޒަރުގެ ފޮޓޯތަކާއި ވީޑީއޯތައް ސޯޝަލް މީޑިއާގައި ދައުރުވެފައި ވެއެވެ.\nނިލަންޖަން މޮންޑާލް ކިޔާ މަޝްހޫރު ފޮޓޮގްރާފަރަކަށް މި މަންޒަރު ފެނުމުން މިކަމަށް އޭނާގެ ޝައުގުވެރިކަން ހުއްޓުނެވެ. މެންދަމުން އަލިވެ 1 ޖެހިއިރު އަންހެންމީހާ ކާއެއްޗެތި އަތުރައިގެން އެ ބެހުގެ މަސައްކަތް ކުރަމުންދާތަން ފެނުނީމަ އެވެ.\nޕަޕިޔާ ކާރް ނަމަކަށް ކިޔާ މި އަންހެންމީހާ ކާ އެއްޗެތި ބަހަން ފެށުމުން އޭނާގެ ވަށައިގެން މީހުންތައް ދިގު ކިޔުތައް ހަދާފައި ތިބިތަން ފޮޓޯތަކުން ފެނެ އެވެ. މި ފޮޓޯތައް ވައިރަލް ވުމުން އެ ސަރަހައްދުގެ ގިނަ މީހުން ކުރި ކޮމެންޓުތަކުގައި ބުނެފައިވަނީ މިއީ އަންހެންމީހާ މިގޮތަށް ކަންތައް ކުރި ފުރަތަމަ ފަހަރު ނޫން ކަމަށެވެ. އޭނާއަކީ އަބަދުވެސް ނިކަމެތި ފަގީރުންނަށް އެހީތެރިކަން ފޯރުކޮށްދޭ މީހެއް ކަމަށެވެ.


ވައިކަރަދޫ ކުރީގެ ހުކުރު މިސްކިތުގައި ހުރި މަހާނަތައް | Vaikaradhoolive ވައިކަރަދޫ ކުރީގެ ހުކުރު މިސްކިތުގައި ހުރި މަހާނަތައް – Vaikaradhoolive\nވައިކަރަދޫ ކުރީގެ ހުކުރު މިސްކިތުގައި ހުރި މަހާނަތައް\nޖެނުއަރީ 4, 2019\nވައިކަރަދޫ ކުރީގެ ހުކުރުމިސްކިތަށް ނަޒަރު ހިންގާލާއިރު، އެމިސްކިތުގެ ގޯތިތެރޭގައި ފާހަގަކޮލެވޭ ދެތަނެއް އެބަހުއްޓެއެވެ. އެއީ މިސްކިތުގެ އުތުރުން، މިސްކިތަށް ވަންނަ ދޮރުކައިރީ ހުރި ވަގުތުބަލާ ގަލަކާއި، މިސްކިތުގެ ދެކުނުގައި ހުރި ހަތަރުމަހާނައެވެ.\nމި މިސްކިތު ގޯތިތެރޭގައި ވަޅުލާފައި ތިބީ ކޮންބައެއްކަން، ރަށުގެ ދުވަސްވީ މީހުންނަށް ސާފުކޮށް ބުނެދޭން އެނގުނުނަމަވެސް މިހާރުގެ ޒުވާންޖީލަށް މިއީހަމަ ސުވާލަކަށް ވެދާނެއެވެ. އެހެންކަމުން މި މިސްކިތުގައި ވަޅުލާފައި ތިބި މީހުންގެ މަޢުލޫމާތު ކުރުގޮތަކަށް ބަޔާންކޮށްދޭން ގަސްތުކުރީމެވެ.\nމިތާގައި އެންމެ ފުރަތަމަ ވަޅުލާފައިވާ ވަނީ ރަސްމީކޮށް ދެވަނައަށް މުދިންކަމާއި ހަވާލުވި، މުދިން ސުލައިމާން އަހްމަދުއެވެ. މިއީ ފުރަތަމަ މުދިންކަމާއި ހަވާލުވި މާމުދިން އަހްމަދުގެ ދަރިއެކެވެ. އަދި މިއީ ވައިކަރަދޫ ބޮޑު ކަތީބުކަންކުރި އަލީ ސުލައިމާން (އަލިކަތީބު) ގެ ބައްޕައެވެ. މުދިން ސުލައިމާނު ނިޔާވި އަހަރުކަމަށް މަހާނަގަލުގައި ޖަހާފައިވަނީ 1364 ހ ކެވެ. ހަތަރު މަހާނާއިގެ ތެރެއިން ބޮޑުކޮށް، އެންމެ އިރުމައްޗަށް އެހުރީ މުދިން ސުލައިމާނުގެ މަހާނައެވެ.\nދެވަނައަށް ވަޅުލާފައިވަނީ ވައިކަރަދޫ ކަތީބު އަލީ މުހަންމަދު (މޮޅުއަލީކަތީބު)ވެ. މިއީ ރަސްމީކޮށް ވައިކަރަދޫގެ ވެރިކަމާއި ހަވާލުވި ތިންވަނަ ކަތީބެއެވެ. މޮޅުއަލީކަތީބަކީ މިރަށުގެ ކަތީބުކަމުގެ މަޤާމު ދިގުމުއްތަކަށް ކުރެއްވި ކަތީބު ހުސައިންއަލީ (ހުސައިންކަތީބު)ގެ ބައްޕައެވެ. އަދި މިއީ މިފަހުން ދިވެހިރާއްޖޭގެ އުއްތަމަފަނޑިޔާރުކަން ކުރެއްވި އަލްއުސްތާޒް އަހްމަދު ފާއިޒް ހުސައިންގެ (ބައްޕަ ފަރާތު) ކާފައެވެ. މޮޅުއަލީކަތީބު ނިޔާވި އަހަރުކަމަށް މަހާނަގަލުގައި ޖަހާފައިވަނީ 1366 ހ ކެވެ. ހަތަރު މަހާނައިގެ ތެރެއިން އިރުން ދެވަނައަށް ފެންނާން ހުރީ ކަތީބު އަލީ މުހަންމަދުގެ މަހާނައެވެ.\nތިންވަނައަށް ވަޅުލާފައިވަނީ ވައިކަރަދޫ ކުޑަކަތީބުކަމުގެ މަޤާމާއި އެންމެފުރަތަމަ ހަވާލުވި ކުޑަކަތީބު އިބްރާހީމް މުހަންމަދުއެވެ. މިއީ މުދިން އަބްދުލްރަހީމް (މުދިންބޭ)ގެ ބައްޕައެވެ. އަދި މިރަށުގެ ފުރަތަމަ މުދިންކަންކުރި މުދިން އަހްމަދާއި، މި ކުޑަކަތީބު އިބްރާހީމް މުހަންމަދާއި މިއީ އެއްބަނޑު އެއްބަފާ ދެބެއިންނެވެ. ރަސްމީލިޔުންތަކުން ފެންނަގޮތުން މުދިން އިބްރާހީމް ނިޔާވެފައިވަނީ 16 ރަބިއުލްއަވަލް 1375 ގައެވެ.\nމި މިސްކިތުގައި އެންމެ ފަހުން އަދި ހަތަރުވަނައަށް ވަޅުލާފައިވަނީ ވައިކަރަދޫގެ ކުޑަކަތީބުކަމާއި، ނައިބުކަންވެސް ކޮށްފައިވާ ހުސައިން މުސާ (ދޮން ހުސައިން) އެވެ. ދެވަނައަށް ވައިކަރަދޫގެ ނައިބުކަމަށް އިސްވިއިރު، ދޮން ހުސައިނަކީ ވައިކަރަދޫގެ ހަތަރުވަނަ ކުޑަ ކަތީބެވެ. މިއީ ވައިކަރަދޫ އިހްސާންހުސައިންގެ ބައްޕައެވެ. އަދި ހދ އަތޮޅުކައުންސިލްގެ ދެވަނަ ދައުރުގައި ކައުންސިލް މެންބަރުކަމާއި، އެކުންސިލްގެ ރައީސްކަން ކޮށްފައިވާ ހުސައިން ސަޤީފްގެ (ބައްޕަ ފަރާތު) ކާފައެވެ. ރަސްމީ ލިޔުންތަކުން ފެންނަގޮތުން ނައިބު ދޮންހުސައިން ނިޔާވެފައިވަނީ 22 ޒުލްގައިދާ 1378 ގައެވެ. މިތަނުން އެންމެ ދެކުނަށް އެހުރީ ނައިބު ދޮންހުސައިނުގެ މަހާނައެވެ.\nދާދިއަވަހަށް ނެތިފަނާވިޔަކަސް އަގެއްނެތް ޖިސްމުތައް\nތާއަބަދު ދެމިހުންނަ ހެޔޮ ޒިކުރާއަކަށް ނިމުމެއްނެތޭ


Dhaulathun badhalu dhinun mihaaru ehmme hingaa vahkkan: Azim\nއެމްޑީޕީ ޕީޖީ ލީޑަރު އާޒިމް.-- ފޮޓޯ: މަޖިލިސް\n12 އޯގަސްޓު 20193ކޮމެންޓް\nދައުލަތުން ބަދަލު ދިނުން، މިހާރު އެންމެ ހިނގާ ވައްކަން: އާޒިމް\nމިހާރު އެންމެ ހިނގާ ވައްކަމަކީ ދައުލަތުން ބަދަލު ހޯދުން ކަމަށް ރައްޔިތުން މަޖިލީހުގެ މެޖޯރިޓީ ލީޑަރު އަދި މެދުހެންވޭރު ދާއިރާގެ މެންބަރު އަލީ އާޒިމް މިއަދު ވިދާޅުވެއްޖެއެވެ.\nއެމްޑީޕީގެ ޕީޖީ ލީޑަރު އާޒިމް މިއަދު މެންދުރު ކުރެއްވި ޓްވީޓެއްގައި ވިދާޅުވީ "ދައުލަތުން ބަދަލު ހޯދުން. މިހާރު އެންމެ ހިނގާ ވައްކަން" ކަމަށެވެ. މިކަމާއި ގުޅޭގޮތުން އިތުރު ތަފްސީލް ހޯދާލުމަށް "ސީއެންއެމް"އިން އާޒިމްއާ ގުޅާލުމުން ވިދާޅުވީ އެއީ މިއަދު ހުރިހާ ކުންފުންޏަކުންވެސް ވަރަށް ކެރިގެން ކުރަމުން އަންނަ ވައްކަމެއް ކަމަށެވެ. އާޒިމް ވިދާޅުވީ އެކަމުގެ ސަބަބުން ދައުލަތަށް އެތައް ގެއްލުންތަކެއް ވަމުން އަންނަ ކަމަށެވެ. އަދި އެފަދަ ވައްކަންތައް ކުރުމުގެ މަގު ކޮށާދީފައި ވަނީ ކުރީގެ ސަރުކާރުން ކަމަށް އާޒިމް ވިދާޅުވިއެވެ.\n"އެއީ ހަމަ ހުރިހާ ކުންފުންޏަކުންވެސް ކުރާ ކަމެއް. އެ މަސައްކަތް ވަރަށް ގިނަ ކުންފުނިތަކުން އަންނަނީ ކުރަމުން. ދެން އެ ވައްކަން ކުންފުނިތަކުން ކުރާއިރު ގަސްތުގައި ކުރީގެ ސަރުކާރުން ޒާތްޒާތުގެ އެގްރީމަންޓުތައް ހަދާފައި މި ހުންނަނީ. އަނެއްކާ މި އެގްރީމަންޓުތަކުގެ މައްސަލަ ކޯޓުތަކުގައި ޖެއްސީމަ ކޯޓުތަކުން އެބަ ފައިސާ ދިނުމަށް ދައުލަތަށް ހުކުމް ކުރޭ. އަނެއްކޮޅުން ދައުލަތުން ހަމަ ކޯޓުތަކުން ބުނާ ވަރަކަށް ފައިސާ ދެނީ،" އާޒިމް ވިދާޅުވިއެވެ.\nމިއީ ވައްކަމެއް ކަމަށް އާޒިމް ސިފަ ކުރެއްވުމުން މި ވައްކަމުގައި ދައުލަތުންވެސް ބައިވެރިވާ ކަމަށް ގަބޫލުކުރަނީތޯ ސުވާލު ކުރުމުން އާޒިމް ވިދާޅުވީ ދަށު ކޯޓަކުން ނުވަތަ ކޯޓަކުން އެހާ ބޮޑު އަދަދެއް ދައުލަތުގެ މައްޗަށް ދެއްކުމަށް ހުކުމް ކުރުމުން ވަގުތުން އެ ފައިސާއެއް ދެއްކުމަށް ދައުލަތުން ތައްޔާރުވެގެން ނުވާނެ ކަމަށެވެ.\n"އެކަންތައް އެޕީލް ނުކުރާހާ ހިނދަކު އަޅުގަނޑު ގަބޫލުކުރާނީ އެއީ ބައިވެރިވުން ކަމަށް،" އާޒިމް ވިދާޅުވިއެވެ.\nއާޒިމް މިފަދައިން ވިދާޅުވެފައި މިވަނީ ސަރުކާރު އައިތާ އެއް އަހަރު އަދި ނުވާއިރު މި ސަރުކާރުގެ އެއްވެސް އަތެއް ނުވާ އެތައް އެގްރީމަންޓުތަކެއް ބާތިލްކުރި ކުރުމާއި ދެކޮޅަށް ކުންފުނިތަކުން ކޯޓަށް ދިއުމުންނެވެ. މިގޮތަށް ކޯޓުން ވަނީ ބައެއް ކުންފުނިތަކަށް ބަދަލު ދިނުމަށް ހުކުމް ކޮށްފައެވެ. އަދި ދައުލަތުން ވަނީ އެ ކުންފުނިތަކަށް ފައިސާވެސް ދީފައެވެ. އެގޮތުން ބިޒްނަސް އިމޭޖު ގްރޫޕް (ބިގް) އަށް ޕީއެސްއެމުން 78 މިލިޔަން ރުފިޔާ ދޭން ކޯޓުން ހުކުމް ކުރިއިރު އޭގެތެރެއިން އެއްބައި ސަރުކާރުން ވަނީ ބިގަށް ދީފައެވެ. މި ފައިސާ ސަރުކާރުގެ ފުރަތަމަ 100 ދުވަހުގެ ތެރޭގައި ވަނީ ދީފައެވެ. އެއީ 30 މިލިއަން ރުފިޔާއެވެ.\nއާޒިމް ވިދާޅުވި ގޮތުގައި މިފަދަ ކަންކަން ހައްލު ކުރެވެން އޮތީ ޝަރުއީ ދާއިރާ ހަމަ މަގަށް އަޅުވައިގެން ކަމަށެވެ. ނަމަވެސް އެއްރޭގެ މަތިން ޝަރުއީ ދާއިރާ ހަމަ މަގަށް އެޅުވުމަކީ ސަރުކާރުންވެސް އަދި އެމްޑީޕީންވެސް ބޭނުންވާ ގޮތް ނޫން ކަމަށް އާޒިމް ވިދާޅުވިއެވެ. އޭނާ ވިދާޅުވީ މީގެކުރިން ކަންކަން ކުރި ގޮތަށް ކަންކަން ކުރިއަށް ނުގެންދަނީ ކީއްވެގެންތޯ ބައެއް ރައްޔިތުން ސުވާލު ކުރަމުން އަންނަކަމަށެވެ. ނަމަވެސް ސަރުކާރުން އެފަދަ ގޮތަކަށް ކަންތައް ކުރަން ބޭނުން ނުވާ ކަމަށް އޭނާ ވިދާޅުވިއެވެ.\n"މިސާލަކަށް އިސްތިއުނާފު ކުރުމަށް އޮތް މުއްދަތުތައް ކުރީގެ ސަރުކާރުން ގާނޫނަށް ބަދަލުތައް ގެނެސްގެން ކަންކަން ކުރީ. އެއީ އަޅުގަނޑު ހަނދާންވަނީ 30 ދުވަހުގެ މުއްދަތު އޮތްތަން 10 ދުވަހަށް ބަދަލުކޮށްލީ. އެއީ ގާނޫނަށް ބަދަލު ގެނެސްގެން. އެކަން އެގޮތަށް ގާނޫނަށް ބަދަލު ގެނެސްގެން ކުރާކަށް އަޅުގަނޑުމެން ބޭނުމެއް ނޫން. އެއީ އެކަންތައް ކުރީގެ ސަރުކާރުން ކުރަމުން ދިޔައީމަ އަޅުގަނޑުމެން ނުރުހުން ފާޅުކުރިން. އަދި އެއީ ކަންކުރަން ޖެހޭ ގޮތް ކަމަށް އަޅުގަނޑުމެން ގަބޫލު ނުކުރާތީ ދެއްތޯ ސަރުކާރު ބަދަލުކުރަން މަސައްކަތް ފެށީވެސް،" އާޒިމް ވިދާޅުވިއެވެ.\nއާޒިމް ވިދާޅުވީ ރައްޔިތުން އުއްމީދު ކުރާ ދުވެލީގައި ޝަރުއީ ދާއިރާ އިސްލާހު ކުރުމުގެ މަސައްކަތް ކުރިއަށް ނުދާ ކަމަށް ގަބޫލު ކުރައްވާ ކަމަށެވެ. ނަމަވެސް ސަރުކާރުންވެސް އަދި މަޖިލިސް ތެރެއިންވެސް އެކަންތައް ކުރިއަށްދާ ކަމަށާއި ކުރީގެ ސަރުކާރުން ކަންކުރި ގޮތަށް މި ސަރުކާރުން ކަންކަން ކުރިއަށް ނުގެންދާނެ ކަމަށެވެ.\nމަޖިލިސް އެޓާނީ ޖެނެރަލް ވައްކަން ރައީސް ނަޝީދު ރައީސް ޔާމީން ސަރުކާރު\nއާނއެކޭ އާނއެކޭ ހައްޖަށް މީހުން ފޮނުވަން ލާރި ނަގާފަ އެމީހުންނަށް މަކަރު ޖެހީމަ ސަރުކާރުން ބަދަލް ދެނީ ކިހާ ފައްކާ ހުސް ކޮރަޕްޝަން\nކުރީ ސަރުކާރުގެ އިހްމާލަށް އެއް ވެސް ބެލުމަކާނުލާމި ސަރުކާރުން ބަޔަކަށް ބަދަލޭ ކިޔާފަ،ބޮޑެތި ޢަދަދުން ފައިސާދިނުމަކީ ބޮޑު ޚިޔާނާތެކެވެ. މިއީ ބަލައިގަނެވޭނެ ކަމެއް ނޫނެވެ. އެފަދަ ބަދަލެއް ދޭންޖެހޭނަމަ އިހްމާލުވިމީހުން ޝަރީޢަތަށް ގެނެސް އެ ބަދަލު އެމީހުން އަތުން ނަގާދޭށެވެ.\nއަބަދުވެސް ކޮންމެސް ސަރުކާރެއްގެ ބޮލުގައި އެޅުވުން ބަލަ ތިޔަރިދޫ ސަރުކާރުގެ ގާބިލްކަންނެތީ މިކަން ވާވަރުގެ ބަޔަކާހަވާލުކުރޭ ނުވަތަ އިސްތިއުފާދީ؟؟ ކެނެރިގޭނަޝީދެކޭ ސޯލިފު އެކޭ މިކަމެންނުވާނެ؟/ ޔާމީނުވަރުގެ ތަރައްގީކުރި ރައީސެއްދެނެއް ނުފެންނާނެ؟؟


އެކުވެރިކަމާއި އެއްބައިވަންތަކަން ނެތިއްޖެނަމަ މިފަދަ ގޮތެއްވެސްވުން އެކަށީގެންވެއެވެ. އެކުވެރިކަމަކީ ގަދަ ފަދަ ބާރެކެވެ. ވަކިވެ ގަތުމަކީ ނިކަމެތިކަމެއްކަން މިވާހަކައިން ދޭހަކޮށްދޭނެއެވެ. އަދި ބިރުވެރިކަމެއް ދިމާވާ ހިނދު ﷲ އަށް ބިރުވެތިވެ، ހަމްދުކުރުން ހުއްޓެވެ.\nމިއީ ހިޔާލީ ވާހަކައެކެވެ. މިވާހަކައިގައި ބޭނުންކޮށްފައިވާ ތަންތަނާއި ނަންނަމަކީވެސް އަސްލެއް ނޫނެވެ.\nތުވަރު ފުއްޓަކީ، ނާމާން ފަޅު ރަށެއްގެ ގޮތުގައި ޒަމާނުއްސުރެ މީހުންގެ ތުންތުންމަތިން ދެކެވެމުން އަންނަ ރަށެކެވެ. ނަމަވެސް މިރަށާއި ބެހޭ މާބޮޑު ހަނޤީޤަތެއް ގިނަ މީހުންނަކަށް ނޭގެއެވެ. ގިނަ ފަހަރަށް ބިރުވެރި ހާދިޝާތައް ހިނގާފައިވަނީ ފަޅުރަށަކަށް ބަޔަކުގޮސް އުޅޭ އުޅުމުގައި އެބައެއްގެ ތެރޭގައި ޖެހޭ މައްސަލަ ގަނޑަކުން ޓީމް ބައިބައިވެ، ޖިންނި ސައިތާނުންގެ ވަސްވާސް ބައެއްގެ ބޮލުތެރެއަށް ވަންނަ ހިސާބުންނެވެ.\nއެއްދުވަހަކު ސިފައިންގެ އިސްވެރިންގެ މަޝްވަރާއަކަށްފަހު ތުވަރުފުއްޓަށް ސިފައިންގެ ތަމްރީނުތަކަށް ޒަމާނީފެންވަރަކަށް ތައްޔާރުކުރުމަށް ނިންމިއެވެ. އެގޮތުން އެރަށް ސާފުކޮށް ބެލެހެއްޓުމަށް5މީހުންގެ ޓީމެއް ސިފައިންގެއިން އެކުލަވާލިއެވެ. އެޓީމްގެ ކޮމާންޑަރެއްގެ ގޮތުގައި ސަރޖަންޓް އަލީ ރަޝީދު ހަމަޖެއްސިއެވެ. ޓީމްގެ މެމްބަރުންގެ ގޮތުގައި ކޯޕްރަލް ފާއިޒު މުހައްމަދު، ޕްރައިވެޓް އަޙްމަދު ފިރާޒު، ޕްރައިވެޓް އިބްރާހިމް ފަޔާޒް، އަދި ޕްރައިވެޓް ޝިނާން އަލީ ހަމަޖެއްސިއެވެ. އެގޮތުން ޖެހިގެން އައި ދުވަހު ސިފައިންގެ ކޮމާންޑަރ މިޓީމާ ބައްދަލުކޮށް ކަންތައްތައް ކުރަންވީގޮތް ކިޔައިދިނެވެ. އަދި ރަށުތެރެ ސާފުކޮށް 02 މަސްދުވަހުގެތެރޭގައި ނިންމަން ޖެހޭނެކަމަށް އެންގައި ފުރަން ތައްޔާރުވެގެން ޕެކް ހިފައިގެން މާދަމާ ހެނދުނު ތައްޔާރުވެގެން އަންނަން މި ޓީމަށް އެންގިއެވެ.\nޖެހިގެން އައި ދުވަހެވެ. މިޓީމް އެރަށަށް ފުރައިގެން ދިޔައެވެ. ޓީމް އެރަށަށް ފޭބުމުން ލޯންޗް އެނބުރި ދިޔައެވެ. އަދި މިޓީމްގެ ކޮމާންޑަރ ސަރޖަންޓް އަލީ ރަޝީދު އާއިއެކު ރަށުތެރެއަށް ދިއުމަށްފަހު އިރުއޮއްސެންވާއިރަށް ޓެންޓްއެޅުމުގެ މަސައްކަތްފެށިއެވެ. އޭރު މިމީހުންގެ އަތުގައި ކޮންމެވެސް ވަރަކަށް ކާބޯތަކެއްޗާއި ބޯފެން ހުއްޓެވެ. އެހެންކަމުން ވަލުތެރެއިން ޓެންޓްއެޅުމަށްޓަކައި ވަކަ އާއި ދަނޑި ކެނޑުމަށްފަހު ޓެންޓް އެޅުމުގައި އެންމެން ހަރަކާތްތެރިވާންފެށިއެވެ.\nއިރުއޮއްސެންވާއިރަށް ޓެންޓް އަޅާ ނިމި، އަރާމުކުރުމަށްޓަކައި ހުރިހާ އެންމެން ޓެންޓްތެރޭގައި ޖައްސާލިއެވެ. އަދި މިރަށް ސާފުކުރަން މާދަމާ ހެނދުނު ފަށަންވާނެކަމަށް ކޮމާންޑަރ ރަޝީދު އެންގުމުން ކޯޕްރަލް ފާއިޒް މިކަމާ ކޮންމެވެސް ވަރަކަށް ދެކޮޅު ހެދިއެވެ. އޭނާ ބޭނުންވަނީ މާދަމާ ރެސްޓްކޮށްލާފަ ޖެހިގެން އަންނަ ދުވަހު މަސައްކަތް ފެށުމަށެވެ. ފާއިޒު މިހެން ބުނުމުން ލަސްނުކޮށް މަސައްކަތްފަށަން ވީކަމަށް ޝިނާން ބުންޏެވެ. އަދި މިރަށަކީ ޖަންގަލި ބޯ ރަށަކަށްވެފައި މިރަށުގެ ކަންތައްތައް އެހާ ރަނގަޅަށް ނޭގޭކަމަށް ހިތާދެކޮޅަށް ނަމަވެސް ޝިނާން ބުންޏެވެ. ކަންމިހެންހުރިނަމަވެސް ކޮމާންޑަރުގެ އެންގުމަށް މާދަމާ މަސައްކަތްފެށުމަށް އަޒުމް ކަނޑަޅަައަޅައި ހުރިހާ އެންމެން ނިދައިފިއެވެ.\nކުއްލިއަކަށް ވަރަށް ބާރަށް ކުއްޖަކު ރޯއަޑު ޝިނާން އަށް އިވުނެވެ. އަދި ސިއްސައިގެންގޮސް ހޭލެވުނެވެ. ކޮޅުކޮޅު މަތި ބަލައިލިއެވެ. އެއްވެސް މީހަކު ފެންނާކަށެއް ނެތެވެ. އެހެންކަމުން މީ ކުންހީއެއްކަމަށް ހީކޮށް އެއްވެސް މީހަކަށް ނާންގައި އަރާމު ނިދުމުގެތެރެއަށް ޝިނާން ގެނބިގަތެވެ.\nޝިނާން.ޝިނާން. އަނެއްކާވެސް ޝިނާނަށް މިއަޑު ތަކުރާރުކޮށް އިވިއްޖެއެވެ. މިފަހަރު ގޮވީ ޝިނާންގެ ނަމުންނެވެ. ކުއްލިއަކަށް ޝިނާންއަށް ހޭލެވުނުނެވެ. އަދި ދެލޯ ބޮޑުކޮށްލާފަ ފަރާތްފަރާތަށް ނަޒަރު ހިންގާލިއެވެ.\nކާކު.ކާކު.. ރައްދުގައި ޝިނާން މިހެން ބުނިނަމަވެސް ޖަވާބެއް ނުލިބުނެވެ. އޭރު އެހެން އެންމެން ތިބީ ގަދަ ނިދީގައެވެ. މިއީ ޝިނާނަށް ހީވިގޮތެއްކަމަށް ޝިނާން ހިތާހިތާ ކިޔާލެވުނެވެ. އަދި މިވާހަކަ އެހެން މީހަކަށް ނާންގައި ސިއްރުކުރަން ޝިނާން ނިންމިއެވެ. ސަބަބަކީ އެހެން މީހަކަށް އެނގިއްޖެނަމަ އެމީހުންގެ ތެރޭގައި އިތުރު ބިރުވެރިކަމެއް އުފެދި މަސައްކަތަށް ބުރޫ އަރާފާނެތީއެވެ. ކޮމާންޑަރ އަލީ ރަޝީދަކީ މިކަހަލަ އެއްވެސްކަމަކަށް މާބޮޑު ސަމާލުކަމެއް ނުދޭ މީހަކަށްވެފައި ކޯޕްރަލް ފާއިޒުގެ އެހުންނަ ރުޅިވެރިކަމާ ހަސަދަވެރިކަމަކީ ދަށުގައި ތިބޭ އެހެން ކުދިންނަށް ވޭނަކަށް ވެދާނެކަމަށް ހީކޮށްފައެވެ. މިހެން ހީކޮށް އަނެއްކާވެސް ޝިނާން ނިދަން އޮށޯތެވެ.\nފަތިހުގެ އިރު ފަޅުވެއްޖެއެވެ. އެންމެ ފުރަތަމަވެސް ހޭލެވުނީ ޝިނާން އަށެވެ. ހޭލެވުމާއެކު ހުރިހާ އެންމެނަށް ގޮވައި ސައިބޮއެގެން މަސައްކަތްފެށުމަށް ތެދުވުމަށް ބުންޏެވެ. ހެނދުނުގެ ނާސްތާ ނިމުމާއެކު ގްރޫޕް ލީޑަރ އަލީ ރަޝީދުގެ އޯޑަރަށް ރަށުގެ އިރުމަތިކޮޅުން މަސައްކަތް ފެށުމަށް ނިންމިއެވެ. އެއީ ރަށުގެ ހުޅަނގުފަރާތާއި ހިލާފަށް އިރުމަތި ފަރާތަކީ މިރަށުގެ އެންމެ ގަސްބޯ ހިސާބަށް ވުމާއެކު މަސައްފަށާއިރު މިސަރަހައްދު ފުރަތަމަ ސާފް ކުރެވިއްޖެނަމަ މަސައްކަތަށް އަވަސް ވެދާނެކަމަށް ހީކޮށެވެ. މިގޮތުން މި ފަސް މީހުން އެކުގައި ވަލުތެރެއަށްވަދެ ގަސްތައް ކަނޑަށް ފެށިއެވެ. މިގޮތުގައި މިދުވަސް އެއްކޮށް ވޭތުކުރުމަށްފަހު އިރުއޮއްސުމުން އެނބުރި ޓެންޓަށް ދިޔައެވެ.\nޖެހިގެން އައި ދުވަހެވެ. ކުރިން ދުވަހެކޭ އެއްގޮތަށް މަސައްކަތަށް ނިކުތެވެ. ނަމަވެސް މިއަދު ކޮމާންޑަރ އަލީ ރަޝީދު މާބޮޑަށް މަސައްކަތް ކުރުމުގައި ގަޔާވެގެނެއް ނޫޅެއެވެ. މިކަމާ ކޯޕްރަލް ފާއިޒް ވަރަށް ރުޅި ގަދަވެއްޖެއެވެ. ކޮމާންޑަރެއްކަމުވިޔަސް އެންމެން އެކީ މަސައްކަތްކޮށްގެން ނޫނީ މިކަން ނުނިންމޭނެކަމަށް ބުނަމުން ދިޔައެވެ. އަދި ކޮމާންޑަރ މަސައްކަތް ނުކުރާނަމަ އޭނާވެސް ކެރަވަޅު ޖައްސާނެކަމަށް ބުންޏެވެ. މިޝަކުވާތަކާއެކުގަވެސް މިމީހުންގެ ދަށުގައި މަސައްކަތްކުރާ3ޕްރައިވެޓުން ގެތެރެއިން ޝިނާން ފިޔަވައި ދެންތިބި ދެ ޕްރައިވެޓުންވެސް ޤަޔާނުވެ މަސައްކަތްކުރާތަން ފެނިގެން ދިޔައެވެ. އޭރު ކޮމާންޑަރ އަލީ ރަޝީދު ދުރުގައި އޮޝޯވެލައިގެން ފޯނަކަށް ގެއްލިފައިއޮތެވެ. މިކަމާ ކޯޕްރަލް ފާއިޒް އިހުނަށްވުރެ ރުޅިގަދަވެ ޓީމް ބައިބައިވެއްޖެއެވެ.3ޕްރައިވެޓުންވެސް ރެސްޓްގައި މަޑުޖެހިލައިގެން ތިއްބެވެ. ނަމަވެސް ރުޅިގަދަވެފައިހުރި ފާއިޒް ވަލުގެ ޖަންގަލިބޯ ސަރަހައްދަށް މަޑުމަޑުން ހިނގައިގަތެވެ.\nކުއްލިއަކަށް ފާއިޒުއަށް ފެނުނީ ވަރަށް ރީތިކޮށް ހެދިފައިހުރި ދިގު ގަސްތަކެކެވެ. ރަށުގެ މަލަމަތިންވެސް ފެންނަން ހުންނަނީ މިގަސްތަކެވެ. އެހެންކަމުން ފާއިޒް ބޭނުންވީ މިއިން އެއްގަސް ކަނޑާލާށެވެ. މިހެން ހިތާ ގަހުގައި ފުރޯއިން ޖެހުމަށްފަހު ގަސް ބިންމައްޗަށް ވައްޓާލިއެވެ. އެހިނދު ފާއިޒުގެ މޭގައި ހީވީ މީހަކު ވަރަށް ބާރަށް އެއްޗަކުން ޖެހި ހެނެވެ. މޫނުމައްޗަށް އަނދިރިވާގޮތްވިއެވެ. ކުއްލިއަކަށް ފާއިޒުގެ ކުރިމަތިން ފެނިގެން ދިޔައީ ކަޅު ބިޔަ މީހެކެވެ. ރަނގަޅަށް ސިފަ ވަކުކުރަން ނޭގުނަސް އެމީހާގެ ލޯ ރަތެވެ. އެމީހާ ވަރަށް ހުތުރުގޮތަކަށް ފާއިޒުއާއި ދިމާލަށް ބަލާލުމަށްފަހު ގެއްލުނެވެ. އެވަގުތު ފާއިޒު ވަރަށް ބާރަށް ހަޅޭއްލަވައިގަތެވެ. މިއަޑު މުޅި ރަށުތެރެއަށް ގުގުމާލި ކަހަލައެވެ. މިއަޑު އިވުމާއެކު އެއީ މީހެއްގެ ހަޅޭކުގެ އަޑުކަން ޝިނާން އަށް ހީވިއެވެ. އަދި ކަމެއް ގޯސްވެއްޖެކަމާއި، ފާއިޒު ފެންނަން ނެއްކަން އިނގުނެވެ. އަދި ކޮމާންޑަރު ކައިރީ ފާއިޒު ކޮބައިތޯ ސުވާލުކުރުމުން އޭނައަށް ނޭގޭކަމަށް ބުނެ ޝިނާން އާއި ދިމާލަށް އެނާ ހޯދަން ދާށޭ ބުންޏެވެ. މިހެން ބުނުމާއެކު ޝިނާން އާއި އަނެއް ދެ ޕްރައިވެޓުން ފާއިޒް ހޯދުމަށް އަވަސްވެގަތެވެ. އަދި އެއްކަލަ ގަސްތަކާއި ދިމާލަށް ދިޔަތަނުން ޝިނާން ބިންމައްޗަށް ވެއްޓިފައިވާތަން ކުއްލިއަކަށް ޝިނާންއަށް ފެނުނެވެ. އަދި ދުވެފައިގޮސް ޝިނާން ނަގައިގަނެގެން ގެނެސް ބޮލަށް ފެންއަޅާ އޭނާ ހޭއަރުވަން މަސައްކަތް ފެށިއެވެ. ނަމަވެސް ފާއިޒު ވަނީ ހަބަރު ހުސްވެފައެވެ. މިތަން ފެނުމުން ކޮމާންޑަރ އަލީ ރަޝީދު ޝިނާން އަށް އޭނާ ޓެންޓަށް ގެންދިއުމަށް އެންގިއެވެ. އަދި އެއީ އޭނާ މާރުޅިގަދަކަމުން ވާކަމެއްކަމަށް ކޮމާންޑަރ ބުންޏެވެ. ނަމަވެސް މިކަމާ ޝިނާން އާއި އަނެއް ދެ ޕްރައިވެޓުން އިންކާރު ކުރިއެވެ. އަދި ބުންޏެވެ. މިއީ ކޮމާންޑަރުގެ ކަންނެތްކަމުން ވާކަންތައްތަކެވެ.\nފާއިޒު ނަގައިގަނެގެން ޓެންޓަށް ގެންދިޔައެވެ. ޓެންޓްގައި ބޭއްވުމަށްފަހު އޭނާ ހޭއަރުވަން މަސައްކަތްކުރަމުން ދިޔައެވެ. އިރުކޮޅެއްނުވެ ފާއިޒުގެ ހަށިގަނޑަށް ބާރު އަރަން ފެށިއެވެ. އަތްފައި ފިނިވެ، އަނގައިން ފޮނު އަންނަން ފެށިއެވެ. ފާއިޒުގަޔަށް ބާރު އަރަމުން ދިޔަވަރަކަށް ފާއިޒުގެ އަތްފައި ބުޅިވާން ފެށިއެވެ. މިހެންކަންތައްތައް ވާންފެށުމުންވެސް ފާއިޒު އެޖައްސަނީ މަސައްކަތް ނުކުރާންވެގެން ފޭކެއްކަމަށް ކޮމާންޑަރު ބުނަމުންދިޔައެވެ. ޝިނާން އާއި އަނެއް ދެ ޕްރައިވެޓުން ފާއިޒުގައި ގައި ހިފަހައްޓައިގެން ތިބި އިރު މިމީހުންނަށްވެސް ފާއިޒު ކޮންޓްރޯލް ކުރެވެނީ ކިރިޔަ ކިރިޔާއެވެ.\nމިގޮތުގައި 20 ވަރަކަށް މިނެޓް ވުމަށްފަހު ފާއިޒު ހޭވެރިކަން ވެއްޖެއެވެ. ވެދިޔަ ކަންތަކާއި ބެހޭގޮތުން ޝިނާން ފާއިޒުއާއި ސުވާލުކުރިއެވެ. ގްރޫޕްތެރޭގައި އިތުރު ބިރުވެރިކަމެއް ހިނގާފާނެކަމަށްބަލާ ފާއިޒު ވާހަކަ ބަދަލުކޮށްލިއެވެ. އަދި ފާޑަކަށްހުރެ އެއީ އަހަރެން ޖެއްސި ގޭމެކޭ ބުންޏެވެ. މިކަމާ ޝިނާން ވަރަށް ރުޅިއައެވެ. އަދި ފާއިޒުއާއި ދިމާލަށް ވަރަށް އެއްޗެހި ކިއެވެ. ދެން ފާއިޒުއަށް ތިޔަކަހަލަ ކަމެއް ވެއްޖެނަމަ އަހަރެމެން އަޅާވެސް ނުލާނަމޭ ޓީމްގެ އެހެން މެމްބަރުން ބުނަމުންދިޔައެވެ. އޭރު އިރުއޮއްސުމަށް ކުޑަތަން ވަނީ އެވެ. އެހެންކަމުން މިޓީމް ބޭނުންވީ މޫދަށް އެރިލާ ފެންވަރާލައިގެން އަރާމުކޮށްލާށެވެ. (ނުނިމޭ)


Mi Dhandivalhugai Reyvigen Hingaa Kuhthah Gina: CP Hameed - Vaguthu\nމި ދަނޑިވަޅުގައި ރޭވިގެން ހިންގާ ކުށްތައް ގިނަ: ހަމީދު\nދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ޕޮލިސް ކޮމިޝަނަރު ހަމީދު ވާހަކަ ދައްކަވަނީ. --- ވަގުތު އިމޭޖަސް: މުހައްމަދު އަފްޒަލް\nކޮވިޑް-19 އަށް ފުލުހުން ބޮޑު ސަމާލުކަމެއްދީ ގިނަ މަސައްކަތްތަކެއް ކުރަމުންދާ ދަނޑިވަޅުގައި ރޭވިގެން ހިންގާ ކުށްތައް ގިނަވެފައިވާ ކަމަށް ޕޮލިސް ކޮމިޝަނަރު މުހައްމަދު ހަމީދު (އެމްސީ ހަމީދު) ރޭ ވިދާޅުވެއްޖެއެވެ.\nއެމްއެންޑީއެފާއި ފުލުހުން ގުޅިގެން ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ހަމީދު ވިދާޅުވީ މި ދަނޑިވަޅުގައި އެންމެ ބޮޑަށް ހިންގަނީ ރައްޔިތުންނާ ގުޅުން ހުރި މާލީ ކަންކަމާއި ގުޅޭ ކުށްތައް ކަމަށެވެ. މިދިޔަ 10 ދުވަހު މާފުށީ ޖަލުން ވެސް އެފަދަ ކަންތައްތަކެއް ކުރާކަން ފާހަގަކުރެވިގެން އެކަން ހުއްޓުވި ކަމަށް އޭނާ ވިދާޅުވިއެވެ.\nއަދި މޯލްޑިވްސް ކޮމިއުނިކޭޝަން އޮތޯރިޓީ މެދުވެރިކޮށް 35 ސިމް ކާޑުގެ ޚިދުމަތް ބްލޮކްކޮށްފައިވާނެ ކަމަށް އޭނާ ވިދާޅުވިއެވެ. މިދިޔަ5އަހަރު މާފުށީގައި ބޭނުން ކުރި 150 ސިމްކާޑް ބްލޮކް ކޮށްފައިވާނެ ކަމަށް ވެސް ހަމީދު ވިދާޅުވިއެވެ.\n"އަޅުގަނޑުމެންނަށް ފާހަގަކުރެވޭ ގާތްގަނޑަށް މިދިޔަ ދޮޅު މަހެއް، ދެ މަހެއްހާ ދުވަސް ތެރޭގައި ރާއްޖޭގައި ވެސް ކުށްކުރާ މީހުން އެބަހުރި މި އެކްސްޕްލޮއިޓްކުރުން ނުވަތަ ކުށްކޮށްގެން ވަކިކަހަލަ ފައިދާތަކެއް ހޯދުމަށްޓަކައި މަސައްކަތް ކުރާ ތަން. ވަކިން ޚާއްސަ ގޮތެއްގައި ރައްޔިތުންނަށް އޭގެ ސަބަބުން އެންމެ ބޮޑު އަސަރެއް ކުރާ މާލީ ގޮތުން މީހުންނަށް އޮޅުވާލައިގެން ނުވަތަ އެކިއެކި ކަހަލަ ސްކޭމް ހިންގައިގެން ކުރާ ކަންތައްތައް." ހަމީދު ވިދާޅުވިއެވެ.\nފުލުހުންގެ ގިނަ ވަސީލަތްތައް ކޮވިޑް-19 އާ ގުޅިގެން ބޭނުން ކުރި ނަމަވެސް، ރައްޔިތުންގެ ރައްކާތެރިކަމާއި ގައުމުގެ ސަލާމަތެރިކަން ނަގާލުމަށް ފުރުސަތު ނުދޭނެ ކަމަށް ހަމީދު ވިދާޅުވިއެވެ.\nހަމީދު ވިދާޅުވީ ލުހުންގެ ޚިދުމަތްތަކުގެ ތެރެއިން ލިބެން ޖެހޭ އެހެން ޚިދުމަތްތަކަށް ވެސް ބުރު ނާރާ ކުރިއަށް ދެވޭނެ އިންތިޒާމް ހަމަޖައްސަވާފައިވާ ކަމަށެވެ.\nމާލެ އިން ކޮވިޑް-19 ޖެހިފައި ތިބި މީހުންގެ އަދަދު މިހާރު ތިނަކަށް އަރާފައިވާ އިރު، އިއްޔެ އިން ފެށިގެން 24 ގަޑިއިރުގެ މުއްދަތަށް މާލެ ވަނީ ފުރަބަންދުކޮށްފައެވެ.\nކޮވިޑް-19 ގެ ކަންކަމުގައި ފްރޮންޓްލައިންގައި މަސައްކަތް ކުރާ ފުލުހުން ޑިއުޓީކުރުމަށް ފަހު ގެއަށް ނުގޮސް ތިބޭނެ އިންތިޒާމް ފުލުހުން ވަނީ ހަމަޖައްސައިފައެވެ.\nއޭޕްރީލް 16, 2020 11:07\nމި ދަނޑިވަޅެއްގައި އެކަންޏެއް ނޫން އިނގޭތޯ، ހުރިހާ އިރެއްގައިވެސް ކަންކުރަނީ ރާވައިގެން. މި ދަނޑިވަޅުގައި އެހެން ކަމެއްގައި ފުލުހުންނާއި ސިފައިން ޝާމިލުވެފައިވާތީ، ފަހަރެއްގައި ކަންކަން ކުރަން ފަސޭހަވާނެ ކަމަށް ބަލައިގެން އެކުރާ ބަޔަކު ކުރަނީ ކަމަށްވެދާނެ. ރާވައިގެން ނޫން ގޮތަކަށް ކުށްކުރާ މީހުން އާންމުކޮށް ކުށެއް ނުކުރޭ. މިހާތަނަށް ފުލުހުން ހާމަކުރާ މައުލޫމާތަށް ބަލާއިރު ކަން އޮތީ މިހެން.\nއޭޕްރީލް 16, 2020 11:31\nތިކަން މިހާތަނަށް ކުރީވެސް އަދި ލަފާކުރެވޭގޮތުގައި ކުރާނީވެސް ކެނެރީގެ ނަޝީދު..\nތަޅަނެ ކުދީންކޮޅެއް ހޯދީ ކޮން ބޭފުޅެއްތޯ...


ހައެއްފަހެއް ހަމަލާ: އިސްހާގުގެ ޝަރީއަތް ސިއްރެއް ނުކޮށްދިން\nރައީސް މުހައްމަދު ނަޝީދަށް ހަމަލާ ދިނުމުގައި އެންމެ އިސްކޮށް އުޅުނު ކަމަށް ތުހުމަތުކުރާ އިސްހާގު\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިދިޔަ މެއި މަހުގެ ހަވަނަ ދުވަހުގެ ރޭ ދިން ހަމަލާއާ ގުޅިގެން ދައުވާ އުފުލާފައިވާ މ. ކުދެހިގެ އިސްހާގުގެ ޝަރީއަތުގެ އަޑުއެހުންތައް ސިއްރުކޮށްދިނުމަށް ކޯޓުގައި އެދިއްޖެ އެވެ.\nކްރިމިނަލް ކޯޓުގައި މިއަދު ހައެއްފަހެއް ހަމަލާގައި ދައުވާ ލިބޭ ހަ މީހުންގެ އިބްތިދާއީ އަޑުއެހުމެއް ވަނީ ބާއްވާފަ އެވެ. މި އަޑުއެހުން ފެށަމުން އިސް ގާޒީ އާދަމް މުހައްމަދު ވަނީ އިސްހާގުގެ ފަރާތުން ހުށަހެޅުމެއް ލިބިފައިވާ ކަމަށް ފާހަގަކޮށް އޭނާގެ ފަރާތުން ޝަރީއަތުގެ އަޑުއެހުންތައް ސިއްރުކޮށްދިނުމަށް އެދިފައިވާ ކަމަށެވެ. އެ ހުށަހެޅުން އޭނާގެ ފަރާތުން ހުށަހަޅާފައި ވަނީ ކުރިން ބޭއްވި ޝަރީއަތުގެ އަޑުއެހުމުގަ އެވެ.\nއެ ގޮތަށް އެދުނު ނަމަވެސް މި މަރުހަލާގައި ޝަރީއަތް ސިއްރުކޮށްގެން ކުރިއަށް ގެންދިއުމުގެ ސަބަބެއް ނެތް ކަމަށް ފަނޑިޔާރުންގެ ބެންޗުން ނިންމައިފައިވާ ކަމަށް އިސް ގާޒީ ވިދާޅުވި އެވެ.\nނަމަވެސް ޝަރީއަތް ސިއްރުކޮށްގެން ކުރިއަށް ގެންދާނެ މަގުބޫލު ސަބަބުތަކެއް ވާނަމަ އެ ސަބަބުތަކާ އެކީ އަނެއްކާ ވެސް ކޯޓަށް ހުށަހެޅުމަށް ވަނީ އެދިފައެވެ. އަދި އޭގެ ފަހުން އެކަމަށް ގޮތެއް ނިންމާނެ ކަމަށެވެ.\nމި މައްސަލައިގައި އިސްހާގުގެ މައްޗަށް އުފުލާފައިވާ ދައުވާތައް އިއްވުމުން އޭނާގެ ފަރާތުން އެދިފައި ވަނީ ދައުވާތައް އިތުރަށް ސާފުކުރުމަށް އިތުރު ވަގުތު ބޭނުންވާ ކަމަށެވެ. އެގޮތުން މި މައްސަލައިގައި ވަރަށް ގިނަ ވީޑިއޯ އަދި ލިޔެކިޔުންތައް ހުރުމުން އެތަކެތި ދިރާސާ ކުރުމަށް ވެސް ވަގުތު ބޭނުންވާނެ ކަމަށެވެ. އެހެންކަމުން ދިފާއީ ވަކީލާއި އެކީ އިސްހާގު އެކުގައި ތިބެ އެތަކެތި ކޯޓުގައި ދިރާސާ ކުރުމުގެ ފުރުސަތު ޝަރީއަތުން ވަނީ ދީފައެވެ.\nމި މައްސަލައިގައި ދައުވާ ލިބޭ ގއ. ވިލިނގިލި ހުދުރުވާގެ، ފަހުމީ އަލީ އަދި ނ. މަނަދޫ ނޫރީގެ އަލީ ހައިޝަމް އަށް ވެސް ޝަރީއަތުން މިއަދު ވަނީ އެފުރުސަތު ދީފަ އެވެ. އިދާރީ މި ބައްދަލުވުންތަކަށްފަހު ދިފާއީ ހެކިން ހުށަހަޅަން 15 ދުވަހުގެ މުއްދަތެއް ވެސް ވަނީ ދީފަ އެވެ.\nއިސްހާގުގެ މައްޗަށް ދައުލަތުން ވަނީ ތިން ދައުވާއެއް އުފުލާފަ އެވެ. އެއީ ގޮވާ ތަކެތި އެހެން ތަނަކަށް ގެންދިއުން، ޓެރަރިޒަމްގެ އަމަލެއް ކުރުމަށް ރޭވުން އަދި ޓެރަރިޒަމްގެ އަމަލެއް ހިންގުމުގައި ބައިވެރިވި ކަމުގެ ކުށުގެ ދައުވާ އެވެ.\nއިސްހާގަކީ ހަމަލާ ދިނުމުގައި އެންމެ އިސްކޮށް ހުރި ވ. ތިނަދޫ، ހިޔާ، އަދުހަމް އަހުމަދު ރަޝީދު އެ ހަމަލާ އަށް ތައްޔާރުކުރި މީހާ ކަމަށް ދައުލަތުން ތުހުމަތުކުރެ އެވެ. އަދި ފަހުމީ އަކީ ވެސް ހަމަލާގެ އެކި ކަންކަމުގައި ބައިވެރިވެފައިވާ މީހެއް ކަމަށް ވެސް ތުހުމަތުކުރެ އެވެ.\nމި މައްސަލައިގައި ދައުވާ ލިބޭ އަދުހަމް ރަޝީދުގެ ޝަރީއަތް ވަނީ ސިއްރުކޮށްފަ އެވެ. އޭނާ ވަނީ ދައުލަތާ އެކީ އިއުތިރާފްގެ އެއްބަސްވުމެއް ހަދާފަ އެވެ.\nއަދުހަމްގެ މައްޗަށް ދައުލަތުން އުފުލާފައިވަނީ ހަތަރު ދައުވާ އެކެވެ. އެއީ ޓެރަރިޒަމްގެ އަމަލެއް ކުރުމުގެ ކުށުގެ ދައުވާ އާއި ޓެރަރިޒަމްގެ އަމަލެއް ކުރަން ރޭވުމުގެ ކުށުގެެ ދައުވާ އާއި ޓެރަރިސްޓް ޖަމާއަތަކަށް ތާއީދުކުރުމުގެ ކުށުގެ ދައުވާ އާއި ތޫނު އެއްޗެއް ނުވަތަ ނުރައްކާތެރި ހަތިޔާރެއް ބޭނުންކޮށްގެން ގަސްދުގައި މީހަކު މަރާލަން އުޅުމުގެ ކުށުގެ ދައުވާ އެވެ.


Yemen gai thibey UAE sifainge adhadhu madhu kuranee | Mihaaru\nސައުދީ ކޯލިޝަނުން ހޫތީންނާ ދެކޮޅަށް ހަމަލާދޭން ފެށީ މާޗް 2015 ގައި. --ފޮޓޯ:ރޮއިޓާސް\n09 ޖުލައި 2019 - 13:41 1 comment\nހަނގުރާމައިގެ ސަބަބުން ވީރާވެފައިވާ ޔަމަނުން ސިފައިން މަދުކުރާ ސަބަބެއް ކަމަށް ޔޫއޭއީ އިން ބުނެފައި ވަނީ "މިލިޓަރީ ފަސްޓް" ސިޔާސަތުގެ ބަދަލުގައި "ޕީސް ފަސްޓް" ސިޔާސަތަށް އިސްކަން ދިނުމުގެ ގޮތުން ކަމަށެވެ.\nޔޫއޭއީގެ އޮފިޝަލަކު ވިދާޅުވީ ސިފައިން މަދު ކުރަނީ ދެކުނުގެ އަދަނުގެ ބަނދަރުންނާއި ހުޅަނގުގެ ހޮދައިދާދު ބަނދަރު ހިމެނޭ ސަރަހައްދުތަކުން ކަމަށެވެ.\nޔޫއޭއީގެ އޮފިޝަލުން ވިދާޅުވީ ޔަމަނުން އެ ގައުމުގެ ސިފައިން ފޭބި ނަމަވެސް ޔަމަނުގެ 90،000 އަށް ވުރެ ގިނަ ސިފައިން ތަމްރީނުކޮށްދީފައިވާ ކަމަށެވެ. އަދި އެއީ ޔަމަނުގައި ހޯދި އެންމެ ބޮޑު އެއް ކާމިޔާބީ ކަމަށް އޭނާ ވިދާޅުވި އެވެ.\nޔަމަނުގެ ހަނގުރާމަ 2014 ވަނަ އަހަރު ފެށީ ހޫތީ ހަނގުރާމަވެރިން ގައުމުގެ ވެރިރަށް ސަންއާ އަދި އެހެން ބައެއް ސަރަހައްދުތައް ހިފުމުންނެވެ. ޔަމަނަށް ސައުދީ ކޯލިޝަނުން ވައިގެ ހަމަލާތައް ދޭން ފެށީ މާޗް 2015 ގަ އެވެ. ޔޫއޭއީ އަކީ ސައުދީ ކޯލިޝަނުގެ މުހިންމު ބައިވެރިއެކެވެ.\nޔޫއޭއީގެ އޮފިޝަލް ވިދާޅުވީ ޔަމަނުން ސިފައިން މަދު ކުރަނީ ސައުދީއާ މަޝްވަރާކޮށްފައި ކަމަށެވެ. އަދި އެ މަޝްވަރާތައް ކުރިއަށްދާތާ އަހަރެއްހާ ދުވަސްވެއްޖެ ކަމަށް އޭނާ ވިދާޅުވި އެވެ.\nއިތުރު ލިޔުންތައް ޔޫއޭއީ ޔަމަން މިލިޓަރީ


Actor Arshad Warsi ves karant bilu nudhekkifai\nއެކްޓަރު އަރްޝަދު ވާރްސީ ކަރަންޓު ބިލު ނުދެއްކިފައި\nފާއިތުވީ ދުވަސްތަކުގައި ކަރަންޓު ބިލު ބޮޑުވުމުގެ ޝަކުވާ ދުނިޔޭގެ ގިނަ ބަޔަކު ކުރަމުންދާއިރު ބޮލީވުޑް ތަރިން ވެސް މިކަމުން އިސްތިސްނާ އެއް ނުވެ އެވެ. ވަރަށް ގިނަ ފިލްމީ ތަރިން ވަނީ އެމީހުންގެ ކަރަންޓް ބިލްތައް ބޮޑުވުމުގެ ޝަކުވާ ސޯޝަލް މީޑިއާގައި ބަންޑުންޖަހާފަ އެވެ.\nއެގޮތުން އެކްޓަރު އަރްޝަދު ވާރްސީ ވެސް އޭނަގެ ކަރަންޓު ބިލު ބޮޑުވުމުގެ ޝަކުވާ ކޮށްފައި ވެއެވެ. އޭނާ ބުނި ގޮތުގައި މަހަކު ލައްކަ އަކަށް ވުރެ ގިނަ ރުޕީސް އޭނާ މިހާރު ކަރަންޓު ބިލް ދައްކަން ޚަރަދު ކުރަން ޖެހެ އެވެ.\nއަރްޝަދު އަކީ ގިނަ ފިލްމުތަކެއްގައި ކޮމެޑީ ރޯލުތައް ކުޅޭ ވަރަށް މަޖާ އެކްޓަރެކެވެ. އެހެންވެ އޭނާގެ ޓުވީޓުގައި ވެސް މި މައްސަލަ ވަރަށް މަޖާކޮށް ހިއްސާ ކޮށްފައި ވެއެވެ.\n"މިހާރު ކަރަންޓު ބިލަށް މި ދައްކަން ޖެހޭ ވަރު ގިނަ ކަމުން ދެން ޖެހޭނީ އަހަރެންގެ އަތުގައި ހުރި ޕެއިންޓިންގްސްތައް ވިއްކައިގެން ބިލު ދައްކަން. ދެން އަންނަ ބިލެއް ދައްކަން ކިޑްނީ ވިއްކާލަން ޖެހޭނެ ކަމަށް މި ބަލަނީ،" އަރްޝަދުގެ ޓުވީޓްގައި ބުނެފައި ވެއެވެ.\n"ހެޔޮނުވާނެ މަގޭ ޕެއިންޓިންގްސް ގަނޭ. އެހެން ނޫނީ މި މަހުގެ ބިލެއް ނުދެއްކޭނެ. ދެން އަންނަ މަހުގެ ބިލް ދައްކަން ކިޑްނީ އެބަ ސަލާމަތް ކުރަން ޖެހޭ،" އަރްޝަދު ލިޔެފައި ވެއެވެ.\nއަރްޝަދުގެ ޓުވީޓަށް ބައެއް ފިލްމީ ތަރިން ވެސް ޖަވާބު ދީފައި ވެއެވެ. ބަތަލާ ޝްރޫތީ އަރްޝަދަށް ޖަވާބު ދެމުން ބުނީ އޭނާއަށް އަރްޝަދުގެ ދެ ޕެއިންޓިން ލިބުނީ ކަމަށެވެ. ނަމަވެސް އަނެއްކާ އޭނާގެ ކަރަންޓު ބިލު ދައްކަން އެތަނުން އެ ޕެއިންޓިން ޖެހޭނީ ވިއްކާލަން ކަމަށެވެ.\nއަރްޝަދު އަށް އެންމެ މަޖާ ޖަވާބެއް ދީފައިވަނީ އޭނާގެ ފޭނެކެވެ. އޭނާ ބުނީ އަރްޝަދު ވިއްކާ ޕެއިންޓިން ގަންނަން އޭނާގެ ކިޑްނީ ވިއްކާލަން ޖެހޭ ކަމަށެވެ. ފަހުން އަރްޝަދު ކުރި ޓުވީޓެއްގައި ބުނީ އޭނާގެ މައްސަލަ އަށް އިލެކްޓްރިސިޓީ ބޯޑުން ހައްލެއް ހޯދައިދީފި ކަމަށެވެ.\nއަމީތާބު ގެއަށް، އަބީޝެކް އަދިވެސް ހޮސްޕިޓަލުގައި\nއޭއާރް ރަހްމާނަށް މަސައްކަތް ނުލިބޭ ހަގީގީ ސަބަބު


ކުޅިވަރު - ޑިމިޓްރީ ޕަޔެޓް\nމާސޭއަށް ޕަޔެޓް ވިއްކާލުމަށް ވެސްޓްހަމް އިން އެއްބަސްވެއްޖެ\nމާސޭ އަށް ޕަޔެޓް ވިއްކާލުމަށް ވެސްޓްހަމް އިން ނިންމާފައިވަނީ 25 މިލިއަން ޕައުންޑަށް\nޕަޔެޓް ވަނީ މީގެކުރިންވެސް މާސޭއަށް ކުޅެފަ\nކ. މާލެ 30 ޖެނުއަރީ 2017 | ހޯމަ 07:47 1,574\nވެސްޓްހަމް އިން 25 މިލިއަން ޕައުންޑަށް މާސޭ އަށް ވިއްކާލި ޕަޔެޓް - ގެޓީ އިމޭޖާސް\nފްރާންސްގެ އޮލިމްޕިކް ޑީ މާސޭ އަށް ޑިމިޓްރީ ޕަޔެޓް ވިއްކާލުމަށް ވެސްޓްހަމް ޔުނައިޓެޑުން އެއްބަސްވެއްޖެއެވެ.\nވެސްޓްހަމްގެ ކުރީގައި މޮޅު ކުޅުމެއް ދައްކަމުން އަންނަ ޕަޔެޓް 25 މިލިއަން ޕައުންޑަށް މާސޭ އަށް ވިއްކާލުމަށް އެ ކްލަބުން އެއްބަސްވެފައިވާއިރު، އެ ކްލަބުން ވަނީ އެކަން ހާމަކޮށް ރަސްމީ ޓުވީޓާ އެކައުންޓުން ޓޫވީޓްވެސްކޮށްފައެވެ.\nމީގެއިތުރުން ޕަޔެޓްވެސް ވަނީ އޭނާގެ ރަސްމީ ޓުވިޓާގައި "ބެކް ޓު ހޯމް" ޖެހުމަށްފަހު ޓުވީޓްކޮށްފައެވެ. ބެލެވޭ ގޮތުގައި އޭނާ އެހެން ޓުވީޓްކޮށްފައިވަނީ އެނބުރި ފްރާންސް އަށް ގޮސް އޭނާ ކުރިން ކުޅުނު ކްލަބަށް ކުޅޭތީއެވެ.\nނިމިގެންދިޔަ ޔޫރޯ ފުޓުބޯޅަ މުބާރާތުގައި މޮޅު ކުޅުމެއް ފްރާންސްއަށް ދައްކާފައިވާ ޕަޔެޓް ހޯދުމަށް ގިނަ ކްލަބްތަކުން ވަނީ މަސައްކަތްކޮށްފައެވެ. އޭގެ ތެރޭގައި ސްޕެއިން އަދި އިޓަލީގެ ކްލަބްތައްވެސް ހިމެނެއެވެ.\nމާސޭއަށް މީގެކުރިންވެސް ކުޅެފައިވާ ޕަޔެޓް އެ ކްލަބް ދޫކޮށްލުމަށްފަހު ވެސްޓްހަމްއާ ގުޅުނީ 2015 ވަނަ އަހަރެވެ. އެގޮތުން އޭނާ ވަނީ އެ ކްލަބަށް ވޭތުވެ ދިޔަ ދެ ސީޒަނުގައި ކުޅުނު 60 މެޗުގައި 15 ލަނޑު ކާމިޔާބުކޮށްފައެވެ.\nމިދިޔަ ސީޒަނުގައި ޕްރިމިއާ ލީގުގެ ޓީމް އޮފް ދަ އިޔާގައި ހިމެނުނު ޕަޔެޓް ވަނީ ވެސްޓްހަމްގެ އެންމެ މޮޅު ކުޅުންތެރިޔާގެ މަގާމުވެސް މިދިޔަ ސީޒަނުގައި ހޯދާފައެވެ.\nމިސްރުގެ ފުރަތަމަ ޑިމޮކްރެޓިކް ރައީސް މުރުސީގެ ހަށިކޮޅު ގާހިރާގައި ފަސްދާނުވަޑުވައިފި


Gellunu Kujjaa Hoadhan Vaige Magun 4500 Aka Meylu Balaifi\nކޯސްޓް ގާރޑް - ފޮޓޯ އެމްއެންޑީއެފް\nގެއްލުނު ކުއްޖާ ހޯދަން ވައިގެ މަގުން 4500 އަކަމޭލު ބަލައިފި\n18 އޮކްޓޯބަރ 2021 - 22:21:17\nމިދިޔަ ހޮނިހިރު ދުވަހު ހިނގި ނުރައްކާތެރި ކަނޑުމަތީގެ ހާދިސާގައި ގެއްލުނު ހަތަރު އަހަރުގެ ކުޑަކުއްޖާ ހޯދަން ސިފައިން ކުރި މަސައްކަތުގައި މިއަދު ވައިގެ މަގުންނާއި ކަނޑުމަގުން ބޮޑު ސަރަހައްދެއް ބަލައިފި އެވެ.\nއެމްއެންޑީއެފުން މިއަދު ބުނީ ކުޑަކުއްޖާ ހޯދަން ކުރި މަސައްކަތުގައި ކަނޑުމަގުން، 131 އަކަ ނޯޓިކަލް މޭލުގެ ސަރަހައްދެއް، އަދި ވައިގެ މަގުން 4،512 އަކަ ނޯޓިކަލް މޭލުގެ ސަރަހައްދެއް ބަލާފައިވާ ކަމަށެވެ. އެހެން ނަަމަވެސް ކުޑަކުއްޖާ އަދި ފެނިފައެއް ނުވެއެވެ.\nސަން ސިޔާމް އޮޅުވެލި ރިސޯޓު ބޭރުން އަޑިއަށްދިޔަ ލޯންޗުން ކަނޑަށް ވެއްޓުނު ތުއްތު ކުއްޖާގެ ހޯދުމުގެ މަސައްކަތް ހުއްޓާނުލާ ކުރިއަށްދާ ކަމަށާއި އަދި މީހަކު ގެއްލިގެން ހޯދުމަށް ބޭނުންކުރާ ހުރިހާ ވަސީލަތެއް މިހާރު ބޭނުން ކުރަމުންދާ ކަމަށްވެސް އެމްއެންޑީއެފުން މައުލޫމާތު ދެއެވެ.\nނަމަވެސް މޫސުން ގޯސްވުމުގެ ސަބަބުން އެ މަސައްކަތުގައި މާ ބޮޑު ކުރިއެރުމެއް އަދި ހޯދިފައެއް ނުވެއެވެ.\nރާއްޖެއަށް މިހާރު ކުރަމުންދާ ވިއްސާރައިގައި މިއަދު ވެސް ކަނޑުތައް ގަދަވާނެ ކަމަށާއި މޫސުމަށް ސަމާލުވުމަށް މުސޫމާ ބެހޭ އިދާރާ (މެޓް) އިން ވަނީ އިލްތިމާސްކޮށްފައެވެ.\nއެގޮތުން ރާއްޖޭގެ ދެކުނުގެ ރަށްތަކަށް ކެރީގެ އަސަރު ފޯރާނެ ކަމަށާއި އުތުރާއި މެދު ރާއްޖެތެރޭގެ އެކި ހިސާބަށް ގުގުރުމާއެކު ބޯކޮށް ވާރޭ ވެހޭނެ ކަމަށް ލަފާލުރެވޭ ކަމަށް މެޓުން ބުނެ އެވެ.\nދެކުނުގެ އަތޮޅުތަކަށް ހުޅަނގު ދެކުނާއި ހުޅަނގުން ގަޑިއަކު 8 މޭލާއި 18 މޭލާއިި ދެމެދުގެ ބާރުމިނުގައި ވައިޖެހޭނެ ކަމަށާއި އެހެން ހިސާބުތަކަށް ގަޑިއަކު 13 މޭލާއި 23 މޭލާ ދެމެދުގެ ބާރުމިނެއްގައި ވައިޖެހޭނެ ކަމަށް ލަފާކުރެވޭ ކަމަށް މެޓުން ބުނެ އެވެ. އަދި ވިލާގަނޑުގައި ގަޑިއަކު ގާތްގަނޑަކަށް 45 މޭލުގެ ބާރުމިނަށް ވައިގަދަވުން އެކަށިގެންވާ ކަމަށެވެ.\nރާއްޖޭގެ ކަނޑުތައް އާދައިގެ ވަރަކަށް ގަދަވާނެ ކަމަށާއި ރާޅުގެ އުސްމިނުގައި ތިން ފޫޓާއި ހަތް ފޫޓު ހުންނާނެ ކަމަށް މެޓުން ބުނެ އެވެ. އެހެންކަމުން މޫސުމަށް ސަމާލުވުމަށް މެޓުން އިލްތިމާސް ކުރެ އެވެ.


Emme bodu faidhaa eh MACL ah | Mihaaru\nވެލާނާ އިންޓަނޭޝަނަލް އެއާޕޯޓުގައި ބޯޓުތައް ޕާކްކޮށްފައި --ފޮޓޯ:އާކައިވް\n03 މާޗް 2019 - 15:33 30 comments\nފިނޭންސް މިނިސްޓްރީން އާންމުކުރި މިދިއަ އަހަރުގެ ތިން ވަނަ ކްއާޓަރުގެ މާލީ ރިޕޯޓުން ދައްކާ ގޮތުގައި އެ މުއްދަތުގައި އެމްއޭސީއެލް އަށް ލިބުނު 1.1 ބިލިއަން ރުފިޔާގެ އާމްދަނީގެ ތެރެއިން ފައިދާއަކީ 277 މިލިއަން ރުފިޔާ އެވެ.\nއެ މުއްދަތުގައި އެންމެ ބޮޑު އާމްދަނީއެއް ލިބުނީ 2.3 ބިލިއަން ރުފިޔާގެ ވިޔަފާރިއާ އެކު އެސްޓީއޯ އަށެވެ. އަދި ފައިދާއަށް 47 މިލިއަން ރުފިޔާ ލިބުނެވެ. މިއީ 2017 ވަނަ އަހަރުގެ ތިން ވަނަ ކްއާޓަރުގެ ފައިދާއަށް ވުރެ2މިލިއަން ރުފިޔާ މަތީ އަދަދެކެވެ.\nއެސްޓީއޯގެ މިދިއަ އަހަރުގެ ތިން ވަނަ ކްއާޓަރުގެ އާމްދަނީ ވަނީ އޭގެ ކުރީ އަހަރުގެ އެ މުއްދަތުގެ އާމްދަނީއާ އަޅާބަލާއިރު 704 މިލިއަން ރުފިޔާގެ ކުރިއެރުމެއް ވެސް ހޯދައިފަ އެވެ.\nއާމްދަނީގެ ގޮތުގައި 658 މިލިއަން ރުފިޔާ ދިރާގަށް ލިބުނު އިރު ފައިދާއަކީ 203 މިލިއަން ރުފިޔާ އެވެ.\nމިދިއަ އަހަރުގެ ތިން ވަނަ ކްއާޓަރުގައި ބީއެމްއެލަށް 609 މިލިއަން ރުފިޔާ ލިބުނު އިރު ފައިދާ އުޅެނީ 269 މިލިއަން ރުފިޔާގަ އެވެ.\nއައިލެންޑް އޭވިއޭޝަންގެ 591 މިލިއަން ރުފިޔާގެ އާމްދަނީގެ ތެރެއިން ފައިދާ އަކީ 27 މިލިއަން ރުފިޔާ އެވެ.\nސްޓެލްކޯއަށް 31 މިލިއަން ރުފިޔާގެ ފައިދާއެއް ވީ 445 މިލިއަން ރުފިޔާގެ ވިޔަފާރިންނެވެ.\nއެ މުއްދަތުގައި އެމްޓީސީސީގެ އާމްދަނީ އަކީ 308 މިލިއަން ރުފިޔާ އެވެ. ފައިދާ އަކީ އެންމެ ތިން ލައްކަ ރުފިޔާ އެވެ.\nސަރުކާރު ކުންފުނިތަކުގެ ތެރެއިން މިދޔަ އަހަރުގެ ތިންވަނަ ކުއާޓަރުގައި އާމްދަނީގެ އެންމެ ބޮޑު ކުރިއެރުމެއް ލިބުނީ ވޭސްޓް މެނޭޖްމެންޓް ކޯޕަރޭޝަން (ވެމްކޯ) އަށެވެ. އެކުންފުނިން 183 ޕަސެންޓްގެ ކުރިއެރުމަކާ އެކު އާމްދަނީއަކީ 60 މިލިއަން ރުފިޔާ އެވެ. އެކަމަކު 1.8 މިލިއަން ރުފިޔާ ގެއްލުންވި އެވެ.\nއޭގެ ކުރީ އަހަރުގެ އެ މުއްދަތުގައި ވެމްކޯގެ އާމްދަނީ އުޅުނީ 21 މިލިއަން ރުފިޔާގަ އެވެ.\nސަރުކާރު ހިއްސާވާ 18 ކުންފުނީގެ ތެރެއިން ފަސް ކުންފުންޏެއްގެ އާމްދަނީ ވަނީ 2017ގެ ތިން ވަނަ ކުއާޓަރަށް ވުރެ ދަށަށް ގޮސްފަ އެވެ.\nއާމްދަނީ ދަށަށް ދިޔަ ކުންފުނިތައް\n- އާސަންދަ ކުންފުނި\n- ކައްދޫ އެއާޕޯޓް ކޮމްޕެނީ ލިމިޑެޓް\n- މާލޭ ވޯޓާ އެންޑް ސްވަރޭޖު ކޮމްޕެނީ (އެމްޑަބްލިއުއެސްސީ)\n- މޯލްޑިވްސް ސްޕޯޓްސް ކޯޕަރޭޝަން\n- މޯލްޑިވްސް އިންޓަގްރޭޓެޑް ޓޫރިޒަމް ޑިވެޕޮލްމެންޓް ކޯޕަރޭޝަން (އެމްއައިޓީޑީސީ)\nމި ކުންފުނިތަކުގެ ތެރެއިން އެންމެ ކުޑަ އާމްދަނީއެއް ލިބުނީ މޯލްޑިވްސް ސްޕޯޓްސް ކޯޕަރޭޝަނަށެވެ. އެގޮތުން މިދިޔަ އަހަރުގެ ތިން ވަނަ ކުއާޓަރުގެ އާމްދަނީއަކީ އެންމެ 3،577 ރުފިޔާ އެވެ.\nމިދިޔަ އަހަރުގެ ތިން ވަނަ ކުއާޓަރުގައި ހަތް ކުންފުންޏަކަށް ގެއްލުންވި އެވެ.\n- އައްޑޫ އިންޓަނޭޝަނަލް އެއާޕޯޓް (15 މިލިއަން ރުފިޔާ)\n- ހަޒާނާ މޯލްޑިވްސް (503،617 ރުފިޔާ)\n- ކައްދޫ އެއާޕޯޓް ކޮމްޕެނީ ލިމިޑެޓް (10.8 މިލިއަން ރުފިޔާ)\n- މޯލްޑިވްސް ސެންޓަ ފޯ އިސްލާމިކް ފައިނޭންސް ލިމިޑެޓް (1.4 މިލިއަން ރުފިޔާ)\n- މޯލްޑިވްސް ސްޕޯޓްސް ކޯޕަރޭޝަން ލިމިޑެޓް (1.3 މިލިއަން ރުފިޔާ)\n- މޯލްޑިވްސް އިންޓަގްރޭޓެޑް ޓޫރިޒަމް ޑިވެޕޮލްމެންޓް ކޯޕަރޭޝަން (އެމްއައިޓީޑީސީ): (2.8 މިލިއަން ރުފިޔާ)\n- ވެމްކޯ (1.8 މިލިއަން ރުފިޔާ)\nއިތުރު ލިޔުންތައް އެސްޓީއޯ އެމްއޭސީއެލް ދައުލަތުގެ އާމްދަނީ ވެލާނާ އިންޓަނޭޝަނަލް އެއާޕޯޓް


India ge Zoolakun 8 singaa covid ah positive ve, Zoo bandhu koffi - vNews.mv\nއިންޑިއާގެ ޒުލަކުން 8 ސިންގާ ކޮވިޑް-19 އަށް ޕޮޒިޓިވްވެ، ޒޫ ބަންދުކޮށްފި\nސައިފް އަޒްހަރު 04 May 2021, 21:58\nއިންޑިއާގެ ޒުލަކުން 8 ސިންގާ ކޮވިޑް-19 އަށް ޕޮޒިޓިވްވެއްޖެއެވެ.\nމިކަން ހާމަކޮށްފައިވަނީ އިންޑިއާ ސަރުކާރުން މިއަދުގެ ވަގުތެއްގައެވެ.\nއިންޑިއާގެ ދެކުނުގެ ހައިދަރްއާބާދު ސްޓޭޓްގައި ހުންނަ ނެހްރޫ ޒޫލޮޖިކަލް ޕާކްގެ ސިންގާތަކަށް ނޭވާލާން އުނދަގޫވުމުގެ އަލާމާތްތަކެއް ފެނިގެން،އެ ސިންގާތަކުގެ ސާމްޕަލްތައް ޒޫ ހިންގާ ފަރާތުން ސަރުކާރުގެ ރިސާޗް ލެބޯޓަރީއަށް ފޮނުވީ މާޗްމަހުގެ 24 ވަނަ ދުވަހުއެވެ.\nސާމްޕަލްތަކުގެ ޓެސްޓް ނަތީޖާ ދެއްކިގޮތުން، ސިންގާތަކަށް ކޮވިޑް ޖެހިފައިވާކަން، ސެންޓަރ ފޮރް ސެލިއުލަރ އެންޑް މޮލިކިއުލަރ ބަޔޮލޮޖީން ޒޫ ހިންގާ ފަރާތަށް އަންގާފައިވާ އޭޕްރީލްމަހުގެ 29 ވަނަ ދުވަހުއެވެ.\nމިކަމާ ގުޅޭގޮތުން، އިންޑިއާ ސަރުކާރުގެ މިނިސްޓްރީ އޮފް އެންވައިރަންމަންޓް، ފޮރެސް އެންޑް ކްލައިމެޓް ޗޭންޖްއިން ނެރުނު ބަޔާނެއްގައި ބުނެފައިވަނީ، ދުނިޔޭގެ އެހެން ހިސާބުތަކުގައި ޖަނަވާރުން ކޮވިޑަށް ޕޮޒިޓިވްވެ ކުރެވިފައިވާ ތަޖުރިބާއަށް ބަލާއިރު، ސިންގާތަކުގެ ކިބައިން ކޮވިޑްބަލި އިންސާނުންނަށް ޖެހިދާނެކަމުގެ ހެއްކެއް ނެތް ކަމަށެވެ.\nއެހެން ނަމަވެސް، ސިންގާތައް ޕޮޒިޓިވްވުމާ ގުޅިގެން ނެހްރޫ ޒޫލޮޖިކަލް ޕާކް މިހާރުވަނީ ބަންދުކޮށްފައެވެ. އަދި ސިންގާތަކުގެ ހާލު ރަނގަޅު ކަމަށްވެސް ބުނެފައި ވެއެވެ.\nނެހްރޫ ޒޫލޮޖިކަލް ޕާކަކީ 380 އޭކަރުގެ ބިމެއްގައި ގާއިމްކޮށްފައިވާ، އެތައް ބާވަތެއްގެ ޖަނަވާރު ގެންގުޅޭ ޒުލެކެވެ.\nނެހްރޫ ޒޫލޮޖިކަލް ޕާކް އޮންނަނީ، މީހުން ބައިބޯ ސަރަހައްދުތަކާ ގާތުގައި ކަމަށްވެފައި، ސިންގާތަކަށް ކޮވިޑްޖެހުނީ ޒުލުގައި މަސައްކަތްކުރާ މީހުންގެ ފަރާތުން ނުވަތަ ސިންގާތައް ބަލަހައްޓާ މީހުންގެ ފަރާތުންކަމަށް ކަމާބެހޭ ފަރާތްތަކުންވަނީ ލަފާކޮށްފައެވެ.\nސިންގާތަކެއް ކޮވިޑަށް ޕޮޒިޓިވްވި ޚަބަރު ލިބުނުއިރު، އިންޑިއާއިން ކޮންމެދުވަހަކު ކޮވިޑަށް އަލަށް ޕޮޒިޓިވްވާ މީހުންގެ އަދަދު ތިންލައްކައިން މަތީގައި އުޅޭތާ 13 ދުވަސްވަނީ ފާއިތުވެގެން ގޮސްފައެވެ.\nއިންޑިއާއިން ބަލިޖެހުނު މީހުންގެ އަދަދު މިއަދު 20 މިލިއަނަށް އަރައިގެން ދިޔައިރު، ކޮންމެ ދުވަހަކު މަރުވާ މީހުންގެ އަދަދުވެސް މިހާރު އުޅެނީ ތިންހާހުން މަތީގައެވެ.\nއިންސާނުން ފިޔަވައި، އެތައް ބާވަތެއްގެ ޖަނަވާރުންވެސް ކޮވިޑަށް ޕޮޒިޓިވްވެފައިވާކަން މިދިޔަ އަހަރުގެ ތެރޭގައި ދުނިޔޭގެ އެތައް ގައުމަކުން ރިޕޯޓްކޮށްފައި ވެއެވެ.\nމިދިޔަ އަހަރުގެ އޭޕްރީލްމަހުގެ ތެރޭގައި އެމެރިކާގެ ޒުލަކުންވެސް ސިންގާތަކެއް ޕޮޒިޓިވްވެގެން ރިޕޯޓްކޮށްފައިވާއިރު، ހޮންގްކޮންގުން ކުއްތާތަކާއި ބުޅާވެސް ކޮވިޑަށް ޕޮޒިޓިވްވެފައި ވެއެވެ.


Inthihaabu Lasnuvaane Gothah Court Gaivaa Inthihaabee Massala Ninman Edheynan: EC - Vaguthu\nއިންތިހާބު ލަސްނުވާނެ ގޮތަށް ކޯޓުގައިވާ އިންތިހާބީ މައްސަލަ ނިންމަން އެދޭނަން: އީސީ\nލޯކަލް ކައުންސިލްތަކުގެ އިންތިހާބުގައި ވާދަކުރަން އަލުން ފުރުސަތު ހުޅުވާލުމަށް އިލެކްޝަންސް ކޮމިޝަން (އީސީ) ގެ މައްޗަށް އަމުރުކޮށްދޭން އެދި ހައި ކޯޓަށް ހުށަހަޅާފައިވާ މައްސަލަ އިންތިހާބު ބޭއްވުމަށް ކަނޑައަޅާފައިވާ ތާރީހުގެ ކުރިއަށް ނިންމައިދޭން ޝަރީއަތުގައި އެދޭނެ ކަމަށް އެ ކޮމިޝަނުން ވިދާޅުވެއްޖެއެވެ.\n"ރާއްޖެ ޓީވީ" ޕްރޮގްރާމެއްގައި ބައިވެރިވެވަޑައިގެން އީސީގެ ރައީސް އަހުމަދު ޝަރީފް ވިދާޅުވީ އިންތިހާބަށް ކުރިމަތިލުމުގެ ފުރުސަތު އަލުން ހުޅުވާލަން އެދި ކޯޓަށް ހުށަހެޅިފައިވާ މައްސަލާގައި އެ ކޮމިޝަނުން ވަކާލާތު ކުރާނީ މިހާރު އޮތް ސަންސެޓް ނުވަތަ ވަގުތީ ގާނޫނުގެ ދިފާއުގައި ކަމަށެވެ. އެކަމަކު އިންތިހާބު ލަސްނުވާނެ ގޮތަށް މައްސަލަ އަވަހަށް ނިންމައިދޭން ޝަރީއަތުގައި އެދޭނެ ކަމަށް ޝަރީފް ވިދާޅުވިއެވެ.\n"އަޅުގަނޑުމެން ކޯޓުގައި އެދޭނަން. އިންތިހާބު ބޭއްވުމަށް ކަނޑައެޅިފައި އޮތް ތާރީޚުގެ ކުރިން މިއަށް ގޮތެއް ނިންމައިދޭން. އެހެން ނޫނިއްޔާ މި އިންތިހާބު ލަސްވެގެން އެތައް ދުވަހެއް އަނެއްކާ ވެސް ހިނގައިދާނެ." ޝަރީފް ވިދާޅުވިއެވެ.\nހައި ކޯޓަށް މި މައްސަލަ ހުށަހެޅީ މުހައްމަދު ތަސްލީމް ކިޔާ މީހެކެވެ. މިދިޔަ ޑިސެމްބަރު މަހުގެ މެދުތެރޭ ހުށަހެޅި އެ މައްސަލައިގައި އިންތިހާބަށް ކުރިމަތިލާން އިތުރު ފުރުސަތެއް ހުޅުވާލުމަށް ހައި ކޯޓުން އަމުރުކޮށްދޭން އެދިފައިވަނީ އިންތިހާބު ފަސްކުރެވިގެން ދިޔަ އަހަރު ދުވަހެއްހާ ދިގު މުއްދަތުގައި އަލަށް 18 އަހަރު ފުރުނު 5000 އަށް ވުރެ ގިނަ މީހުން ތިބުމުން އެ މީހުނަށް ކުރިމަތިލުމުގެ ފުރުސަތު ގެއްލޭ ކަމަށް ބުނެއެވެ.\nމި ކަމާ ގުޅިގެން ޝަރީފް ވިދާޅުވީ އާންމު ހާލަތްތަކުގައި ވެސް ވޯޓްލާ އާބާދީގެ ބަޔަކަށް ކުރިމަތިލުމުގެ ފުރުސަތު އެ ގޮތުގެ މަތިން ގެއްލޭ ކަމަށެވެ. މި ގޮތުން އިންތިހާބަށް ކުރިމަތިލާން އާންމު ގޮތެއްގައި ހުޅުވާލަނީ 10 ދުވަހަށް ކަން ފާހަގަކުރައްވައި ޝަރީފް ވިދާޅުވީ ކުރިމަތިލެވޭނީ އެ މުއްދަތުގައި 18 އަހަރު ފުރޭ މީހުނަށް ކަމަށެވެ. އޭގެ ފަހުން އިންތިހާބު ބާއްވަނީ ދޮޅު މަސް ދުވަހެއްހާ ފަހުން ކަމަށާއި އެ މުއްދަތުގައި 18 އަހަރުވާ މީހުނަށް ކުރިމަތިނުލެވޭ ކަމަށެވެ.\n"އާންމު ހާލަތުގައި ވެސް އެފަދަ ހާލަތު އެބަ ކުރިމަތިވޭ. އިންތިހާބަށް ކުރިމަތިލާން އަޅުގަނޑުމެން ހުޅުވާލަނީ ދިހަ ދުވަސް. އެ ދިހަ ދުވަސް ތެރޭގައި 18 އަހަރު ފުރިފައި ތިބި މީހުނަށް ކުރިމަތިލެވެނީ. އޭގެ ފަހުން ދޮޅު މަސް ދުވަސް އެބަ ހިނގާ އިންތިހާބު ބޭއްވުމާ ދެމެދު އޮންނާނެ. އެ ދެމެދު 18 އަހަރު ފުރޭ ބަޔަކަށް އެ ފުރުސަތު ލިބިގެން ނުދޭ." ޝަރީފް ވިދާޅުވިއެވެ.\nމިދިޔަ އަހަރުގެ އޭޕްރީލް މަހު ބާއްވަން އެންމެ ފުރަތަމަ ނިންމި ކައުންސިލް އިންތިހާބު ފަސްވެގެން ދިޔައީ ކޮވިޑް-19 ގެ ބަލިމަޑުކަމުގެ ހާލަތު ކުރިމަތިވެގެނެވެ. ދެން އީސީއިން މަސައްކަތް ކުރީ މި އަހަރު މާޗު މަހު އިންތިހާބު ބޭއްވުމަށެވެ. އެކަމަކު ފެބްރުއަރީ މަހާ ހަމައަށް އާންމު ސިއްހަތުގެ ކުއްލި ނުރައްކަލުގެ ހާލަތު ދިގު ދެންމުމުން ކުރިމަތިވި ގާނޫނީ ހުރަހަކާ ހެދި އޭޕްރީލް މަހުގެ ތިންވަނަ ދުވަހު އިންތިހާބު ބޭއްވުމަށް އެ ކޮމިޝަނުން ނިންމިއެވެ.\nއޭޕްރީލް މަހުގެ ތިންވަނަ ދުވަހު ވެސް އިންތިހާބު ބޭއްވެން އަންނަނީ ކައުންސިލްތަކުގެ ވަގުތީ ގާނޫނަށް އިސްލާހެއް ގެނެސްގެނެވެ. އެ އިސްލާހުތައް ހިމެނޭ ބިލް އެކުލަވާލުމުގެ މަސައްކަތް ބަންޑާރަ ނައިބުގެ އޮފީހުން ދަނީ ކުރަމުންނެވެ. އަދި އެ އިސްލާހުތައް ފާސްކުރަން މި މަހުގެ މެދު ތެރޭގައި ރައްޔިތުންގެ މަޖިލީހުގެ ދައުރުން ބޭރު ޖަލްސާއެއް ބާއްވަން އެމްޑީޕީގެ ޕާލިމެންޓްރީ ގްރޫޕްގައި މަޝްވަރާ ކުރުމަށް ވެސް ނިންމާފައިވެއެވެ.\nޖެނުއަރީ 7, 2021 13:24\nތި ކިޔޭ ނުކިޔޭ އެބަ އެނގޭތަ ގމރ؟ ތިބުނާ ގޮތުން ހީވަނީ ސަރީފް ބުނާ ގޮތަށޭ ކޯޓް ތަކުން ކަންކުރަނީ؟އަނގަ ގަޅި ޖެހުނަސް ތިދެން ފުކެއްވަރު،\nޖެނުއަރީ 7, 2021 23:32\nނުކެރޭނެ ތީބޮޑު ވަގެ އް ކޮބާ މަގޭ ވޯޓު؟؟؟


ލީގުގައި ފުރަތަމަ ތިން މެޗުން ބަލިވި އާސެނަލް ތާވަލުގެ ފަސް ވަނައަށް | Voice.mv\nއިނގިރޭސި ޕްރިމިއާ ލީގުގައި ވޮޓްފޯޑް 1-0 ބަލިކޮށް ލީގުތާވަލުގެ ފަސް ވަނައަށް އާސެނަލް ޖެހިލައިފިއެވެ. ލީގުގައި އެންމެ ފުރަތަމަ ކުޅުނު ތިން މެޗުން ބަލިވި އާސެނަލް، ލީގުގައި އެންމެ ފަހުން ކުޅުނު 8 މެޗުގެ ތެރެއިން ހަ މެޗުން މޮޅުވެ ދެ މެޗު އެއްވަރު ވެފައިވާއިރު އޭގެ ތެރެއިން ފަސް މެޗުގައި އާސެނަލްގެ ގޯލަށް ބޯޅައެއް ވަނަނުދީ އެޓީމުން ވަނީ ހިފަހައްޓާފައެވެ.\nއެންމެ ފަހުން ލީގު މެޗެއްގައި އާސެނަލް ބަލިވީ އޮގަސްޓް މަހު މެންޗެސްޓަރ ސީޓީ އާއި ވާދަކޮށް 5-0 ނެވެ. އެ މެޗަށް ފަހުން އެ ޓީމުން ވަނީ ކުޅުން ވަރަށް ބޮޑަށް ރަނގަޅުކޮށް ލީގު ތާވަލުގައި ބޮޑު ކުރިއެރުމެއް ހޯދާފައެވެ.\nރޭގެ މެޗުގެ ފުރަތަމަ ހާފުގެ ވަރަށް ކުރީކޮޅު އާސެނަލްގެ އިގިރޭސި މިޑްފީލްޑަރު ސަކާ އެޓީމަށް ގޯލެއް ކާމިޔާބުކޮށްދިނެވެ. ނަމަވެސް ވީއޭއާރު އިން ބެލުމަށްފަހު ވަނީ އެއީ އޮފްސަޑް ގޯލެއްކަމަށް ނިންމާފައެވެ. މީގެ އިތުރުން ފުރަތަމަ ހާފުގެ 36 މިނެޓްގައި އެޓިމުގެ ފޯވާޑް އެމެރިކް އޮބަމަޔާންއަށް ގޯލެއް ކާމިޔާބުކުރުމަށް ރަނުގެ ފުރުޞަތެއް ލިބި ވަނީ ބޭނުން ހިފޭގޮތް ނުވެފައެވެ. ވޮޓްފޯޑްގެ ޕެނަލްޓީ އޭރިޔާ ތެރެއިން އެޓީމުގެ އިނގިރޭސި ޑިފެންޑަރު ޑެނީރޯސް އާސެނަލްގެ ކުޅުންތެރިއަކަށް ކުރި ފައުލަކާއި ގުޅިގެން އާސެނަލްއަށް ލިބުނު ޕެނަލްޓީ އޮބަމަޔާން ފޮނުވާލުމުން ވޮޓްފޯޑްގެ ކީޕަރު ވަނީ އެބޯޅަ ދިފާޢުކޮށްފައެވެ.\nރޭގެ މެޗުގެ ހަމައެކަނި ގޯލް ފަހު ހާފުގެ 56 ވަނަ މިނެޓުގައި އާސެނަލްގެ އިނގިރޭސި ޒުވާން މިޑްފީލްޑަރު އެމްލީ ސްމިތު ރޯވް އެޓީމަށް ކާމިޔާބުކޮށްދިން އިރު، ރޭގެ މެޗުން ލިބުނު ތިން ޕޮއިންޓާއިއެކު 11 މެޗުން އެޓީމަށް ލިބުނު 20 ޕޮއިންޓާއިއެކު ލީގުގެ ފަސް ވަނަ މަޤާމު ލިބިފައެވެ. 17 ޕޮއިންޓާއިއެކު ވާދަވެރި މެންޗެސްޓަރ ޔުނައިޓެޑް ހަ ވަނާގައި އޮތްއިރު ލީގު ތާވަލުގެ ކުރީގައި އޮތް ޗެލްސީ އާއި އެޓީމާއި ދެމެދު މި ވަގުތު އޮތީ ހަ ޕޮއިންޓްގެ ފަރަގެކެވެ.


އެދެމޭ ކަލާޔާ ގާތުގާ ވުމަށް (ފަސްވަނަބައި) – Esfiya\n“އާލް..ދެން ކިހިނެއް އަހަރެމެން ހަދާނީ..މުލް މެން ކާރިއަކުވެސް ނުބުނެވޭނެ. އަހަރެމެންވެސް އެގޮތަށްތަ މަރުވެގެން ދާނީ..ނޫން އާލް…ނޫން…އެއީ އަޅެ ކޮންކަހަލަ މީހެއް. އިންސާނުންތަކެއް ނޮޅާލައިގެން އެކި ގުނަވަންތަކޭ އެކަނީ..އާލްގެ މަންމަ އާ ބައްޕަވެސް.. ދެން އަހަރެމެން…ނޫން އާލް.. އަހަރެން ބޭނުމެއް ނޫން މިހެން ވާކަށް އަހަރެން ބޭނުމެއް ނޫން އާލްއާ ވަކި ވާކަށް އަހަރެންގެ މަންމަ….ވެސް..ނޫން……!!!!!”\nރޭގަނޑުގެ އެ ހަމަހިމޭން ވަގުތުވެސް އަހަރެމެންގެ ބިރުވެރިކަން ވަނީ އިންތިހާއަށް ގޮސްފައެވެ. އެންމެން އެންމެ ހިތްހަމަ ޖައްސާލައިގެން ނިދާވަގުތު އަހަރެމެން ދެމީހުންގެ އަތުން މިވަނީ ބީވެގެން ގޮސްފައެވެ. ނަމަވެސް އަހަންނަކީ އެއްވެސް އިރަކު އަތް އުރާލައިގެން ހުންނަމީހެއް ނޫންކަމުން އަހަރެން ރޫއަށް ހިތްވަރު ދިނީމެވެ. އަހަރެމެން ދެމީހުންވެގެން މަސައްކަތް ކޮށްގެން އެނުބައި މީހާ ފުލުހުންނާ ހަވާލުކުރާށެވެ. އަހަރެންގެ ހިތުގައި ނިކަން ވަރުގަދަ އަޒުމެއް ކަނޑައަޅާލީމެވެ. އިންސާފު ނުލިބި މަރުވެދިޔަ މީހުންނަށް އިންސާފު ހޯދައިދީ އެ ނުބައި ވަލުޖަނަވާރެއްފަދަ މީހާ ޖަލައްލުމަށެވެ. އެއަޒުމުގައި އަހަރެމެން ދެމީހުން ތެދުވީ މާދަމާގެ އިރު އޮއްސުމުގެ ކުރިން އަހަރެމެންގެ މަގްސަދު ހާޞިލްކުރުމުގެ ނިޔަތުގައެވެ.\nއިރުގެ ރަންދޯދިތަށް އަހަރެމެންނަށް މަރުހަބާ ކީވެސް ބަލަބަލާ ތިއްބައެވެ. މިއަދަކީ ބޮޑު ދުވަހަކަށް ވާނެއޭ އަހަރެންގެ ހިތް ބުނެލިއެވެ. އަހަރެމެން ވަރަށް ރަނގަޅަށް ވިސްނުމަށްފަހު އެންމެފަހުން މޮޅު ޕްލޭނެއް ހަދާލުމަށްފަހު ހެނދުނު ކާފަ ހޭލާ ގަޑިޔަށް އަހަރެން ގޭދޮށަށް ދިޔައިމެވެ. އަދި ދޮރުގައި ތަޅަން ފެށީމެވެ. ނަސީބަކުން ދެފަހަރު ތަޅާލާއިރަށް ދޮރު ހުޅުވުނެވެ.\n“ކާފާ.. ރޫ އެކިޔަނީ ކީކޭތަ؟؟ އަހަންނަކަށް ނޭންގެ.” އަހަރެން ހަމަ ގަދަޔަށް ރޯންފެށީމެވެ. އެގެއިން އައިއރުވެސް އަހަރެން ފިޔާ ކޮޅެއް ލޯކައިރީ ހާކަން އުޅެފައެވެ. އެހެން ކަމުން ވަރަށް ފަސޭހައިން އަހަންނަށް ރޮވުނެވެ.” ރޫ ބުނީ ކާފަޔަކީ ވަރަށް ގޯސް މީހެކޯ..އަހަރެންނަށް ކުރިން ރެޔަކު ވަރަށް ބިރުވެރި ހުވަފެނެއް ފެނުނީމަ ހީކުރީ ރޫ އެދައްކަނީ ހަމަ އަސްލު ވާހަކައެއް ކަމަށް އެކަމަކު ރޭގަ ރޫ ބުނީ ކާފަ މީހުންވެސް ކަޔޯ….ކާފާ.. ރޫ ކީއްވެ އެހެން އެ ކިޔަނީ؟؟!!!” އަހަރެން ރާފައިވާ ގޮތަށް ވާހަކަ ދައްކަމުން ރޮމުން ގެންދިޔައިމެވެ.\n“ދަރިފުޅާ.. ކާފަޔަށް އޭރުވެސް އިނގުނު އެއީ ކަމުދާ ކުއްޖެއް ނޫންކަން. މިގެޔަށް އައި ރޭވެސް އެކުއްޖާ ބުނި ކާފައަތުން އާލް ދުރައްގެންދާނަމޭ..ދެން ކޮން ހުވަފެނެއްތަ ފެނުނީ..އަނެއްކާ އޭގެން ވެސް ކާފަ މީހުން ކަނީތަ؟ ހހެހެހެ.. އެތެރެޔަށް ވަދޭ” ކާފަ އަހަރެންގެ ވާހަކަ ގަބޫލު ކުރީތީ އުފާވެފައިހުރެ ގޭތެރެޔަށް ވަނީމެވެ. ނަމަވެސް ހިތުގައި ވި ބިރުވެރިކަން އެންމެ ހިނދުކޮޅަކަށްވެސް ނުފިލަޔެވެ. ވާނީވެސް އެހެންތާއެވެ. އެކަނިމާ އެކަނި އުޅެންޖެހިފައި މިވަނީ އިންސާނުންކާ ޖަނަވާރަކަށް ވުރެވެސް ނުބައި މީހަކާއެވެ.\nހެނދުނުގެ ނާސްތާއަށް ފަހު އަހަރެން ބެލީ ރީސާޗެއް ހެދޭތޯއެވެ. އިންސާނުންކާ އެކަހަލަ ސައިކޯޕާތް މީހުން ހުއްޓުވަން ކުރަންޖެހޭ ކަންކަން ބަލަމުން ދިޔައިރު އަހަރެންގެ ބޯ ފަޅައިގެން ނުދިޔައީވެސް ކިރިޔާއެވެ. އެމީހުން ހުއްޓުވޭނެ ގޮތުގެ އަލިމަގެއް މިހާތަނަށް ފެނިފައި ނުވާކަމަށް އެކި ސައިޓު ތަކުގައި ލިޔެފައި ވީއިރު އެމީހުން ބައިތިއްބަން އެސައިލަމް ކިޔާތަނެއް ހުންނަވާހަކަ ލިޔެފައި ވިއެވެ. އެންމެ ފަހުންމިރޭ ފުލުހުންނަށް ގުޅަން އަހަރެން ނިންމީމެވެ. ދަބަހުގައި އޮތް ފޯނުނަގައި ނަންބަރުތަކަށް ފިތަން އުޅެނިކޮށް ކާފަ އައިސް ކޮޓަރިޔަށް ވަނުމުން މާޔޫސްވެފައި ފޯނު ބާއްވަން ޖެހުނެވެ.\n“އާލް.. އެބަ އާދޭ ކާފަގެ ވަރަށް ގާތް ރަހުމަތްތެރިޔެއް މިގޭގަ ހުންނަން. މިރޭ އޭނަ ފުރާނެ..އެހެން ވީމަ އާލް ވާނެ އޭނަގެ ހުރިހާކަމެއް ކޮށްދޭން އިނގޭ….އެ އައީ ކަންނޭންގެ” ބެލް ޖަހާލި އަޑަށް އެހެން ބުނެ ކާފަ އެތަނުން ދިޔައެވެ. އަހަރެންވެސް ކާފަގެ ފަހަތުން ނިކުތީމެވެ. އޭރު ދޮރުމަތީގައި ވަރުގަދަ ބިޔަ ފިރިހެނެއް ހުއްޓެވެ. އަހަރެންގެ ހިތް ނުބައި ގޮތަކަށް ތެޅިލިއިރު މިމީހާ އައުން މީވެސް ރަނގަޅުކަމެއް ނޫންކަން ދެނެގަނެވުނެވެ.\n“ޔުސްރާ…. އާދެ ކާން.. ކުރިންވެސް ދައްތަ ގޮވިން އެކަމު އަޑު ނީވުނީމަ އަޅާނުލީ…މިހާރު އެޔޮށް އެގާރަޖެހީ..” ޔުސްރާ ސިހިފައި ގަޑިބަލާލިއިރު ގަޑިން އެގާރަޖެހީއެވެ. ފޮތް ލައްޕާލަމުން ކާކޮޓަރިޔަށް ވަންއިރު ފެނުނު މަންޒަރުން ޔުސްރާ ހައިރާންވިއެވެ. މުޅިންވެސް މުލައިލްމެންގެ ފޮޓޯތަކެވެ. ޔުސްރާ އާއި އަލާނިޔާ ގެ ފޮޓޯއެވެ. އެންމެ ބޮޑުކޮށް އެއްބިތުގައި ވަނީ ލައިތްގެ ފޮޓޯއެކެވެ. ވީއިރު މިއީ ލައިތްގެ މަންމަ ބާއޭ ޔުސްރާގެ ހިތަށް އެރިއެވެ. އަވސް އަވަހަށް ކާލައިގެން ޔުސްރާ ބޭރަށް ނިކުތެވެ. ފަހަތުން މަޒީނާވެސް ނިކުމެ ޔުސްރާއަށް އޭނާގެ ކޮޓަރި ދެއްކިއެވެ. ވަރަށް ފުރިހަމަ ކޮޓަރިއެކެވެ. ކަޅާ ނުލުން މުޅި ކޮޓަރި ޒީނަތްތެރި ކުރެވިފައިވާއިރު ހީވަނީ ޝާހީ ބޭކަލެއްގެ ކޮޓަރިހެންނެވެ. އަޅި އަދި ނޫކުލައިގެ ބެޑްޝީޓެއް އައޅައިފައިވާ އެނދުގައި އށީނދެ ހަމަޖެހިލުމަށްފަހު ޔުސްރާ އަނެއްކާވެސް އެ ފޮތް ނަގާ ކިޔަން ފެށިއެވެ.\nއެމީހާ އަހަންނާ ދިމާއަށް ވަރަށް ބެލިއެވެ. މިކަމުން ކިތަންމެ އުދަގޫވިޔަސް އަހަރެން ބެލީ ހީލައިގެން ހުރެވޭތޯއެވެ. އެމީހާގެ ސަބަބުން އަހަރެމެންގެ ރޭވުން ނާކާމިޔާބު ވެދާނީތީ އަހަރެން ހުރީ ނުހަނު ބިރުންނެވެ. އެހެން ވެއްޖެ ނަމަ މިރޭ ވާނީ އަހަރެން އަދީ ރޫގެވެސް ފަހު ރެޔަށްކަން ޔަގީނެވެ.\nއެހެން ހިތަށް އެރުމާއެކު އަހަންނަށް އަވަސް އަވަހަށް ކޮޓރިޔާ ދިމާއަށް މިސްރާބު ޖެހުނެވެ. އެވަގުތު ކޮންމެސް މީހަކު އަހަރެން ގެ ނޭފަތުގައި ކޮންމެސް އެއްޗަކުން ހިފާ ބާރު ކޮށްލިއެވެ. އެވަގުތު ހުރިހާ މަންޒަރެއް ނުސާފު ވާން ފެށިއެވެ. އަދި ކޮންމެސް ބަޔެއްގެ ހުނުމުގެ އަޑު އިވެން ފެށިއެވެ.\n“އާލް…އޭ.. .އާލް…އަޅެ އަހަރެން އެކަނި ކޮށްފަ ނުދޭބަލަ.” އަހަންނަށް ހޭލެވުނީ ރޫ ގޮވާ ވަރުންނެވެ. ފުންމައިގެން ތެދުވެ އަހަރެން ވަށައިގެން ހޯދަން ފެށީ މިއީ ކޮންތަނެއްކަން ނޭންގޭ ހާލުއެވެ. “ރޫ….މީ ކޮންތަނެއް؟ ކޮބާ އެ ނުބައި މީހާ..؟؟؟!!!! އަހަރެމެން މިތިބީ ކޮންތާކު؟” އަހަރެންނަކީ އެއްވެސް އިރެއްގައި އެހާ ފިނޑީ މީހެއް ނޫންނަމަވެސް އެވަގުތު އަހަންނަށް ރޮވެންފެށުނެވެ.\n“އާލް.. ނުރޮއެ. އަހަރެމެން މިތިބީ އިންޑިއާގަ. އެއީ އާލްގެ ކާފަގެ ކަމެއް. ހުސް ކަސްބީ އަންހެނުން ގެނގުޅޭ ބަޔަކަށް އަހަރެމެން ވިއްކާލީ.. އަހަރެން ދިޔައީ އާލްގެ މެސެޖެއް ލިބިގެން. ނަމަވެސް ހަގީގަތަކީ އެއީ އާލްގެ މެސެޖެއް ނޫންކަން. އަހަރެން ދިޔުމާއެކު އަހަރެންގެ ބޮލުގައި ވަރަށް ބާރަށް ކޮންމެސް އެއަޗަކުން ޖެހި. ދެބަދޭތެރެއިން އެމީހުންގެ ވާހަކަތަށް އަޑު އިވުން. އަހަރެމެން މިތިބީ އެމީހުންގެ ގައިދުގަ”\nއިވުނު ވާހަކަތަކުން އަހަރެންގެ ހިތް ނުހުއްޓުނީވެސް ކިރިޔާއެވެ. އެކަހަލަ ފާފަޔަކަށް އަރައިގަތުމަށްވުރެ މަރުވެސް މާރަނގަޅޭ އަހަރެންގެ ހިތަށް އެވަގުތު އެރިއެވެ. އަހަރެން މިހާ ފިނޑިވީ ކޮންއިރަކު ބާއެވެ؟ އަހަރެން މީ އަބަދުވެސް އެއްގޮތެއް ނެތިއްޔާ އަނެއް ގޮތަކުން އެކަމެއް ހާޞިލްކުރާ މީހަކަށް ވިއިރު މިފަދަ ބޮޑުކަމެއް ކުރިމަތި ވުމުން އަހަރެން މިހެން ރޯން އިންނަން ވީހެއްޔެވެ؟ ނޫނެކެވެ. އަހަރެން މިކަމުން ސަލާމަތް ވާނަމެވެ. ރޫއަށްވެސް އެހީވާނަމެވެ.\nތަންތަން ހޯދަންފެށީ ނިކުމެވޭނެކަހަލަ ތަންކޮޅެއް އެތަނުގައި ހުރި ތޯއެވެ. އަހަރެމެންގެ ނަސީބުވެސް ރަނގަޅީ ކަންނޭންގެއެވެ. ފެންލައިޓުން ނުހަނު ފަސޭހަކަމާއެކު ފުންމާލެވެން ހުރުމުން އަހަރެމެން ދެމީހުން އެންމެ ސިކުންތެއްވެސް ބޭކާރު ކޮށްނުލާ މީހެއް އައުމުގެކުރިން އެތަނުން ފުނަމާލީމެވެ. ދެބުރީގެ އިމާރާތަކުން ފުންމާލުމަށް އެންމެ ސިކުންތެއްވެސް ވިސްނާލުމަށް ނުނެގީ އެތަނުން ސަލާމަތްވާން ބޭނުންވެފައިތިބިލެއް ބޮޑުކަމުންނެވެ. ވެއްޓިޖެހުނުގޮތުން ކުޑަކޮށް ތަދުވިނަމަވެސް އަހަރެމެން އަޅައެއް ނުލަމެވެ. ދެމީހުންވެސް ބެލީ އެތަނާ ދުރަށް ދުވެވޭތޯއެވެ.\nނަމަވެސް ދެމީހުންވެސް ސިހުނީ ކުއްލިއަކަށް ގޯޅިއަޅާލި ވޭން ދެމީހުންނާދިމާއަށް ދިމާއަށް އައުމުންނެވެ. އެންމެ ފަހުކަމަކަށް ހަނދާން ހުންނަނީ ރޫގެ ވޭނީ ރުއިމުގެ އަޑެވެ.\nލޯހުޅޫވާލެވުނު އިރު މި އޮވެވުނީ ގޭގައި ކަން އިނގުމުން އަހަރެން ވަރަށް ހާސް ވިއެވެ. އެއީ އަނެއްކާވެސް އެ ނުބައި ޖަލަށް އާދެވުމުންނެވެ. ފޮތްނެގިތަނާހެން މީހަކު ދިރުގައި ޓަކިޖަހަންފެށިއެވެ.\nއެ ހިސާބަށް ކިޔުމަށްފަހު ޔުސްރާ ނުހަނު ހައިރާންވިއެވެ. އިތުރު އެއްވެސް އެއްޗެއް ލިޔެފައި ނެތުމުންނެވެ. މި އިނގުނު ވާހަކަ ތަކުގެ ސަބަބުން ޔުސްރާ ހައިރާންވެ ދެރަވެފައި ވުމާއެކު ހިންހަމަ ޖައްސާލުމަށްޓަކާ ބޭރަށް ނިކުމެލިއިރު މަޒީނާވެސް އިނެވެ.\n“ނިމުނީ ދޯ..އާދެ މިތާ އިށީންނަން..” އެއްވެސް އެއްޗެކޭ ބުނުމެއް ނެތި ޔުސްރާ ގޮސް ސޯފާއެއްގައި އިށީނެވެ.” އާލްމެން އެކްސިޑެންޓު ވީއިރު އެތަނުގައި ހުރި ފުލުހެއް. އޭނަ އާލް އަހަރެމެން ކާރިޔަށް ގެނަސްދިނީ.. އެކަމަކު ބުނި އިތުރު ކުއްޖެއް ނުފެނުން ވާހަކަ. އަހަރެމެން ތިބީ ވަރަށް އުފަލުން އެކަމަކު އާލްގެ ކަބަޑަށް ހެދުން އަޅަނިކޮށް އަހަންނަށް އާލްގެ ޑައިރީ ފެނުނީ… އަދި ކާސިމްގެ ނުބައިކަން އިނގުނީ..ކުރީގަ މިރަށުން ވަރަށް ގިނަ މީހުން ގެއްލުނު… އެކަކަށްވެސް އެއީ ކީއްވެ ކަމެއް ނޭންގުނު. އެދުވަހު އަހަންނަށްވެސް އިނގުނީ މީހުން ގެއްލެނީ ކީއްވެކަން. ދެން އަހަރެން ހުރީ ލައިތްމެންނަށް ހުރިހާ އެއްޗެއް ކިޔާދޭން. އެކަމަކު ކާސިމު މުޅިގޭގަ ރޯކޮށްލީ. އެހާދިޘާގަ ކާސިމު ވެސް ވަރަށް އާދަޔާ ހިލާފު ގޮތަކަށް މަރުވިއިރު އެ ތިންކުނދިންގެ ކުރީގެ ހަނދާންތައްވެސް ފޮހެވުނީ…ދެން މިހާރު ޔުސްރާއަށް ތި ލިބިފައޮތް ފުރުސަތުގެ ބޭނުން ކޮށްގެން މީހުން މަރަމުން އެދާ މީހަކު އަވަހަށް ހޯދާ. އަހަރެންގެ ހިތް ބުނޭ އެއީ ކާސިމޭ. އޭނަ ނޫން މީހަކު އެހެން މީހުންމަރަމަކުން ނުދާނެ. އޭނަގެ މަރަކީ އަސްލެއް ނެތް ކަމެއްހެން ހީވަނީ.. ޔުސްރާ އެކުދިންނަށް އެހީވެދީ..”\nމަޒީނާ ދެއްކިވާހަކަތަކުން ޔުސްރާ އިނީ ބުނާނެ އެއްޗެއް ވެސް ނޭންގިފައެވެ. މަޒީނާއަށް ހުރިހާކަމެއް މި އިނގޭ ގޮތެއް ނޭންގޭއިރު ޔުސްރާމެންގެ ފޮޓޯތަކާ އެއްޗެހި ވެސް އޭނާގެ އަތުގައި އެބަހުއްޓެވެ. ވީރު މިހުރިހާ ކަންކަން ހޯދާ އަލާނިޔާއަށް އެހީވާން ޔުސްރާ ބޭނުން ވިއެވެ.\nޔުސްރާ ނިދަން ދިޔައިރުވެސް ވިސްނެނީ ދެން ކަންތައް ވޭނެ ގޮތަކާ މެދުއެވެ. މުލައިލްމެންގެ ޓީމާ ގުޅުމަކީ މީހުން މަރަމުން އެގެންދާ މީހާ ހޯދުމަށްފަހު އެއީ ކާސިމް ތޯ ނޫނީ ޔުސްރާ ގެ ހިތުގައި އޮތް ޝައްކު ޔަގީނަށް ބަދަލު ކުރެވިދާނެ ކަމެއްކަމުގައި ޔުސްރާ ދެކުނެވެ. ފަތިހުގެ ފްލައިޓުން ފުރަން ޖެހޭތީ ދަބަސް ތައްޔާރު ކޮށްލުމަށްފަހު ޔުސްރާ ލޯމަރާލިއެވެ.\nhere is the fifth vana part. n mihaaru m feeling better ingey.. sorry habareh nuvevunima. and dont worr mi bai kuru viyakas. in sha aalah maadhan dhigukoh adhi one part upp koh dheynan.. <3 luv u all.. n hope u wait for tomorrows part..\nAlhe… Yusraa-ah dhera gotheh nuhadhahchey… Waiting for the next part 🙂\nyusraa dhw.. hehe .. balamaa dhw dheera gotheh vanii kaakah thoa.. thanks saandy\nMi story ga main character aky kaaku\nfriends group aslu.. haahsakoh alaaniyaa and roo\nYeyy..finally stry kiyaalan libunee dww.. Ithoo mihaaru hithah vx araifi imagination kobaa baa ey..mi part vx v v reethi ingey..keep it up dearr??\nsorry ingey ithoo… i wasnt feeling well.. thanksalott\nwell great job imagination.. v nice.. awerher next part upp koh dheh chey… kiyaaahithun maru verny me..\nv salaam n loved the imaginated ways you have in creating astory of your own.. loved it so much..\nalheyy.. this is soo loaaabii <3 i cry hama mi comment loabi kamun.. eheheh. thanks <3 <3\nhehe.. hithaamaveri vaahaker liyaa kudhin nurone..\nwhen next part dear… ?? cnt wait…. aner bai kiyaa hithun\nAlhe v reethi mi stry..Nxt prt avas kohdheythi ingey..V reethi..\nThafath vaahaka eh\nBut kaasim geyga roa koh liyma muail men enmenge memory lose vaan viy kiy ve???\nI feel confused???\nAnd thibuniy india ga fenuniy enme kuhjekey so dhen ehenviy iru kobaa ruhaa!!!\nAnehkaa ruhaa ves miyhun maran feshiy tha???\nfinally you are back dho??. Mised you dear?. Waiting for next part ingey?\nAal ge diary hifaigen kihineh india ah dhiyaee.. India ga v accident ge vaahaka eh diary ga kihineh liyunee..\nthafaathu vaahaka eh…. Alah imagination ge vaahaka mi kiyani. cool inge. waiting next part ah…\nnice stry <3 waiting for the next part 🙂\nVahaka kuriah nugen dhiun edhen\nހިތާމަ ކުރުވާހަކަ September 9, 2020


Chois end plasge bodu chuhtee hadhiyaa: keybal alhaidhinun mulhin hiley !\nޗޮއިސް އެންޑް ޕްލަސްގެ ބޮޑު ޗުއްޓީ ހަދިޔާ: ކޭބަލް އަޅައިދިނުން މުޅިން ހިލޭ !\nމީޑިއާ ނެޓްގެ ޕާޓްނަރެއްގެ ގޮތުގައި ހަރަކާތްތެރިވާ ޗޮއިސް އެންޑް ޕްލަސް އިން އަންނަ ބޮޑު ޗުއްޓީއާ ދިމާކޮށް ހާއްސަ ޕްރޮމޯޝަނެއް ފަށައިފި އެވެ.\nމި ނޮވެމްބަރުމަހުގެ ނިޔަލަށް ކުރިއަށްގެންދާ މިޕްރޮމޯޝަންގައި ޗޮއިސް އެންޑް ޕްލަސް އިން ކޭބަލް ޓީވީ ކޭބަލް ހިލޭ އަޅައިދިނުމަށް ވަނީ ނިންމާފަ އެވެ.\nކުޅުދުއްފުއްޓަށް ހުޅުވާލައިގެން ކުރިއަށްގެންދާ މި ޕްރޮމޯޝަންގެ ދަށުން ހިލޭ ކޭބަލް ހިދުމަތް ފޯރުކޮށްދިނުމަށް ޗޮއިސް އެންޑް ޕްލަސްގެ 6528077 ގުޅުވުމުން ހަމަޖެހިގެންދާނެކަމަށް އެފަރާތުން މައުލޫމާތުދެ އެވެ.\nމި ޕްރޮމޯޝަންއާ ބެހޭގޮތުން ވާހަކަދައްކަވަމުން ޗޮއިސް އެންޑް ޕްލަސްގެ އޮފިޝަލަކު ވިދާޅުވީ ބޮޑު ޗުއްޓީއާ ދިމާކޮށް ކުރިއަށްގެންދާ މިޕްރޮމޯޝަންގެ ސަބަބުން ކޭބަލް ޓީވީގެ ހިދުމަތް ބޭނުންވެފައިވާ ފަރާތްތަކަށް ލުއި ކަމެއް ލިބިގެންދާނެ ކަމަށެވެ.\nއުރީދޫގެވެސް ޕާޓްނަރެއްގެ ގޮތުގައި ހަރަކާތްތެރިވާ ޗޮއިސް އެންޑް ޕްލަސް އިން ހިލޭ އަޅައިދޭ މި ކޭބަލްއިން އުރީދޫ ސްޕަރނެޓްގެވެސް ހިދުމަތް ލިބޭނެ އެވެ.\nމީޑިއާނެޓުންވެސް ބޮޑު ޗުއްޓީއާ ދިމާކޮށް އަންނަނީ ޕްރޮމޯޝަނެއް ހިންގަމުނެވެ. މިޕްރޮމޯޝަންގައި ޗޮއިސް އެންޑް ޕްލަސް މެދުވެރިކޮށް ކޭބަލް ޓީވީގެ ހިދުމަތް ދޭން ހުރިހާ ރަށްށަކަށްވެސް ހިދުމަތް ލިބިގެންދާނެ އެވެ. އެއީ ކުޅުދުއްފުށީގެ އިތުރުން ހދ މަކުނުދޫ، ނެއްލައިދޫ، ނާވައިދޫ، ކުރިނބީ، ހިރިމަރަދޫ، ހއ މުރައިދޫ، މޮޅަދޫ އަދި ށ ގޮއިދޫ ހިމެނެ އެވެ.


ތުއްތު ދެކުދިން ކޯވިޑް އަށް ފައްސިވެއްޖެ - DhiDaily\nތުއްތު ދެކުދިން ކޯވިޑް އަށް ފައްސިވެއްޖެ\nރާއްޖެއިން ކޯވިޑް 19 އަށް އުމުރުން 1 މަހުގެ ކުއްޖެއްގެ އިތުރުން4މަހުގެ ތުއްތު ކުއްޖެއް ފައްސިވެއްޖެއެވެ.\nރާއްޖޭގެ އެކި ކަންކޮޅުތަކުން ފައްސިވާ މީހުންގެ އަދަދު އިތިރުވަމުންދާއިރު މިބަލީގައި ފައްސިވާ ކުޑަކުދިންގެ އަދަދުވެސް އަންނަނީ އިތުރުވަމުންނެވެ. އުމެރުން 10 އަހަރުން ދަށުގެ 374 ކުއްޖަކު ވަނީ މިހާތަނަށް މިބައްޔަށް ފައްސިވެފައެވެ.\nއައިޖީއެމް ހޮސްޕިޓަލުގެ ކުޑަކުދިންގެ ޑޮކްޓަރު ވެސް ވަނީ ރާއްޖެއިން ބައްޔަށް ފައްސިވާ ކުޑަކުދިންގެ އަދަދު އިތުރުވަމުން ދާތީ އެކަމާ ކަންބޮޑުވުން ފާޅުކުރައްވާފައެވެ. އެގޮތުން ޑރ. ފައިސަލް ވިދާޅުވީ “ ގައިމު ޢަލާމާތެއްހުރި މީހަކާ ދިމާނުވޭ، ގެއިން ބޭރަކަށް ނުގެންދޭ، ދެން ގޭ މީހުން ޓެސްޓުކުރާއިރު ފައްސި މިވަނީ، އެމީހުންގެވެސް އަލާމާތެއް ނެތް، އެހެންވީމަޔޭ އެބުނަނީ ޢަލާމާތެއް ނެތިވެސް ވައިރަސް ނޭފަތުގަ ގެންގުޅޭ މީހުން ބަލި ފަތުރަޔޭ“.\nފައިސަލް ފަހުން ކުރި ޓްވީޓެއްގައި ވިދާޅުވި ރޭގައި ނިދަން ދިޔައިރު4މަހުގެ ކުއްޖެއް ކޮވިޑް-19 އަށް ފައްސިވެފައިވާ ކަަމަށެވެ. އަދި ހޭލި އިރު ދެ މަހުގެ ކުއްޖަކު ކޮވިޑް-19 ފައްސިވެފައިވާ ކަމަށްވެސް ޑރ. ފައިސަލް ވިދާޅުވިއެވެ. ޑރ. ފައިސަލް ވަނީ، އެންމެންގެ ރައްކަލަކަށް ރަނގަޅު މަޢުލޫމާތު ހިއްސާ ކުރެއްވުމަށް ނަސޭހަތްތެރިވެފައެވެ.\nރާއްޖެއިން މިހާތަނަށް މިބަލި ޖެހުނު މީހުންގެ ޖުމްލަ އަދަދަކީ 4909 މީހުންނެވެ. އަދި މިބަލީގައި ރާއްޖެއިން ދުނިޔެ ދޫކުރި މީހުންގެ އަދަދު މީހަރު ވަނީ 24 އަށް އަރާފައެވެ.